
FAŢA-LUMINATĂ



Supravieţuiesc.

Trăiesc de pe o zi pe alta ― o zi Meridian pe care omenirea a creat-o dintr-o eternă, zi solară.

Noaptea, cînd ecranul plutitor de mylar acoperă soarele şi-şi azvîrle umbra atotcuprinzătoare peste arhipelag, stau pe verandă şi privesc pterozaurii îndreptîndu-se către aurora ademenitoare a Feţei-luminate. Migraţia păsărilor mi-a umplut dintotdeauna sufletul cu tristeţe şi regret, cu senzaţia de a fi abandonat. După arşiţă, vîntul suflă dinspre Faţa-întunecată, înfiorîndu-mă. În primele ore ale întunericului, contemplu adesea trecutul ― deşi acesta nu e un refugiu ― şi evenimentele care m-au adus aici.



***



Privind retrospectiv, întîlnirea mea cu Rug Trevellion s-a datorat întîmplării, aşa cum tind să se petreacă toate lucrurile care îţi schimbă viaţa. Încă nu mă pot hotărî dacă regret că am acceptat invitaţia lui Abe Cunningham de a-l însoţi la petrecerea dată de artista Transformată, Tamara Trevellion. Urmările au fost atît tragice cît şi, cel puţin pentru mine, salvatoare ― însă ceva lăuntric m-a îndemnat să mă duc, poate instinctul de autosupravieţuire. În ultima vreme devenisem aproape complet izolat, şi în dimineaţa aceea Abe înţelesese probabil că mă prăbuşeam din nou şi aveam nevoie de ajutor. Mă invitase pentru a-mi alunga gîndurile de la ceea ce mă obseda, vinovăţie şi regret, ca întotdeauna ― deşi el nu putea zări decît privirea mea pierdută şi paloarea.

Dormisem prost noaptea, torturat de visele accidentului. Mi se păruse că ore întregi ― mai mult, de fapt, decît în realitate ― fusesem ţintuit în centurile de comandă ale navetei. Auxiliarele nu mai funcţionau şi pilotam pe manual, ajutat doar de un computer dereglat. Am retrăit cu încetinitorul oroarea zborului pe furtună. Pe măsură ce situaţia devenea tot mai dificilă, m-am văzut luînd, una după alta, decizii greşite, un efect de avalanşă a erorilor ducînd inevitabil spre catastrofa finală. În coşmar, am simţit iarăşi teroarea încercată atunci; nu teama responsabilităţii mele pentru cei o sută de pasageri, ci spaima teribilă de a nu-mi pierde propria viaţă. Ca o ironie, atunci cînd m-am deşteptat, răcnind, din vis, cu o clipă înaintea ciocnirii, spaima încercată era de fapt remuşcarea faţă de pasagerii morţi. Eu scăpasem viu ― chiar dacă nu întreg, totuşi cu contuzii relativ minore. Putusem fi refăcut, fizic dacă nu mental. Pentru pasageri însă n-a existat refacere.

Am rămas treaz o vreme, privind vîrful domului. Am încercat să-mi regăsesc somnul, dar imaginile s-au îmbulzit, gata să se închege în coşmar.

M-am refugiat pe verandă, ignorînd deliberat cochilia de pe măsuţa din salon. Căldura zilei era domolită de un vînt tăios, suflînd dinspre tundra şi gheaţa Feţei-întunecate. În direcţia Feţei-luminate, marginea ecranului depăşise orizontul şi acoperea strălucirea lui Beta Hydri. Singura lumină provenea de la stelele ca nişte puncte de diamant, deasupra Feţei întunecate. Spre est şi vest, fîşia de ocean care înconjura planeta de la un pol la celălalt scînteia aidoma unei benzi de lame argintiu. Insulele arhipelagului se întrevedeau precum protuberanţe întunecate, întinzîndu-se de-a lungul curburii planetei cu vertebrele unui leviatan tolănit la soare. Pe durata zilei solare, panorama era de o incomparabilă frumuseţe, cu aurora Feţei-luminate întrecîndu-se cu piscurile ninse ale munţilor din emisfera lipsită de soare. Noaptea, cînd bezna era completă, cu excepţia luminii palide a stelelor, efectul era sinistru. În noaptea aceea, vederea spaţiului cosmic mi-a amintit prea mult de ultima mea cursă.

Nu puteam dormi, şi nici nu puteam rămîne treaz fără să aud într-una urletele pasagerilor, de aceea nu-mi rămînea decît un singur lucru de făcut.

Am revenit în salon şi am deşertat conţinutul cochiliei în arzător. Apoi am luat aparatul pe verandă şi mi l-am aşezat în poală. Exista un anume ritual înainte de administrare, şi întotdeauna avea efectul de a spori dorinţa. M-am întors cu gîndurile cu douăzeci de ani în urmă, în vara cînd împlinisem şaisprezece ani, pe nisipurile albe ale unei plaje mediteraneene, cu toată viaţa întinzîndu-se înaintea mea. În următoarele opt ore am retrăit fericirile acelei vacanţe; pentru acest interval am scăpat de agonia vinovăţiei.

Era ziuă cînd mi-am revenit. Soarele ardea la cincisprezece grade, deasupra orizontului înflăcărat al Feţei-luminate. Vidul zilei ce urma era accentuat de amintirile vacanţei. La răstimpuri, stînd pe verandă şi privind oceanul scînteietor şi insulele verzi, pulsul îmi accelera la gîndul intimităţilor, tot atît de proaspete în minte de parcă le trăisem de abia ieri; apoi îmi dădeam seama, cu o bruscă senzaţie de pierdere, că dragostea pe care o cunoscusem dispăruse de douăzeci de ani şi se afla la tot atîţia ani-lumină depărtare.

Am coborît, clătinîndu-mă, de pe fotoliul de spumă, m-am împleticit în salon şi am cercetat cochilia. Era goală, acoperită cu un strat subţire de pulbere care n-ar fi avut absolut nici un efect. Am scotocit în caseta din lemn pe care o ascundeam înapoia benzilor ― dar şi ea era goală. O parte a mea, acel cincizeci la sută din Bob Benedict care ştia că refugiul în drog nu constituia nici o soluţie, văzu ocazia perfectă pentru a-mi întrerupe dependenţa. Cealaltă parte, slabă şi iresponsabilă, reuşi să mă convingă că aveam nevoie de o rezervă de praf, în cazul cînd coşmarele se accentuau prea tare; şi apoi, cît de remarcabilă îmi era dîrzenia de-a abandona viciul, dacă o puteam face avînd o rezerva în dom! Încîntat de această logică strîmbă, am pus caseta la locul ei şi am hotărît să merg pe Faţa ― luminată peste o zi-două. Atunci ecranul a bîzîit, iar inima mi-a tresărit, de parcă apelul provenea de la conştiinţa mea.

De pe ecran mă privea chipul supt al vecinului meu, Abe Cunningham. Înapoia sa, un pterozaur îşi pusese ciocul aidoma unei seceri peste umărul bărbatului şi mă privi cu ochi rotunzi.

― Bob, ai ceva în program azi?

Sunetele produse de o sută de păsări şi animale exotice îi acopereau glasul.

― De fapt... după-amiază vin vreo douăzeci de invitaţi la o petrecere... M-am oprit înainte de a începe să sun prea auto-compătimitor.

― Ah..., făcu Abe. Îmi pare rău. Voiam să beau cu cineva malţul ăsta de douăzeci şi cinci de ani vechime; tocmai mi-a fost Telemasat de pe Pămînt. Ridică o sticlă masivă. Eşti sigur că nu poţi veni?

― Păi, de fapt... i-aş putea amîna.

― Perfect, zîmbi el. Ne vedem peste o oră?

Am făcut duş şi m-am schimbat, apreciind neaşteptata diversiune. Coborînd treptele spre plaja micuţă şi cheiul unde-mi amarasem şalupa, ara încercat să alung viziunile persistente ale nopţii. Pornind peste ocean, imaginea chipului fetei a pălit, neclară, astfel încît trăsăturile puteau aparţine oricărei dintre actriţele văzute zilnic în vid-spectacole. Cu toate acestea, la un nivel subconştient, eram stăpînit de o tristeţe reziduală, o senzaţie de pierdere pe care n-o putea alunga nici chiar posibilitatea de a-mi trece ziua la Abe.

Realitatea era perfectă, însă nu se compara cu euforia indusă a unui trecut reamintit în mod artificial.

Am deschis droselul şi am accelerat peste oceanul calm şi neted, îndreptînd şalupa spre insula lui Abe. Stropii de spumă mă udau într-o arteziană răcoritoare de nestemate. Fîşia îngustă de apă care dădea ocol planetei constituia unica regiune locuibilă a globului, iar lungul arhipelag ce brăzda un sfert al emisferei, de la polul nord pînă la ecuator, era locul unde nouăzeci şi nouă la sută dintre cetăţenii Meridianului îşi aveau locuinţa. În ierarhia socială a planetei, Abe şi cu mine ne aflam undeva aproape de bază; amîndoi deţineam insuliţe la capătul lanţului, lîngă pol. Insulele mai mari dinspre ecuator reprezentau teritoriul exclusiv al Transformaţilor şi Amplificaţilor, o clică selectă de pretinşi aristocraţi culturali care, de-a lungul anilor, preschimbaseră Meridianul într-o cunoscută colonie artistică.

În ciuda presupusului ei statut social minor, insula lui Abe, era unică şi, în ceea ce mă privea pe mine, mult mai interesantă decît insulele cu peisaje pretenţioase deţinute de bogătaşi. Abe şi nevasta lui sosiseră pe Meridian cu zece ani în urmă şi întemeiaseră un sanctuar şi centru de creştere pentru speciile periclitate de pe planetă, care erau destule datorită ecologiei precare. Cocoaşa verde a insulei era presărată cu zeci de domuri sclipitoare, aidoma unor picături argintii de rouă sub lumina soarelui ― habitaturile reconstruite ale faunei planetei.

Abe mă aştepta pe chei, cu mîinile în şolduri. Mă privi apropiindu-mă, cu pterozaurul alături, tot atît de scofîlcit şi coroiat cît el însuşi.

I-am azvîrlit funia şi a înfăşurat-o în jurul unui pilon, apoi mi-a întins mîna.

― Bob, nu te-am mai văzut de cîteva săptămîni. Ar trebui să vii mai des. Nu aştepta invitaţii.

Am. promis că aveam să-l vizitez mai des ― o făgăduială pe care o făcusem probabil în fiecare lună de la sosirea mea pe Meridian cu un an în urmă. Am pornit în susul potecii, către vila lui Abe aflată în punctul cel mai înalt al insulei. Am trecut pe lîngă domuri şi cuşti, conţinînd toate tipurile de păsări şi animale exotice, ale căror ţipete brăzdau văzduhul. Pterozaurul ne urma ca un copil ascultător.

M-a condus prin dom, spre veranda de pe care se puteau zări terasele abrupte ale insulei, azurul oceanului şi celelalte insuliţe pierzîndu-se în depărtare. Ne-am întins la umbră pe o spumă, iar Abe a executat un întreg ceremonial pentru a deschide sticla şi a turna două măsuri generoase în paharele cu gheaţă.

Era un individ cu puţine pretenţii, ba chiar şi mai puţine plăceri: whiskyul ― nu băutura în sine, cît ocazia degustării lui ― rămăsese unul din puţinele sale răsfăţuri.

O vreme am pălăvrăgit despre una şi alta, ultimele veşti de pe Pămînt şi bîrfele din arhipelag. Tăcerile noastre erau fireşti, mai degrabă perioade de reflecţie decît de anticiparea următoarelor cuvinte. Abe mi-a povestit cu ce se ocupa acum ― un program de reproducere, implicînd ultimii supravieţuitori ai analogilor ― iepuri de pe planetă ― iar eu îl ascultam şi admiram panorama. În depărtare, stoluri de pterozauri formau volburi, aidoma unor imagini generate de calculator pentru ilustrarea dinamicii termale. Pe una din insulele mari, hăt spre sud, artiştii se întreceau într-un concurs de sculptură în fum. Coloane impunătoare, reprezentînd figuri legendare din istoria Pămîntului, se înălţau către cerul albastru scînteietor.

Am golit paharul şi Abe mi l-a umplut iarăşi, cu plăcerea îndeplinirii unui ritual. Deja lichidul îşi făcea efectul, încetinindu-mi şi înceţoşîndu-mi gîndurile.

În primele zile ale prieteniei noastre, mă întrebasem adesea de ce se preocupă Abe de mine. Era cu treizeci de ani mai în vîrstă şi avea un succes moderat în meseria lui şi în modul cum îşi controla viaţa. Pe măsură ce l-am cunoscut mai bine, am ajuns să constat anumite trăsături comune. Poate că, fiind amîndoi retraşi şi oarecum introspecţi, aveam aceleaşi reţineri asupra Transformaţilor şi Amplificaţilor de pe insulele superioare. Noi eram singurii non-artişti care deţineam insule, şi nici unul dintre noi nu cedase înaintea capriciului de a ne transforma formele, fie pentru a ne spori aparenţa umană fie, cum devenea tot mai popular în anumite cercuri de artişti frivoli, să imităm specii de o mare diversitate, de la animalele legendare pînă la formele de viaţă extraterestre. Dimpotrivă, Abe purta părul lung, iar în ultimele luni făcuse şi burtă, sfidînd parcă estetica somatică la modă. Nici nu ne Amplificase ― minusculul computer occipital de la baza craniului, prin care interfaţam cu comenzile navetei, era acum sigilat şi redundant. Aveam la dispoziţie numai propriul nostru intelect, spre deosebire de Amplificaţi care purtau computere ca nişte jaguari şi-şi petreceau majoritatea timpului conectaţi într-un tărîm abstract şi metafizic, aflat la mare depărtare de realitatea cotidiană.

Poate că un alt motiv pentru prietenia lui era faptul că, în urmă cu un an, îşi pierduse soţia într-un accident petrecut pe Faţa-luminată. Se întîmplase cu o lună înainte de sosirea mea; de înţeles, Abe nu menţionase niciodată întîmplarea. Tot ceea ce ştiam aflasem de la cunoştinţe comune, şi tot ce cunoşteau aceştia era că, imediat după accident, Abe îşi adusese nevasta la un spital de pe Insula Principală, însă nu mai putuse fi salvată.

În vilă existau mai multe fotografii ale Patriciei Cunningham: o femeie blondă, zîmbitoare, de abia trecută de cincizeci de ani. Alte poze îi arătau pe Abe şi Patricia loalaltă: păreau un cuplu fericit, şi mă surprinsesem deseori întrebîndu-mă dacă pierderea cuiva drag era mai teribilă decît a nu avea niciodată un suflet apropiat.

Ocazional, irosindu-mi timpul în izolarea propriului dom, mă gîndisem la văduvul de pe coama insulei. Era la fel de singuratic ca mine, cu wiskyul şi amintirile lui, şi adesea îmi părea rău că nu-i răspundeam invitaţiilor de a-l vizita. Totuşi regretele nu durau niciodată prea mult: aveam propriile mele amintiri, şi propriile căi de a le aborda.

― Cred că ar trebui să mă opreşti, încheie Abe, la sfîrşitul unui monolog incoerent asupra ultimului său proiect. Nu-i de mirare că nu vii mai des pe aici. Scuză-mă... sînt de-a dreptul plictisitor cu fauna mea...

Lîngă el, pterozaurul îşi şterse pliscul pe o aripă întinsă. Am dat din mînă şi am spus că-mi făcea plăcere să-l aud povestind despre munca lui, ceea ce era adevărat. Ascultînd detaliile din vieţile altor oameni, le uitam temporar pe ale mele.

― Tu ce-ai mai făcut în ultima vreme? întrebă Abe. Cum merge?

Am ridicat din umeri, trecînd în defensivă. Cînd mi se cerea să-mi povestesc îndeletnicirile, mă pomeneam brusc privindu-mi viaţa cu obiectivitate, şi niciodată nu mă încînta ce vedeam.

― Nimic deosebit. Afacerile stagnează... de cîteva luni, n-am mai avut nimic de lucru.

Înainte de a deveni pilot la vîrsta de douăzeci de ani, fusesem mecanic de întreţinere pentru compania Javeline. Cînd sosisem pe Meridian, revenisem la ocupaţia respectivă, declarîndu-mă mecanic. Vreme de cîteva luni fusesem protejat de artişti bogaţi şi de prietenii lor ― ex-pilotul de navete care avusese ghinion ― dar în scurt timp simpatia se terminase şi, odată cu ea, vehiculele care trebuiau reparate.

Abe asculta, cu mîinile încrucişate la ceafă.

― Dacă te pot ajuta cu ceva... Lăsă fraza neterminată şi mă examină atent: Dacă nu te superi că ţi-o spun, arăţi groaznic. Sigur n-ai nimic?

Am rîs cu hohote care mi s-au părut găunoase.

― N-am nimic, Abe. Doar că-s obosit, asta-i tot. N-am prea dormit.

Abe ştia despre accident. Cu cîteva luni în urmă i-l povestisem ― bineînţeles, versiunea dezinfectată, lipsită de sentimentalisme. Din cîte cunoştea el, fusesem un simplu pion inocent în explozia unei navete. Habar n-avea de vinovăţia mea, de nevoia de a o suprima, şi de mijloacele prin care o făceam. Habar n-avea de dependenţa mea.

Erau momente cînd aş fi vrut să-i spun totul, de parcă astfel m-aş fi putut absolvi, însă mă temeam de reacţia lui şi-i preţuiam prea mult ocazionala tovărăşie pentru a risca s-o pierd.

Pterozaurul mă privea acuzator. Hrana lui principală o constituiau florile de cactus care creşteau pe Faţa-luminată, şi pe care le consuma fără nici un efect secundar.

― Bob, cum ţi-ar plăcea să mergi la o petrecere diseară?

― Păi, ca să fiu sincer...

― Am fost invitat la un "eveniment" în arhipelag. Nu doream să mă duc, totuşi ar putea fi interesant ... Să ştii că trebuie să mai ieşi în lume...

M-am străduit să inventez o scuză, dar n-am găsit nici una. Am tras de timp.

― De fapt, despre ce-i vorba?

Nu-mi plăcea felul în care orice artist novice, sau tehnician ambiţios îşi definea spectacolele şi expoziţiile prin eticheta "eveniment".

Abe încercă să nu surîdă.

― E o combinaţie între un recital de poezie şi un film. S-ar putea să fie bună. Oricum, chiar dacă nu va fi, rămîne ideea că-ţi trebuie o schimbare de decor. Nu toţi musafirii vor fi Transformaţi şi Amplificaţi. Vor fi şi mulţi tehnicieni din staţia Telemass, veniţi numai pentru băutura gratuită.

Continuam să mă gîndesc la o scuză pentru a putea refuza.

― Cine-i artistul? am întrebat.

― Ai auzit de sculptoriţa şi poeta Tamara Trevellion?

― Nu e...?

Abe încuviinţă.

― Ai văzut-o probabil anul trecut, la ştiri, cînd şi-a pierdut soţul. Este o femeie-peşte modificată.

Urmăream prea puţin ştirile ― cele mai multe proveneau de pe Pămînt, iar planeta aceea îmi răscolea memorii neplăcute ― totuşi văzusem reportajul despre accidentul Telemass. Trei cetăţenii fuseseră transferaţi greşit şi se pierduseră undeva pe vectorul Pămînt ― Meridian, cu puţine speranţe de regăsire.

Tragedia a devenit şi mai senzaţională cînd s-a anunţat că unul dintre dispăruţi fusese Maximilian Trevellion, faimosul artist în cristale. Tamara Trevellion fusese intervievată şi transformase ocazia într-un "eveniment" pe măsura creaţiilor ei de vîrf. Puţini din cei care o văzuseră nu fuseseră impresionaţi de siguranţa şi valoarea femeii, declarînd lumii că acum, după ce trecuseră trei zile, recunoştea că soţul ei era pierdut, dar spiritul şi creaţiile lui aveau să stăruie în inima şi minţile celor care apreciau adevărata artă.

Mai tîrziu, tragedia urma să capete alte dimensiuni, atunci cînd se dezvăluise că drumul spre Pămînt făcut de Maximillian, pentru a o reprezenta la lectura unuia din poemele ei în proză, trebuia făcut de fiica lor, Rug. Fata se îmbolnăvise în ultimul moment, şi călătoria fatală o făcuse tatăl ei.

― Ce zici? întrebă Abe. Mi s-a spus să vin cu cineva. Eşti mai mult decît binevenit să mă însoţeşti.

― O cunoşti pe Tamara Trevellion? Încercam să-mi ascund surpriza că artista dorea să cultive relaţii cu un conservator modest.

― De-a lungul anilor, i-am adus o serie de animale îmblînzite, îmi explică Abe. Spune: vii?

Mi-am reamintit masca tragică de frumuseţe şi monologul ei curajos la pierderea fiinţei iubite, şi m-am întrebat cum o afectase timpul scurs pe Tamara Trevellion. Curiozitatea aceasta, adăugată faptului că ştiam că Abe avea dreptate cînd afirma că trebuie să ies mai frecvent, mi-a înfrînt rezistenţa.

― De ce nu? am încuviinţat.

Abe surîse, îmi umplu paharul şi începu o peroraţie asupra faptului că cel mai bun whisky rămîne cel terestru. O vreme am flecărit despre planeta natală.

― Apropo, rosti bărbatul, la ultima noastră întîlnire, vorbeai de întoarcere...

― Trebuie să recunosc, am înălţat din umeri, că m-am gîndit din cînd în cînd la posibilitatea asta. Îmi place aici, totuşi...

― Totuşi Pămîntul este căminul, nu? Atunci, ce te opreşte? Faptul că acolo mai există navete?

Am ridicat privirea. Abe mîngîia neglijent pliscul pterozaurului. Ştia că marcase un punct.

― Da, poate că are o anume legătură.

Pămîntul continua să folosească navete pe toate cursele interne, şi ştiam că vederea uneia urma să declanşeze o adevărată avalanşă de amintiri şi asocieri nedorite. În acelaşi timp motivul pentru care le spuneam oamenilor că intenţionam să revin pe Pămînt într-o bună zi era de a-mi putea clădi o inerţie psihologică, şi, eventual, să-mi pun de acord vorbele cu faptele, scăpînd de ceea ce mă reţinea pe Meridian. Continuînd să privească pterozaurul, Abe vorbi:

― Ştii, Bob, semeni mult cu el, cu Terror. L-am văzut alungat într-o bună zi din stolul lui şi l-am găsit pe plajă, rănit şi oropsit. Habar n-am ce făcuse ca să fie ostracizat. Acum şi-a revenit şi poate pleca oricînd..., dar, după cum vezi, n-o face... Poate că-i prea înfricoşat să dea ochii cu trecutul.

― Deci crezi că tot ce spun despre întoarcere sînt simple cuvinte?

Strînse din umeri.

― Cred că ai arăta cu mult mai bine, dacă ai reveni acolo unde aparţii cu adevărat.

Am scăpat de un răspuns ― dacă aş fi putut găsi unul potrivit ― datorită sunetului dinspre vid-ecranul din salon. Abe se scuză, intră în dom şi activă ecranul mural. Imaginea era a unei întinderi de nisip, în mod vădit de pe Faţa-luminată, tremurînd uşor datorită arşiţei. În prim-plan se vedea o cuşcă, conţinînd un animal.

M-am întors cu privire asupra lanţului de insule şi m-am gîndit la cuvintele lui Abe. Pînă acum crezusem că-mi deghizez destul de bine sentimentele faţă de accident ― însă Abe cunoştea destul de bine sufletul omenesc, mai bine decît bănuisem... Poate că ar fi trebuit să mă bucure grija lui, dar de fapt mă simţeam aproape ameninţat.

Reveni peste un minut.

― Era un senzor care controlează o capcană. Tocmai a capturat femela unei specii pe care sper s-o cresc în captivitate. Îşi privi ceasul: Trebuie neapărat să plec şi s-o iau. Am timp să mă întorc înainte de petrecere.

― Capcana e pe Faţa-luminată?

― La o sută de kilometri în interior. O să fie un drum fierbinte.

Am încercat să par cît mai nepăsător:

― Mai ai vreun loc liber?

Mă privi surprins, apoi încîntat. Nu eram vestit pentru asemenea camaraderii.'

― Bineînţeles. M-ai putea ajuta la transportul cuştii. Ai mai fost vreodată pe Faţa-luminată?

― Nu, am minţit. Ar fi o experienţă deosebită.

Încuviinţă din cap.

― Am pe undeva un costum suplimentar.



***



Îmbrăcînd costumele argintii, reflectorizante, răcite cu apă, totuşi uşoare şi flexibile, am simţit o undă de vinovăţie pentru că-l înşelam. Mi-am salvat conştiinţa prin hotărîrea că aceasta avea să însemne începutul unei prietenii mai strînse cu Abe Cunningham.

Avioneta lui Abe avea forma unei picaturi argintii; era garată pe debarcader, cu botul aţintit către. Faţa-luminată. Deschise chepengurile din dreptul aripilor şi am intrat înăuntru. Interiorul capitonat şi izolat, aflat în penumbră datorită geamurilor polarizate şi ticsit cu echipament tehnic ultramodern, îmi reamintea de cabina pilotului dintr-o navetă.

Abe cuplă motorul; reactoarele porniră, şi am ţîşnit de pe insulă, la un metru deasupra suprafeţei liniştite a oceanului.

Un display încastrat în bord arăta o imagine circulară a emisferei Feţei-luminate. Era colorată în trei inele concentrice, precum e ţintă de tir.

― Inelul exterior, explică Abe, e zona albastră, regiunea cea mai rece, locuibilă de oameni. Al doilea inel, lat de cîteva sute de kilometri, e zona portocalie, unde te duci numai dacă ai motive întemeiate. Cercul central, zona roşie, este o regiune strict interzisă. Noi sîntem aici Indică o luminiţă pîlpîitoare ce înainta spre inelul exterior. Iar cuşca e aici... Un al doilea punct luminos, în adîncul zonei portocalii.

Aveam să pătrundem în zona de foc mult mai. departe decît fusesem vreodată.

În faţă, la orizont, Faţa-luminată se întrevedea ca o linie joasă, chiar deasupra oceanului, tremurînd datorită curenţilor convectivi. Peste îndepărtatul uscat, cerul era alb de dogoare, decolorat de radiaţia permanentă şi nemiloasă a soarelui. Puţini indivizi, exceptînd ocazionalele echipe de cercetare, se aventurau atît de departe în emisfera orientată spre soare; deocamdată nimeni n-o traversase. La Ecuator, pe o suprafaţă de o mie de kilometri pătraţi stratul de rocă formase un infern de lavă topită. Pînă şi cele mai rezistente exemplare ale faunei planetei trăiau în siguranţa zonei albastre, lîngă oceanul meridional.

După o oră de zbor, ne găseam încă la destui kilometri de ţărmurile gălbui ale Feţei-luminate, iar termometrul de pe bord arăta 43°C în exterior. Fiecare răsuflare îmi usca gîtlejul. Sorbeam des din bidon.

Abe se aplecă în faţă şi privi prin hublou, apoi indică:

― Acolo...

I-am urmărit gestul. În stînga noastră, sus pe cerul azuriu de deasupra oceanului, un fulger descendent de lumină albă apăru brusc, ca prin farmec. Primul fulger, cel asupra căruia îmi atrăsese atenţia Abe, îşi găsise deja ţinta, uriaşa coloană arcuită reducîndu-şi lungimea cînd lovi rampa de recepţie Telemass. Al doilea fulger urmă imediat, după aceea al treilea, toate coborînd pe cea mai mare insulă a lanţului, la vreo două sute de kilometri în sudul poziţiei noastre. Din momentul primei sale apariţii în stratosferă şi pînă îşi atingea destinaţia, fiecare puls dura cel mult o secundă şi, ca întotdeauna, îmi venea greu să cred că văzusem mediul care transporta moleculele constituente ale fiinţelor umane şi materialelor pe o distanţă de peste douăzeci şi opt de ani-lumină, de pe Pămînt pe Meridian. Îmi venea şi mai greu să accept că şi eu trecusem prin aceleaşi procese de reducere, transmitere şi reconstruire.

― Întotdeauna mă înfioară cînd le văd...

― Nu eşti singurul, zîmbi Abe. Cred că toţi simt la fel. Eu, cel puţin, o simt. Şi nu-i vorba doar de intelectul nostru, încercînd să priceapă minunea aceea tehnologică...

Priveam spre stînga, imaginîndu-mi senzaţia de dizlocare şi uşurare simţită de călătorii reconstruiţi pe platforma staţiei.

― Întotdeauna sîntem copleşiţi de ceea ce nu înţelegem, continuă Abe. Totuşi e mai mult decît atît. Cînd vedem fulgerele, ne reamintim legătura cu Pămîntul. Este cordonul ombilical cu unicul nostru loc comun. Fulgerele ne asigură că Pămîntul-mamă nu ne-a uitat, că sîntem în continuare cuplaţi la tehnologia care ne-a adus aici o viaţă nouă.

― De aici şi spaţiul major acordat în cadrul ştirilor cînd se întîmplă vreun accident, cum a fost cel de anul trecut?

Încuviinţă din cap. Pe faţă i se distingeau nenumărate picături de transpiraţie.

― Şi de aici şi îngrijorarea în legătură cu zvonurile recente referitoare la staţie.

Existau momente cînd izolarea şi indiferenţa mea faţă de cele ce se petreceau dincolo de graniţele minţii mele îmi creau un dezavantaj serios.

― Ce zvonuri?

― N-ai auzit? Abe mă privi scurt. În ultimele două luni, a avut loc o reducere a personalului staţiei. În curînd va pleca şi directorul, pentru o poziţie mult mai importantă. Se spune că transmisiile, în ambele sensuri se vor limita la una pe lună.

― Dar asta-i tot, nu? Un zvon ...

În momentul acela existau trei transmisii lunare de pe Pămînt şi tot atîtea de pe Meridian.

― Un zvon pe care directorul Steiner n-a catadicsit să-l infirme. Într-un interviu, dat săptămînă trecută, s-a abţinut de la orice comentariu. Dacă-i adevărat, va însemna probabil o listă de înscrieri şi o creştere extraordinară a preţurilor. Mă bucur că eu nu trimit prea multe pe Pămînt, însă unii artişti nu vor fi deloc încîntaţi.

Mi s-a părut că am simţit în vocea lui o uşoară undă de ironie.

― Meridian şi-a mai pierdut din popularitate, am comentat.

― După sperietura cu cutremurul de anul trecut, turismul a scăzut cu cincizeci la sută. În ultimele şase luni, s-au închis zece hoteluri mari de pe Principală. În plus, Consolidated Mining a scos tot ce-a putut de la marginile Feţei-luminate şi-întunecate; ei apreciază că sporirea investiţiilor pentru avansarea exploatărilor n-ar fi rentabilă! Pămîntul caută alte colonii, mai mari, ca să investească; de-aici şi zvonurile cu reducerile. Abe rîse: În curînd vom fi mîna a doua, Bob. Uite c-am ajuns!

Ajunsesem la şesurile pîrjolite ale Feţei-luminate. Abe acceleră şi am gonit peste pustiurile zonei albastre, oarecum mai sigură. Atît cît se putea zări, în trei direcţii, ţinutul se întindea neted şi lipsit de forme de relief, cu excepţia unor bolovani de mărimea unui pumn şi a unor plante tîrîtoare mult mai mici. Deasupra orizontului, aerul încins tremura precum un film proiectat pe un ecran corodat.

Urmam spre interior un drum vag făcut de vehiculele care trecuseră pe acolo înaintea noastră. Eram recunoscător acoperişului anti-solar ai avionetei şi costumelor noastre. În călătoriile mele anterioare pe Faţa-luminată, incursiuni rapide pentru a obţine ceea ce doream fără să irosesc o secundă, vehiculul fusese descoperit şi-mi lipsise luxul unui costum cu răcire ― şi de fiecare dată revenisem epuizat şi deshidratat.

Pe cînd traversam zona albastră, o regiune cu ospitalitatea Saharei în mijlocul verii, temperatura a crescut pînă 1a 55°C. Chiar şi la adăpostul cabinei, arşiţa îmi usca pielea şi fiecare răsuflare îmi zgîria gîtul.

Goneam peste întinderi acoperite de floră tip cactus; am recunoscut petalele roz, şi mi-am dorit să ne putem opri, ca să le pot strînge şi să mă întorc. Am mers kilometri întregi fără să vedem nici urmă de vegetaţie, şi am început să mă îngrozesc la gîndul că depăşisem ultimele regiuni cu floră, şi că diurnul fusese zadarnic. Continuam mereu înainte, gonind spre uriaşul glob incandescent al soarelui ce ardea nemilos la cincisprezece grade deasupra orizontului, parcă intenţionînd să ne auto-jertfim.

Ceva mai tîrziu, mi s-a părut că observ ceva în depărtare. Era o uşoară neregularitate, desprinzîndu-se linie după linie din orizontul tremurător, precum acumulare de grafii pe un ecran de calculator. Apropiindu-se, imaginea căpătă rezoluţie; o clădire, un zigurat monolitic cu feţele albe, nelalocul lui aici, în mijlocul unui tărîm al nimănui.

Abe încetini avioneta şi am privit cu atenţie. Înapoia unui gard înalt din plasă de sîrmă, literele gigantice de pe faţada clădirii proclamau; STAŢIUNE DE CERCETĂRI... În vreme ce restul inscripţiei, SOLARE, atîrna pieziş peste intrare. Pe terasa clădirii, antenele radio şi radar erau aţintite spre soare ca tot atîtea flori heliotropice. Locul avea un aer de dezolare finală; chiar faptul că instrumentele de pe terasă continuau să fie îndreptate către subiectul cercetărilor făcea abandonul cu atît mai disperat.

― Închisă acum trei luni, comentă Abe, cînd Pămîntul a sistat fondurile.

Am accelerat şi staţiunea părăsită se micşoră înapoia noastră, punctul pîlpîitor de pe display indicînd că părăseam zona albastră.



***



Faţa-luminată, zona portocalie...

Abe opri motorul. Avioneta coborî. Pentru o clipă, nisipul ridicat de asolizarea noastră acoperi strălucirea nemiloasă a lui Beta Hydri. Apoi norul se aşternu, şi discul alb şi fierbinte al soarelui reapăru. Un zid de foc se înălţa la orizont, o perdea mişcătoare de lumină, erupînd adesea în gigantice cheaguri incandescente. Privind prin hublou, vedeam că vopseaua argintie de pe fuselaj începuse să se cojească. Termometrul arăta 82°C.

Ne oprisem pe un şes de nisip pîrjolit, în apropierea unui petec de stînci şi bolovani ― mediul de viaţă al analogului ― iepure capturat de Abe. La zece metri de avionetă se afla cuşca, în care se zărea o formă micuţă, lipsită de blană.

Apoi, dincolo de ea am văzut cactuşii.

Se întindeau cît vedeai cu ochii, o pătură deasă de vegetaţie verde, spatulată, presărată ici-colo cu flori roz. Vederea lor m-a umplut de fericire

Nu-mi mai rămînea decît să le înhaţ fără ca Abe să mă vadă...

Nu mă îndoiam că el ştia că florile reprezentau sursa puternicului drog mneomonic-halucinogen, atît de popular printre colonişti în perioada de început, înainte de apariţia farmaceuticelor scumpe şi cu destinaţii precise. Trăise prea mult pe Meridian ca să ignore acest lucru. Nu ştia însă despre dependenţa mea, şi nu intenţionam să-l las să afle.

Era şi aşa destul de preocupat de fericirea mea, fără să încerce să mă scape de singurul lucru care-mi făcea viaţa suportabilă.

― Mănuşi şi glugă, îmi spuse. Nu uita masca facială şi nu privi direct în soare. O să stăm afară cît mai puţin posibil. Băgăm cuşca înăuntru şi o ştergem. În regulă?

― E clar, am minţit, cu inima cît un purice. Mi-am pus mănuşile, am fixat gluga şi masca.

― Bun, făcu Abe. Hai...

Deschise chepengurile şi am ieşit.

Căldura soarelui mă izbi cu forţa unei lovituri fizice. Mă simţeam încovoindu-mă sub ea. Minusculul refrigerator al costumului începu să bîzîie mai puternic, luptîndu-se să menţină rece apa dinăuntru.

Ne-am îndreptat spre cuşcă, două siluete argintii într-un tărîm străin, ostil. De jur împrejur terenul nu era vizibil decît la semidistanţă; mai departe se ridicau tremurătoarele iluzii optice ale curenţilor convectivi, lăsînd impresia paradoxală că eram înconjuraţi de întinderi de apă. Mintea îmi zbură spre piscine şi pahare înalte, cu cuburi de gheaţă.

Cactuşii cei mai apropiaţi se aflau la cîţiva metri înapoia cuştii, şi tocmai mă întrebam cum puteam ajunge la ei fără să fiu observat cînd Abe mă opri, cu palma în piept.

― Bob! Înapoi, în cabină ― e un laser. Repede!

Am ţîşnit, alarmat de neînţelegerea panicii lui. Am ajuns epuizat lîngă avionetă şi am desprins laserul din rastelul de pe uşă.

Abe alerga spre mine.

― Ce dracu...? am început eu.

Înhăţă arma.

― Priveşte...

La vreo sută de metri în spatele cuştii se vedea silueta masivă, împlătoşată a unui leu-de nisip de dimensiunile şi greutatea unui camion. Îi văzusem doar în vid-documentare: patrupede uriaşe, aducînd cu o încrucişare între un triceratops preistoric şi un rinocer. Chiar de la depărtarea aceea, trosnetul fălcilor lui îmi răsuna în urechi.

― Cristoase, Bob...

Abe îmi întinse un binoclu, şi de abia cînd l-am dus la ochi, am înţeles motivul tulburării sale.

Animalul devora ceea ce, cîndva, putuse fi o fiinţă omenească. Acum forma era ţeapănă şi lipsită de viaţă, o marionetă de dimensiuni umane în colţii leului. Cadavrul era îmbrăcat în resturile unei uniforme familiare, albastru-deschis...

Am coborît binoclul, şi distanţa a făcut suportabilă vederea măcelului. Sunetele rămăseseră totuşi: clănţănitul colţilor şi plescăitul mulţumit. Peste cîteva secunde, din trup nu mai rămăsese prea mult.

Abe şi cu mine continuam să privim înmărmuriţi, cînd leul ridică ochii şi ne zări. Urmă o secundă de ezitare, înainte ca animalul să decidă că nu era încă sătul. Apoi se năpusti.

Din vid-program, ţineam minte că leii-de-nisip erau extrem de greu de ucis. Platoşa lor groasă de aproape doi centimetri putea fi străpunsă de gloanţe cu viteză foarte mare, dar acestea reprezentau o muniţie străveche, inexistentă pe Meridian. Încărcăturile laser puteau, în cel mai fericit caz, doar să ameţească fiarele. Mi-am amintit de moartea celor trei savanţi pe Faţa-luminată, cu numai şase luni în urmă, atacaţi şi devoraţi de o pereche de lei. Atunci, mă gîndisem că era o moarte oribilă...

Leul gonea spre noi, mărind viteza. Îşi aplecase capul uriaş, arătîndu-şi creasta din coarne şi ţepi. Duhoarea lui se simţea deja: miasma grea de carne putrezită şi un miros înţepător specific. Am răcnit de spaimă.

Calm, Abe ridică arma şi trase. Fulgerul albastru-oţeliu sfîrîi şi, pentru o fracţiune de secundă, legă între ei vînătorul şi vînatul. Lovi în marginea armurii osoase, chiar deasupra unui ochi. Leul căzu la cîţiva metri de noi, cu o expiraţie puternică.

― Bob! răcni Abe.

Zărisem însă şansa şi profitam.

Am alergat pe lîngă fiara prăbuşită; un roi de muşte se înălţă de pe ea, iar în pelicula de seu ce-i acoperea exoscheletul chitinos viermuiau paraziţi minusculi. Habar n-aveam cît timp avea să rămînă ameţit, şi abia după aceea am înţeles cît de inconştient fusesem. Atunci însă mă gîndeam la un singur lucru. Cînd am ajuns lîngă rămăşiţe, cîteva zdrenţe şi resturi de oase, am îngenuncheat şi am luat o bucăţică de uniformă albastră, laolaltă cu cît mai multe floricele roz.

Apoi am sprintat înapoi; leul era tot ameţit, totuşi zvîcnea spasmodic şi mîrîia, de parcă îşi revenea treptat.

― Bob... asta a fost o nebunie!

I-am azvîrlit petecul de ţesătură albastră. L-a prins si m-a privit:

― Un tehnician Telemass... N-a pierdut însă mult timp: Repede, hai să băgăm cuşca.

Trăgînd cu coada ochiului spre leul paralizat, am ridicat împreună cuşca şi am dus-o la avionetă. Interiorul semiîntunecat şi răcoros al cabinei părea un frigider pe lîngă iadul din care abia scăpasem. Abe a închis chepengurile şi s-a lăsat pe spate, oftînd uşurat. Eu mi-am scos mănuşile şi masca.

― Chestia aia a fost o nebunie, Bob.

― Trebuia să iau ...

Abe a desfăcut petecul pătat de sînge, dezvăluind simbolul Telemassului ― trei iatagane atingîndu-se în vîrf.

― Totuşi, ce dracu căuta aşa departe? N-a avut nici o şansă...

Ridică ochii spre locul măcelului.

― Dacă a venit, singur, urmă el, atunci unde-i vehiculul? Iar dacă n-a fost singur, atunci cineva trebuie să ştie ceva.

Răsuflă adînc, împături cu grijă bucata de uniformă şi o puse în buzunar.

Leul-de-nisip încerca să se ridice. Abe cuplă reactoarele, întoarse avioneta şi porni spre casă.

Am parcurs în tăcere drumul înapoi, umbra noastră alungită întinzîndu-se mult în faţă. Abe părea pierdut în gînduri; mi-am dat seama că scena la care asistasem îi amintise de altă moarte, una mult mai apropiată lui, care se petrecuse cu un an în urmă pe Faţa-luminoasă.. Nu ştiam ce pot spune, aşa încît am rămas tăcut. A fost o uşurare să revenim la albastru răcoros al oceanului meridian, lăsînd îndărăt coşmarul Feţei-luminate.

Abe a mai vorbit doar cînd am ajuns la insulă:

― 0 să-l sun pe Steiner, să-l anunţ. Mi-a zîmbit obosit: Ne vedem diseară, Bob.

Mi-am luat şalupa şi am plecat spre insula mea. Am urcat poteca spre dom, am intrat în salon şi am rămas multă vreme pe loc, privind cochilia goală. În mod normal, m-aş fi apucat imediat de treabă, preparând drogul, însă mă oprea imaginea lui Abe, rămas singur cu amintirile lui. Am azvîrlit florile uscate într-un colţ, mi-am făcut un duş şi m-am pregătit de petrecere.

Arhipelagul ― cele două sute de insule locuite de aproximativ o sută de mii de oameni ― se afla pe una dintre numeroasele falii ce înconjurau planeta. Situate între presiunile infernale ale Feţei-luminate şi contracţiile datorate gerului de pe Faţa-întunecată, insulele erau supuse cu regularitate cutremurelor. În medie, o dată pe an, sirenele avertizatoare îşi trîmbiţau neplăcutele semnale bi-tonale şi ne pregăteam pentru iminenta zgîlţîială. În cei douăzeci şi cinci de ani de existenţă ai coloniei, nu mai puţin de cinci noi insule se ridicaseră din adîncuri, iar trei dispăruseră în adîncuri. Meridian nu era cea mai sigură planetă a Expansiunii, dar poate că tocmai asta atrăsese comunitatea artiştilor ― dorinţa de a duce o viaţă incertă, balansîndu-se între sublima frumuseţe şi permanenta ameninţare a dispariţiei.

Tamara şi Maximilian Trevellion fuseseră chiar mai ambiţioşi decît majoritatea: cumpăraseră una dintre cele mai tinere insule. După spusele lui Abe, insula nu fusese decît un petec de rocă stearpă cu douăzeci de ani în urmă, cînd cei doi sosiseră pe Meridian şi văzuseră, cu imaginaţia şi intuiţia artiştilor, potenţialul stîncilor golaşe.

Le populaseră cu o explozie de vegetaţie locală şi conduseseră lucrările de construire ale unui dom luxos în punctul cel mai înalt al insulei.

Am ajuns pe la nouă. Abe şi-a strecurat avioneta într-un port ticsit cu iahturile scumpe şi şalupele puternice ale celor bogaţi şi celebri. Începusem să mă simt stînjenit la gîndul artiştilor Transformaţi şi Amplificaţi. Erau renumiţi pentru snobism şi pentru dispreţul elitist faţă de cei care nu erau aidoma lor. Regretam că nu găsisem nişte scuze pentru a rămîne acasă.

Unul dintre cei vreo zece indivizi în uniforme care se ocupau de amararea vaselor ne-a preluat avioneta, şi am păşit pe chei.

Ziua era încă luminoasă. Soarele ardea chiar deasupra orizontului cu aceeaşi ferocitate neîndurătoare ca şi în miezul zilei. Sus în vîrful pantei, domul era iluminat de neoane interioare, pregătindu-se pentru căderea bruscă a nopţii, prevăzută peste o oră, odată cu apariţia ecranului orbital. Putea fi văzut la orizont, spre nord: muchia unei semiluni întunecate, înaintînd lent către arhipelag.

Alţi invitaţi ni s-au alăturat pe debarcaderul de marmură, bărbaţi şi femei din toate cele trei caste sociale, îmbrăcaţi parcă pentru ceremonia decernării unor premii de prestigiu. Am remarcat numărul mare de paznici din zona pontoanelor, precum şi pe cei înşiruiţi de-a lungul potecii şerpuite ce suia spre dom. Purtau uniforme negre şi arme laser, iar prezenţa lor la ceea ce urma să fie un eveniment artistic mi s-a părut bizară. Mi-am amintit că despre Tamara Trevellion se spunea că, scurt timp după moartea soţului ei, petrecută cu un an în urmă, îşi angajase propria armată personală, care să păzească insula şi să protejeze multele opere de artă.

Un maître d' înalt, într-o uniformă stacojie cu epoleţi laţi, a luat invitaţia lui Abe, ne-a examinat şi ne-a indicat drumul.

După ce am păşit pe scara rulantă, Abe m-a privit. Îmi simţise probabil reţinerea.

― Hei, Bob! Nu-ţi face griji. La urma urmei, noi avem treabă aici. Nu l-am putut prinde pe Steiner, aşa că i-am lăsat un mesaj. Am ajuns totuşi la inspectorul Foulds. Mi-a spus c-o să discutăm aici.

Am ajuns la intrarea în dom. Un uşier ne-a condus prin foaier şi salonul mobilate luxos, la o altă ieşire a domului înaintea căreia se întindea o pajişte uriaşă plină de oaspeţi. Cînd am păşit peste prag, numele şi ocupaţiile noastre ― eu am fost prezentat drept ex-pilot stelar ― s-au auzit din difuzoare ascunse. Cîteva capete s-au întors spre noi, totuşi majoritatea conversaţiilor au continuat indiferente.

Gazonul era presărat cu numeroase opere de artă, remarcabile sculpturi laser şi statuete din bronz şi platină ― lucrările lui Maximilian Trevellion. Înapoia noastră soseau şi erau anunţaţi alţi musafiri ― unii în mod evident nume importante, dacă reducerea discuţiilor putea reprezenta o indicaţie. La un moment dat, un ropot politicos de aplauze a salutat sosirea unui artist Amplificat, care făcu o plecăciune drept răspuns. Invitaţii se risipiseră pe pajişte în grupuri corespunzătoare celor trei caste ― în acest stadiu timpuriu, doar consumul de alcool sau droguri putea distruge barierele sociale. Mulţi se strînseseră în jurul arzătoarelor de pe piedestale, inhalînd fumurile euforice. O orchestră cînta o selecţiune de electro-clasice din toată Expansiunea. Lîngă pajiştea principală, exista o alta, în formă de şea, unde am zărit două uriaşe ecrane ovale plutind în aer; de pe grav-sării ce pluteau lîngă ele, tehnicieni grăbiţi făceau ultimele retuşuri. Am presupus că vîlceaua aceea urma să fie scena evenimentului artistic.

Am rămas la marginea peluzei, şi am privit interesat mulţimea. Mă găseam pentru prima dată printre atîţia Amplificaţi şi Transformaţi, şi încercam o reţinere în a mă amesteca printre ei. Pe Insula Principală, în singurul oraş adevărat al arhipelagului, majoritatea cetăţenilor întîlniţi pe străzi erau normali ― sau primitivi, cum eram denumiţi. A şi T erau prea ocupaţi să-şi creeze capodoperele ca să fie văzuţi în timpul zilei, şi oricum aveau servitori care se ocupau de problemele cotidiene.

Ei apăreau numai seara, pentru a fi remarcaţi în restaurantele de lux şi la petrecerile exclusiviste.

Amplificaţii nu erau prea spectaculoşi. În esenţă erau primitivi, cuplaţi cu cele mai moderne harduri asistate cerebral, auxiliare occipitale şi tastaturi antebraţ. Tehnologia atinsese un asemenea nivel de sofisticare încît multe funcţii de rutină putuseră fi miniaturizate şi purtate fără a fi remarcate ― însă aşa ceva ar fi arătat scopul: de a fi recunoscut drept Amplificat. Arta produsă de ei avea mai multe în comun cu fizica cuantică şi matematica superioară decît cu orice formă de artă recognoscibilă ce putea fi apreciată de un normal, cum eram eu.

Pe de altă parte, Transformaţii erau radical diferiţi. Mulţi se modificaseră total, păstrînd numai caracteristici vestigiale care să le indice umanitatea originală ― transformaţi astfel încît prezentau aspectul exterior al unor animale dispărute sau existente, pămîntene sau extraterestre. O femeie mersese pînă la capăt, ca să spun aşa, şi luase forma-soma a unei scroafe supraponderale, doar chipul ei frumos, rămînînd nepotrivit de copilăresc pe un grumaz atît de solid. Am auzit-o discutînd despre cubismul tridimensional cu un bărbat-urangutan. Erau destui oaspeţi astfel modificaţi, şi urîţi după părerea mea, despre care puteam doar presupune că adoptaseră trupuri extraterestre.

Ici-colo se puteau vedea şi normali: un grup era strîns în jurul unui arzător de euforice, rîzînd amuzaţi, Am văzut cîţiva tehnicieni Telemass, în uniformele albastru-deschis ale Organizaţiei, şi cîţiva oameni de afaceri de pe Insula Principală .

Împreună cu Abe m-am apropiat de marginea pajiştii şi am admirat plaja aflată mult sub noi, oceanul şi celelalte insule. Un normal dintr-un grup din apropiere ne observă şi porni către noi. Continua să zîmbească sub efectul fumurilor.

― Abraham, Bob... mă bucur să vă văd!

Douglas Foulds era un bărbat masiv şi puternic,

trecut de cincizeci de ani. Venise de pe colonia Debarcării lui Baxter, o planetă cu gravitaţia mai mare decît pe Pămînt sau Meridian şi în comparaţie cu ceilalţi oaspeţi părea ridicol de bondoc. Doug era Inspectorul Şef al Poliţiei Meridian; avînd în subordine vreo douăzeci de oameni care să se ocupe cu munca de teren, el era mai degrabă legat de hîrţogăraie. Aceasta nu-l împiedica însă de a participa la toate petrecerile importante, sau la alte reuniuni mondene din arhipelag.

― Ce dracu, Abe... de ce nu intraţi şi voi printre oameni? Hai, să vă prezint unor prieteni.

Doug mă vizitase la scurt timp după sosirea mea pe Meridian, şi în decursul următoarelor luni am devenit prieteni. Am descoperit că amîndoi îndrăgeam deltaplanele cu motor, şi am petrecut destule weekenduri explorînd oceanul. Conjuncţia dintre volumul muncii lui şi sporirea dependenţei mele de drog făcuse ca în ultimele şase luni să nu ne întîlnim aproape deloc. În puţinele ocazii cînd mă sunase, propunînd să mai facem vreo excursie, îl refuzasem sub nişte pretexte jalnice.

Acum stătea între noi, de abia ajungîndu-ne pînă la umeri. Ne apucă deasupra coatelor şi ne conduse de-a curmezişul gazonului, aidoma unui temnicer.

Lîngă intrarea în dom, mai mulţi Transformaţi erau strînşi în jurul unui piedestal-euforizant, bine dispuşi în urma unei combinaţii între fum şi şampanie. Atmosfera era relaxată, abundînd în tachinări amicale şi hohote frecvente de rîs.

― Dougy! răcni cineva ― sau, mai degrabă, ceva ― cînd am pătruns în teritoriul hoardei. Prezintă-ne prietenilor tăi!

Propunerea suna aproape ameninţătoare, deoarece individul purta pe umeri un magnific cap de leu.

― Abe, Bob, rosti Doug, faceţi cunoştinţă cu fanii Tamarei Trevellion. Băieţi şi fete, ei sînt Abe şi Bob. Arătă spre omul leu: Leo Realisto. Leo este probabil cel mai bun actor al planetei.

Transformatul se înclină plin de modestie, vreo duzină de tipuri de animale în grup, însă toate difereau de ceilalţi Transformaţi pe care-i văzusem pînă atunci, deoarece îşi păstraseră poziţia verticală ― doar capetele, şi ocazional busturile, fiind modificate. Leo Realisto purta un costum alb cu vestă, iar acest rafinament de vestimentaţie făcea de-a dreptul absurde şi chiar surprinzătoare maiestuosul său cap leonin şi coama aurie.

Doug ne-a prezentat şi altor Transformaţi; de la domesticele şi banalele pisici şi cîini, la mai exoticele tatu, mandril şi zebră. De la gît în jos, toţi erau îmbrăcaţi după ultima modă, şi aproape că mă puteam auto-convinge că purtau măşti ingenioase, dacă n-ar fi fost verosimilitatea fălcilor băloase şi a membrelor mucoase faciale.

― Toţi sîntem admiratori ai Tamarei Trevellion, ne-a explicat Doug. Ea a fost prima care a adoptat transformarea integrală a corpului, şi modificările lor parţiale sînt un omagiu. La urma urmei, ar fi fost passe s-o imite... Ah, Trixi!

Se înălţă în vîrful picioarelor şi flutură mîna spre o fată micuţă, aproape tot atît de scundă ca el. Ea îi răspunse în acelaşi mod, se repezi către Doug şi-l îmbrăţişă. Avea capul de vulpe ― cu ochi mari, negri, un bot mic şi roz, iar blana facială avea favoriţi albi. Restul trupului era al unei sportive de optsprezece ani, iar efectul general al combinaţiei era, după mine, destul de grotesc.

― Un pilot! ţipă ea cînd Doug ne prezentă. Îşi acoperi cu palma ochii uriaşi. Vai, vai! Prea tehnic! Se înfioră ca de o spaimă delicioasă. Îmi dai voie?

Înainte s-o pot opri, întinse mîna şi-şi trecu degetele peste ceafa mea, nările ei umede apropiindu-se la numai cîţiva centimetri de mine, îmi pipăi consola occipitală.

― Nemaipomenit! scheună. Dar... oh, tu cum poţi? Toate piesele alea în capul tău!

― E sigilat, am rostit şi m-am blestemat pentru că o spusesem pe ton de scuză.

― Şi totuşi! exclamă vulpea.

Cred că Doug mi-a simţit stînjeneala. A prins o tavă plutitoare cu băuturi şi a oferit-o-mprejur.

― Oricum, ce te-a adus aici, Bob? Ai auzit de evenimentul Tamarei?

― N-aveam nimic mai bun de făcut, am ridicat din umeri. Care-i evenimentul?

― Nu ştii? Ia gîndeşte-te! Ce-i azi? Doug şi Trixi ne surîdeau, ţinîndu-se cu braţele după mijloc.

Am schimbat o privire derutată cu Abe.

― Spune-le, Trixi, chicoti Doug.

Vulpea, legănîndu-şi capul după fiecare cuvînt,

aidoma unui metronom, intonă grav:

― Se împlineşte exact un an de cînd Tamara Trevellion şi-a pierdut soţul în accidentul Telemass!

― Cunoscătorii se aşteaptă la ceva cu totul deosebit pentru aniversarea tragediei, completă Doug. Ar trebui să fie un spectacol aparte.

Abe privi în jur.

― Tamara n-a apărut încă?

Doug pufni iarăşi în rîs, holbîndu-şi ochii uluitor de albaştri sub cîrlionţii grizonaţi. Îl binedispuseseră fumigaţiile euforice care se învolburau pe lîngă capetele noastre. Şi eu începusem să mă simt uşor ameţit ― sau poate că de vină era anturajul.

― Probabil că-şi repetă intrarea triumfală. N-aţi auzit ultima bîrfă?

― Unii dintre noi muncesc ca să trăiască, bombăni Abe.

― De-a dreptul îngrozitor! replică Doug, De fapt, strîngerea de informaţii e una din caracteristicile meseriei mele.

― Deci, care-i bîrfa? făcu Abe.

Doug ne făcu cu ochiul.

― Se zice că Tamara îl are amant pe Wolfe Steiner.

Trixi duse mîna la gură.

― Ce nebunie! chicoti ea.

― A trecut totuşi un an de cînd şi-a pierdut bărbatul, am încercat să-i iau apărarea artistei.

― Ah, nu mă-nţelege greşit... n-am nimic împotriva vieţii ei intime, zise Doug, Dar chiar cu Wolfe Steiner?

― Wolfe! strîmtă din nas Trixi. Puah, bărbatul-sloi!

― Nu înţeleg, se încruntă Abe. Ştiu că el e Amplificat, dar...

Destul de rar se întîmpla ca Transformaţii să trăiască cu Amplificaţii, totuşi nu era ceva nemaiauzit.

Doug clătină din cap.

― Ascultă, Abe. Nu crezi că-i niţel cam ciudat ca Tamara să se încurce cu directorul staţiei Telemass la un an după accident?

― Nu-mi dau seama...

― N-o cunoşti, continuă Doug. E rece ca un peşte... cred că de-aia s-a şi Transformat într-unul. Anul trecut era înnebunită, dărîmată de durere. Se jura că nu se va putea obişnui niciodată cu pierderea lui Max. Dacă-ţi aminteşti, l-a ameninţat pe Steiner că-l va da în judecată pentru neglijenţă.

― Ancheta l-a absolvit de orice vină, am intervenit eu.

― Nu asta-i important. Indiferent care ar fi fost rolul lui, Tamara l-a considerat vinovat. Asta face cu atît mai suspectă actuala lor legătură.

M-am întrebat dacă să-i spun lui Doug că lipsa de ocazii de a face pe detectivul îl împingea să-şi imagineze intrigi acolo unde nu existau.

― Poate că, sugeră Abe, femeia şi-a înţeles greşeala, a constatat că Steiner e un individ valabil şi s-a îndrăgostit de el.

― Nu-mi vinde mie romantisme, Abe! Fac meseria asta de îndeajuns timp ca să simt cînd ceva miroase... a peşte stricat, chicoti din nou Doug de propria-i glumă. Trixi i se alătură.

Abe profită de ocazie pentru a schimba subiectul.

― Apropo de Steiner, spuse el, l-am căutat azi ca să-i spun despre cele întîmplate pe Faţa-luminată, dar nu l-am putut găsi. Oare o să apară şi el pe aici?

― Fără îndoială, încuviinţă Doug. O sărută pe Trixi pe botişorul roz şi o pălmui uşor pe fund. Şterge-o acum. Aşa, fetiţo. Reveni spre noi: În legătură cu rămăşiţele acelea..., începu el cînd Trixi se îndepărtase.

Părea lipsit de cheful de a discuta probleme profesionale, atunci cînd existau posibilităţi de distracţie.

În cele din urmă, fu scutit de eforturi.

Am fost întrerupţi de sosirea nopţii. Marginea anterioară a ecranului oval pluti peste insulă, aducînd cu ea scurtul amurg care anunţa opt ore de beznă totală. Spre orizontul însorit, ecranul avansa lent peste globul arzător aidoma unui oblon gigantic. Odată cu înaintarea întunericului, aurora Feţei-luminate scînteia cu atît mai magnific, creînd reflecţii spectaculoase pe suprafaţa oceanului. Dinspre oaspeţii de pe pajişte se auziră aplauze spontane. Domul strălucea în noaptea tot mai profundă, şi de nicăieri sclipi un proiector, trimiţîndu-şi spotul pe ieşirea boltită şi pe treptele care coborau în grădină.

― Ce v-am spus? murmură satisfăcut Doug.

Muzica amuţi. Tăcerea se lăsă peste mulţime; Transformaţii de lîngă noi priveau cu veneraţie. Tamara Trevellion îşi făcu apariţia.

M-am holbat şi eu, dar ceea ce am simţit a fost mai degrabă repulsie decît admiraţie. La început, crezusem că purta o rochie de seară din lame negru. Dar după aceea, cînd s-a oprit în capul scărilor, la cîţiva metri de noi, mi-am dat seama că mă înşelasem. Tamara Trevellion era complet dezbrăcată. Aşa-zisa rochie era o serie de volane şi aripioare membranoase, care pluteau şi tremurau în jurul ei precum cea mai delicată dantelă. Sînii îi fuseseră îndepărtaţi, iar vaginul era ascuns înapoia unei cute de epidermă. Însă cel mai şocant mi se părea chipul ei. Buzele subţiri uneau pomeţii împlătoşaţi, iar ochii îi erau uriaşi, cenuşii şi fără fund. O creastă înaltă, ţepoasă, începea de deasupra sprîncenelor şi continuau peste ţeasta prelungă, pînă la ceafă. Branhiile, închise acum, erau tăieturi roşu-aprins pe gît. Efectul general ― departe de a fi plăcut estetic, aşa cum bănuiesc că intenţionase ― era monstruos. Mi-am amintit superba sirenă văzută pe vid-ecran cu un an în urmă, şi nu m-am, putut hotărî dacă atunci greşisem apreciind-o sau dacă Tamara se mai Transformase între timp.

― Peştele Văduva Neagră din abisurile Feţei-întunecate, îmi şopti Abe fără să-şi ia ochii de la ea. Pigmentul i se înnegreşte în scop de camuflaj, atunci cînd masculul speciei a fecundat-o şi a murit.

Priveam silueta înaltă, regală. Trebuia să recunosc că o găseam impunătoare, poate şi datorită felului cum stătea, nemişcată şi tăcută, privindu-şi oaspeţii ca pe nişte supuşi.

Abia atunci am observat cele două persoane dinapoia ei. Una era o fată scundă şi slăbuţă, probabil o servitoare sau damă de companie.

M-a atras imediat: era îmbrăcată destul de modest, de parcă salopeta galbenă fusese aleasă de altcineva, şi nu reprezentase opţiunea ei ― însă nu făcea altceva decît să-i pună în evidenţă drăgălăşenia naturală. Era prima femeie văzută de mine în decursul serii care părea pe de-a întregul firească şi umană. M-am întrebat dacă Tamara avusese un cuvînt de spus în privinţa veşmintelor fetei, tocmai pentru a nu fi eclipsată.

A doua persoană era un bărbat gras şi chel, pe care l-am recunoscut din emisiunile de ştiri ca fiind medicul artistei, responsabil pentru transformările ei. O urma îndeaproape pe femeia-peşte, ca un fel de parazit piscicol, parcă aşteptînd solicitarea în orice moment a capacităţilor sale.

― Doamnelor şi domnilor, începu Tamara cu o voce de soprană, limpede, dar rece, luminile scînteindu-i de pe solzii irizaţi. Sînt, desigur, onorată de prezenţa dumneavoastră. Ştiţi cu siguranţă că ziua de astăzi are o însemnătate aparte pentru mine. M-am gîndit că această ocazie nu poate trece fără o anumită celebrare care s-o marcheze, fiind vorba de o creaţie de o excepţională însemnătate. În acest scop, în ultima lună, am încercat să realizez un montaj comentat pe care să-l spun aprecierii dumneavoastră. Creaţia este intitulată "Memorial" şi va fi proiectată, ca întotdeauna, deasupra grădinii peste aproximativ o jumătate de oră. Sper din toată inima că o veţi aprecia.

Un val de aplauze îi întîmpină cuvintele, şi m-am pomenit participînd şi eu. Tamara ridică braţele cu un gest imperios, solicitînd tăcere.

― Poate că în acest moment, ar trebui să profit şi să menţionez că am aranjat ca un spectacol pe viu să aibă loc săptămînă viitoare... Un murmur de apreciere se răspîndi printre spectatori. Îl plănuiesc de cîteva luni, şi cu modestie îl consider opera mea cea mai desăvîrşită. Nu are încă un titlu, şi va simboliza legătura Pămîntului cu Meridian. Sînteţi invitaţi cu toţii. Înclină capul: Mulţumesc.

Alte aplauze şi, acceptîndu-le ca fireşti, femeia părăsi spotul reflectorului, trecînd printre invitaţi, cu fata şi medicul urmînd-o îndeaproape.

― Ei bine, comentă Doug, merită aşteptarea. Spectacolele ei pe viu sînt cu adevărat deosebite.

Se întrerupse şi făcu semn cuiva dintr-un grup de Amplificaţi.

De cealaltă parte a pajiştii, Wolfe Steiner discuta cu un bărbat scund, bărbos. Cînd îl zări pe Doug, se scuză printr-o plecăciune politicoasă şi ni se alătură. Îl domina prin înălţimea lui pe inspector, şi efectul celor doi unul lîngă celălalt era aproape comic. Directorul Organizaţiei Telemass era îmbrăcat cu o uniformă neagră, sobră; părul argintiu, tuns perie, îi sublinia ţinuta milităroasă.

― Domnule inspector... Îşi înclină capul spre Foulds, apoi spre mine şi Abe.

― Wolfe, rosti jovial Doug, şi utilizarea prenumelui sună ca o provocare, te distrează petrecerea?

Am simţit brusc o încărcătură de antipatie între cei doi.

Rezervat, Steiner înclină capul într-un gest de indiferenţă.

― Comparativ cm altele, depăşeşte media.

― De obicei, nu prea apari la ele, continuă Doug.

― În ultimul timp am fost foarte ocupat.

M-am întrebat dacă aerul de detaşare al directorului ― deşi prezent fizic, părea absent, de parcă îşi abandonase personalitatea altundeva ― era rezultatul animozităţii dintre el şi Doug, sau un efect al Amplificării sale. Mulţi Amplificaţi pe care-i cunoscusem păreau să trăiască într-un tărîm aflat alături de realitate, pierduţi precum artiştii într-o lume interioară intimă.

― Totuşi ocupaţiile nu te-au reţinut şi de la asta, nu, Wolfe?

Steiner preferă să nu răspundă.

― Evenimentul ar trebui să fie grozav, nu? continuă încăpăţînat Doug.

Directorul îl privi cu ochii săi atît de castanii încît păreau negri. O calotă nervurată îi acoperea ţeasta, ţinînd capul uşor înclinat, întrebător. Răspunsul lui veni după o pauză de cîteva secunde:

― Sincer vorbind, nu pot spune că de abia îl aştept.

Doug îşi frecă palmele şi-i făcu cu ochiul lui Abe.

― Da? şi de ce anume, Wolfe?

― După opinia mea, răspunse Steiner după o scurtă reflecţie, mi se pare un răspuns mult prea calculat ca să fie considerat drept artă adevărată. În plus, nu sînt sigur că Tamara şi-a revenit suficient din tragedie, sau că a asimilat-o complet pentru a produce o operă semnificativă asupra subiectului.

Amuţi. Pe suprafaţa calotei, sub urechea lui dreaptă, alergau puncte luminoase.

Poate în scopul de a curma următoarele remarci ale lui Doug, Abe interveni:

― Acesta va şi ultimul dumitale eveniment monden pe Meridian, domnule director? Am auzit că pleci.

― În mai puţin de o săptămînă, încuviinţă Steiner. S-ar putea totuşi să mai apuc si următorul eveniment al Tamarei. Data plecării s-a amînat datorită unor circumstanţe neprevăzute...

― Şi Tamara, interveni. Doug, vine şi ea cu tine?

Steiner păru să nu observe, sau hotărîse să ignore provocările inspectorului.

― I-am cerut Tamarei să mă însoţească în noul post.

― Şi-a acceptat?

― Rămîne de văzut.

Abe schimbă o privire cu mine. Ştiam că era la fel de stînjenit de postura de spectator la acest duel verbal.

― Poate că mi-ai putea spune, domnule director, începu el, dacă sînt reale zvonurile potrivit cărora transmisiile Telemass spre Pămînt vor fi reduse la una lunar? Am auzit că la staţie au avut loc reduceri de personal.

L-am zărit pe Doug privindu-l pe director, cu un zîmbet uşor pe buze, parcă cunoscînd ceva ce noi nu ştiam şi fiind încîntat de interogatoriu.

― Transmisiile Pămînt ― Meridian, şi invers, nu vor fi reduse la una pe lună, domnule Cunningham, răspunse Steiner. Personalul a fost redus, asta-i adevărat. Nu va afecta însă în nici un fel frecvenţa importurilor şi exporturilor.

― Chiar aşa? pufni Doug. Atunci ce caută aici "consilierul tău tehnic" ― nu aşa a fost prezentat ― dacă totu-i în regulă?

Arătă spre bărbosul în costum negru cu care Steiner vorbise mai devreme.

― Prezenţa lui Weller aici e pur şi simplu mondenă, replică directorul.

― Totuşi nu negi că viaţa şi-a încetinit ritmul pe Meridian? insistă Doug. În ultimul an, turismul s-a prăbuşit, operaţiunile miniere au fost sistate.

― Îţi sugerez, să-i întrebi pe economiştii de pe Principală despre problemele amintite. Eu conduc staţia Telemass, domnule inspector, nu planeta.

Doug sorbi din pahar, zîmbind misterios.

― Ţi-am recepţionat mesajul, domnule Cunningham, continuă Steiner şi se întoarse către Doug: Bănuiesc că acesta era motivul pentru care doreai să mă vezi, domnule inspector?

― Wolfe, mi-ai putea spune dacă-ţi lipseşte vreun tehnician? Rămăşiţele descoperite azi par să aparţină unuia dintre oamenii tăi.

Steiner căzu în transă. Rînduri de text miniaturizat alergară în josul pupilelor sale. Îşi reveni şi spuse:

― În clipa de faţă am cinci oameni în concediu. Ei pot fi oriunde pe Meridian. Se opri o clipă: Ştii cum a murit, domnule Cunningham?

― Nu tocmai. Este clar că a fost devorat de un leu-de-nisip, însă dacă animalul l-a ucis...

― De asemenea, interveni Doug, este ciudat cum a reuşit tehnicianul să ajungă atît de departe. În apropiere nu exista nici un vehicul, şi nici urme de vehicul, după cum spun Abe şi Bob. Iar pe jos nu putea ajunge acolo.

― Este posibil ca un leu să-l fi atacat în apropierea coastei şi să-i fi tîrît cadavrul în interior? întrebă Steiner.

Doug privi spre Abe care scutură din cap.

― Nu este cunoscut ca leii să se aventureze în preajma coastei. Ei trăiesc şi vînează într-o regiune situată la o sută-două de kilometri spre interior. Şi nici nu-şi tîrăsc prada. O devorează pe loc.

― S-ar putea să mai apelez la tine, rosti Doug. Ţi-aş fi recunoscător dacă ţi-ai putea găsi timp şi pentru mine. ..

Înapoia noastră se iscă animaţie. Tamara Trevellion îşi croia drum printr-o mulţime de admiratori, urmată îndeaproape de fata cea drăguţă şi de medic. Steiner se scuză, i se alătură şi-i luă braţul; o însoţi către grupul nostru, discutînd cu ea.

Privindu-i, m-am întrebat cum putea să aibă o relaţie intimă cu o femeie atît de străină umanului.

Artista ajunse lîngă noi.

― Domnule Cunningham, domnule inspector Foulds. Îşi înclina capul spre fiecare, Wolfe, dragul meu, fă prezentările...

Glasul îi era poruncitor, lipsit de căldură. Cînd i-am fost prezentat, îmi întinse o mînă rece.

De maxilarul ei inferior atîrnau mustăţi, cu extremităţile iluminate aidoma unor fibre optice.

― Încîntată, spuse ea pe un ton deloc convingător.

Deşi îşi păstrase silueta iniţială, părea că fusese întinsă în mod forţat, oasele şi muşchii membrelor ei, pînă şi cele ale bustului, elongate şi atenuate pentru a obţine o estetică stranie după orice criterii omeneşti de frumuseţe. Din depărtare, părea remarcabil de zveltă şi cu un aer exotic; din apropiere, dominîndu-ne pe toţi cu înălţimea, mă şoca; mi se părea o bizarerie monstruoasă. Cînd i-am strîns mîna, am simţit pelicula sebacee rece care-i acoperea pielea, şi abia atunci am remarcat peştişorii paraziţi, aidoma unor viermi, ancoraţi prin ventuze de solzii ei, mişcîndu-se prin lovituri rapide ale cozilor.

Îşi lăsă cele patru degete unite prin membrană pe braţul lui Steiner.

― Sper că i-ai întreţinut pe invitaţii noştri?

Pe faţă nu-i puteam descifra nici o expresie, însă mi s-a părut că simt o undă de ironie în glas. Ultimul lucru la care te puteai aştepta de la Steiner era să "întreţină".

― Aveam o discuţie fascinantă, se alătură Doug.

Amplificat dincolo de asemenea flecuşteţe, Steiner tăcea lîngă femeia-peşte, sau poate că era pierdut în abstracţii cunoscute numai lui.

― Bănuiesc că vă istorisea despre trădarea lui, urmă Tamara.

Abia atunci reacţionă Steiner. Ochii i se lărgiră, de parcă remarca îl biciuise. O privi pe artistă.

― Despre ce trădare e vorba? întrebă Doug ascunzîndu-şi surîsul.

― Ah, nu v-a spus? Îl strînse pe director de braţ: Wolfe mă părăseşte.

― Nu-i o descriere prea cinstită, replică el. Te-am rugat să mă însoţeşti la noul meu post, Tamara.

― Vă veţi duce, doamnă Trevellion? întrebă Doug.

― Meridian este acum căminul meu. Îl ador. Nu voi pleca niciodată, indiferent de situaţie, răspunse ea privindu-l pe Steiner cu ochi cenuşii, plaţi şi lipsiţi de expresie. Schimbă după aceea subiectul, adresîndu-se lui Abe: domnule Cunningham... Wolfe mi-a spus că aţi discutat despre leii-de-nisip. Aţi văzut pe cineva sfîrtecat pe Faţa-luminată, astăzi?

Am inspirat brusc, aproape gata să mă înec cu băutura. Nu puteam spune dacă referirea Tamarei Trevellion la Faţa-luminată fusese premeditată, o altă cruzime, sau doar un faux pas de insensibilitate negîndită.

În tăcerea apăsătoare care urmă, am privit-o mai atent pe fată ― însoţitoarea care stătea înapoia ei. În mod evident, ar fi dorit să spună ceva, să schimbe subiectul, însă nu putea găsi cuvintele s-o facă. Avea o expresie chinuită, între durere şi stînjeneală.

― Exact, încuviinţă Abe cu o privire sfidătoare,

― Leii-de-nisip mă fascinează, continuă Tamara. Sînt cele mai feroce animale originare de pe planetă, nu?

― Sînteţi bine informată, comentă Abe răsucind paharul în mînă.

― Ştiţi ceva, rosti femeia adresîndu-se cumva tuturor, cred că mi-ar place să am unul domesticit.

― E ceva imposibil, exclamă Abe gata să-şi piardă cumpătul.

― Adevărat? Totuşi un leu n-ar putea fi operat ca să-mi asculte comenzile? Se întoarse spre medic: Ce spui Hathaway?

Bărbatul aproape că făcu o plecăciune, apoi şopti că o asemenea operaţie era posibilă.

Doream brusc să fiu altundeva, departe de scena adoratorilor unei femei care călca în picioare sensibilitatea oamenilor prin egocentrismul ei nesocotit.

Se pare că aceeaşi dorinţă o avea şi tînăra ei însoţitoare. Se strecură pe lîngă mine, strînse din buze şi ridică ochii în sus, parcă spunînd: "Iar începe!" Era o uşurare să vezi trăsături atît de expresive după chipul lugubru al Tamarei.

Fata era micuţă, cu păr lung, bălai, sprîncene negre şi o faţă ovală, palidă. Buzele îi erau atît de pline încît păreau umflate, conferindu-i o figură de martiră. Nu puteam să nu remarc starea uzată a salopetei de pe trupul slăbuţ: avea aspectul neglijent şi nesofisticat al celor care au încetat să mai fie preocupaţi de aspectul lor, de pildă pacienţii spitalelor psihiatrice. Pentru a completa aspectul de mizerie, era desculţă.

― Cum dracu o poţi suporta? am întrebat-o.

Îşi umezi buzele cu o expresie chinuită, strîmbă, de resemnare şi înălţă din umeri stoică.

― Ştiu, am adăugat, cineva trebuie să facă şi treaba neplăcută...

De data aceasta zîmbi, apoi şovăi, gata să spună ceva.

― Sînteţi domnul Benedict, şopti în cele din urmă, pilotul?

Privi nervoasă către Tamara, dar femeia-peşte era absorbită în discuţia cu medicul. V-am auzit anunţat...

Eram surprins că-şi reamintise.

― Ex-pilot, am corectat-o.

― Sînteţi primul pilot... ex-pilot pe care îl întîlnesc, rosti timidă, evitîndu-mi privirea. Aţi fost pe cursele din sistem?

Am încuviinţat, dorind să schimb subiectul.

― Pămînt-Marte, în principal? Vorbeam şi eu în şoaptă, de parcă n-aşi fi dorit să întrerup monologul Tamarei: acum declama cu patos despre estetica deţinerii unui leu îmblînzit pe insulă.

― Dar de ce aţi plecat? De ce aţi venit tocmai aici?

Pentru o clipă m-am întrebat dacă nu era o înscenare ― însă am respins ideea. Fata era prea nervoasă, prea timidă ca să-mi testeze în mod premeditat erorile trecutului.

― M-am săturat de pilotat, i-am răspuns. Voiam o viaţă liniştită. Meridian mi se părea planeta cea mai potrivită.

Ridică din umeri şi surîse.

― Ştiu că-i o prostie, dar visez de ani de zile să evadez de aici. Urăsc planeta. Nu vreau nimic altceva decît să scap.

― Şi de ce n-o faci? am rîs.

― Oh, e imposibil! Rostise cuvintele cu patimă, apoi se opri brusc simţind tăcerea din jur.

Tamara Trevellion îşi întrerupse discursul şi o fixa pe fată, care părea că vrea să intre în pămînt. Niciodată nu mai văzusem o expresie atît de îngrozită pe chipul cuiva.

― Ştii, vorbi artista cu o răceală în perfectă concordanţă cu aspectul ei, că nu tolerez să fiu întreruptă. Poate că doreşti să ne încînţi cu comentariile tale?

― N-nu, se bîlbîi fata. Ia... iartă-mă...

― În acest caz, presupun că ai lucruri mai bune de făcut decît să-ţi etalezi în public proastele maniere.

Fata păru pălmuită şi de abia reuşi să încuviinţeze din cap, într-o aprobare umilitoare. Îndepărtîndu-se grăbită, privi spre mine şi i-am văzut expresia de disperare de pe chip. O anumită încordare apăruse printre toţi cei de faţă, de parcă fiecare se simţea vinovat pentru tolerarea unei asemenea aroganţe.

Am privit-o pe fată alergînd peste pajişte şi dispărînd în dom.

― Ei bine, domnule Cunningham, reluă Tamara, vreţi să-mi capturaţi un leu? Vă asigur că veţi fi recompensat corespunzător.

― Indiferent care ar fi recompensa, răspunsul este nu. Faţa-luminată îmi trezeşte suficiente amintiri neplăcute. Nu doresc să-mi risc viaţa pentru un capriciu.

― Oferta mea este de o sută de mii de credite. Nu vă grăbiţi; mai gîndiţi-vă...

Înainte ca Abe să-i răspundă, femeia îşi privi încheietura mîinii şi anunţă că sosise momentul pentru începerea evenimentului. Se întoarse şi se depărtă de noi, aripioarele unduindu-i în aerul cald al nopţii, în vreme ce traversa grăbită prin mulţime.

Abe şi cu mine am rămas locului, urmărindu-i pe ultimii musafiri pe o alee în pantă, asfaltată, printre begonii aromate şi flori uriaşe în formă de potire ale unor tufişuri native. Am trecut peste un podeţ din piatră şi am ajuns la vîlceaua în formă de şea. Iarba era presărată de perne, şi invitaţii se aşezau cît mai confortabil. Tăvi pline cu băuturi pluteau peste tot, iar fumurile euforice se încolăceau prin văzduh. Eu însă nu mă simţeam deloc euforic.

― Ce căţea, am comentat, întinzîndu-ne pe nişte fotolii din spumă.

― Ştii ceva, Bob? Cred că habar n-avea ce-mi cerea să fac. Voia un leu-de-nisip, şi la altceva nu se gîndea.

Eu mă referisem la tratamentul aplicat fetei, dar n-am mai comentat.



***



Aşteptînd începutul spectacolului, m-am gîndit la fată, şi am regretat că nu plecasem după ea, s-o alin, în loc să mă las ademenit să urmăresc unul din evenimentele auto-proslăvitoare ale Tamarei Trevellion. Eram decis să nu mă las impresionat de ceea ce urma să văd.

Liniştea coborî deasupra audienţei. Am privit în jurul vîlcelei; n-o puteam zări pe Tamara, însă Wolfe Steiner se afla la vreo zece metri înaintea noastră, împreună cu un grup de Amplificaţi, privind cerul nopţii. Luminile, flăcărui strălucitoare la periferia grădinii, păliră, una cîte una, pînă se lăsă bezna absolută.

Primul ecran plutitor, pînă atunci un oval întunecat de mărimea unei avionete care acoperea stelele Feţei-întunecate, se activă; benzile de neon ce formau rama se aprinseră secvenţial şi creară un efect stroboscopic, inundînd oaspeţii într-un val de lumină albastră-oţelie strălucitoare. Apoi cu un neaşteptat vaier de corzi din difuzoare nevăzute, ecranul se extinse peste jumătate din cerul de deasupra vîlcelei. Spectatorii ţipară, mai întîi speriaţi, apoi în semn de apreciere, şi priviră fascinaţi. Pe membrana convexă, atît de vastă încît trebuia să mă las pe spate ca s-o cuprind în întregime, apărură primele imagini.

Scena era Pămîntul, colonia artiştilor saharieni din Oaza Safir, iar subiectul era artistul în cristal Max Trevellion, la o petrecere care celebra logodna lui cu Tamara Christiansen. Filmul era preluat din arhiva vid-ştirilor, însă fusese subtil modificat cu ajutorul computerului. Un glas recita primele poeme de dragoste ale Tamarei. Văzusem suficiente viduri cu Max Trevellion pentru a-mi da seama că aceste imagini, în care se bronza pe marginea unei piscine, sau sculpta un cristal erau idealizate; Tamara îi prelucrase cu abilitate planurile feţei, sporise strălucirea ochilor, îi mărise înălţimea şi-i făcuse gesturile fluide şi poruncitoare. Părea chiar că emană o aură charismatică. Abia cînd am auzit versul: "Ne apropiem de cei iubiţi/Cu ochii perfecţiunii...", am înţeles că imaginea nu era o versiune îmbunătăţită a lui Max Trevellion, creată în scopul de a-l preschimba în ceva ce nu fusese, ci pur şi simplu aşa îl văzuse Tamara Christiansen pe viitorul ei soţ.

Timp de treizeci de minute am vizionat un rezumat al următorilor douăzeci de ani: nunta lor pe Pămînt, colaborările artistice, mutarea pe Meridian. În toate episoadele, Tamara apărea ca o siluetă înaltă, severă, frumoasă, poate chiar remarcabilă ― dar cîtuşi de puţin Zeiţa Nordică dinaintea modificărilor. În portretizarea ei, aplicase aceleaşi tehnici de disimulare folositoare pentru Maximillian, deşi preferase să-şi prezinte tinereţea într-o lumină rece, autocritică.

După aceea, filmul se concentra asupra carierelor artistice. Max cîştiga tot mai mult în forţa, obţinînd recunoaşterea printr-o serie de cristale ce prezentau viaţa pe Meridian ― expuse acum în principalele galerii de artă pămîntene. În privinţa Tamarei, ea apărea permanent în umbra soţului. Părea şovăitoare în a-şi etala operele, iar puţinele creaţii făcute publice obţinuseră aprecieri modeste. Poeziile ei erau extrem de populare, însă Tamara le dispreţuia. Se părea că popularitatea versurilor slujea doar la a-i sublinia insuccesul în alte domenii artistice.

Ultima scenă a primei secţiuni a evenimentului îi prezenta pe Max şi Tamara lucrînd împreună asupra unui cristal, cu comentariul: "În creaţie/Iubirea noastră, creînd laolaltă".

Uriaşul ecran păli, scufundînd vîlceaua în beznă. Urmă un ropot politicos de aplauze. Ca rezumat al vieţii lor, precum şi a viziunii Tamarei asupra cuplului, fusese destul de interesant. Pregătise fundalul pentru tragedia care avea să urmeze, totuşi nu putea fi numită artă. Max Trevellion apăruse ca un artist sincer, deschis şi talentat, şi simţeam o oarecare simpatie faţă de el, începînd să înţeleg nenorocirea pierderii sale. Pe de altă parte, Tamara se auto-caracterizase ca o paranoică, nevropată şi permanent chinuită de neîncrederea în sine. Nu numai o dată se arătase nemulţumită de creaţiile ei: într-o scenă, fărîmiţase în bucăţi un cristal pe care-l considera nereuşit. Dintotdeauna crezusem că artiştii pot adopta două atitudini faţă de munca lor: în mod egocentrist, ei pot aprecia că este mai bună decît în realitate, sau că ar putea fi mai bună. Tamara Trevellion împingea la extrem a doua atitudine.

Apoi al doilea ecran plutitor, redundant pînă acum, îşi activă rama de neon secvenţial şi se extinse brusc, ameţitor. Acum tot cerul de peste noi, întregul cîmp vizual de deasupra era ocupat de cele două ecrane. O voce anunţă data: aceeaşi zi, cu un an în urmă. Ziua, mi-am amintit, accidentul Telemass. Pe ambele ecrane apăru un stop-cadru identic; un fotoportret al lui Max Trevellion, cele două chipuri privindu-se reciproc din emisfera convexe. Apoi imaginea din stînga se puse în mişcare şi spectacolul continuă.

Pentru următoarea oră, ecranele rulară alternativ. Vreme de cinci minute, primul prezentă relatarea oficială a celor întîmplate pe parcursul a cîteva ore în ziua tragică. După aceea, imaginea îngheţă şi al doilea ecran arătă ceea ce puteam doar presupune că reprezenta o versiune idealizată a evenimentelor: cum ar fi dorit Tamara să se desfăşoare ziua.

Soarta e inevitabilă, părea ea să spună, tragedia are nevoie de o victimă: deci, luaţi această victimă...

Pe ecranul din stînga, l-am văzut pe Max Trevellion anunţînd că fiica lui era bolnavă: el urma să călătorească spre Pămînt în locul ei. Spectatorii priveau, fascinaţi. Am simţit un nod în gît, înţelegînd că, prin acele cuvinte, artistul se condamnase la dispariţie. Apoi, pe ecranul din dreapta, apăru o fetiţă blondă, pregătindu-se fericită pentru drumul către Pămînt.

Zărind-o, m-am aplecat înainte, cu inima bubuind.

― Fata..., am şoptind spre Abe.

― Nu ştiai? mă privi el. E fata lor... Rug.

― Da? Crezusem...

Am revenit cu atenţia la ecran, atras şi fascinat. Fata era aceeaşi pe care, cu o oră mai devreme, Tamara o tratase cu dispreţ absolut.

Cea despre care crezusem că era servitoarea sau îngrijitoarea ei, era de fapt fiica...

Privind, am constatat că artista utilizase aceeaşi tehnică pentru a modifica subtil aspectul fiicei sale, tot aşa cum îl idealizase pe al soţului.

În realitate, Rug Trevellion era foarte atractivă; în această versiune, trăsăturile ei fuseseră uşor transformate, denaturate; astfel că, deşi uşor de recunoscut îşi pierduse toată atractivitatea, întregul caracter. În scenariul revizuit al mamei ei, nu era tocmai urîtă, ci oarecum... răutăcioasă şi capricioasă. Am simţit că mă cuprinde furia faţă de înşelătoria Tamarei. M-am întrebat cîţi musafiri ştiau ce făcuse.

Spectacolul trecu pe ecranul stîng, ecranul care arăta ceea ce se petrecuse în realitate, şi am văzut-o pe Tamara sărutîndu-şi soţul la despărţire, în sunete de fanfară însoţite de versurile: "Tragedia despărţirii lor/A fost că nu-şi cunoşteau tragedia". L-am privit pe Max Trevellion ocupîndu-şi locul pe platforma Telemass alături de ceilalţi doi tahio-pasageri spre Pămînt: l-am văzut fulgerînd din existenţă, acompaniat de bubuit de talgere, apoi tăcere.

Ecranul din dreapta: Rug Trevellion luîndu-şi rămas bun de la părinţi care, braţ la braţ, îndrăgostiţi, o priveau suind pe platformă şi dispărînd într-o revărsare de lumină albă. Cei doi se întoarseră, zîmbind şi părăsiră staţia. Voce din off: "Destinul a decis, şi deşi tragedia e uriaşă/ Poate fi biruită". Ştiam însă că versurile erau platitudini făţarnice, minciuni. Dacă Rug ar fi luat locul tatălui ei în ziua aceea nefericită, tragedia artistei n-ar fi fost atît de mare.

Totuşi spectacolul nu se terminase încă.

Tamara mai avea de sacrificat o victimă.

Cele două ecrane se contopiră, devenind o unică membrană, aidoma suprafeţei interioare a unui dom. Apăru o imagine neclară. Am rămas şocat să-l văd pe directorul Wolfe Steiner, întronat în fotoliul de comandă de la Centrul de Control Telemass ― însă nu acel Wolfe Steiner pe care-l cunoşteam. Grafica Tamarei preluase detaşarea, răceala şi amplificarea şi le accentuase pe toate, astfel încît acum părea o caricatură, o maşinărie, lipsită de inimă, inumană, un calculator. Ca şi în cazul lui Rug, artista remodelase trăsăturile: îl făcuse mai puţin uman, mai degrabă o anexă cu chip dur a propriei Amplificări.

Eram sufocaţi de imaginea mărită a lui Steiner, dînd ordine tehnicienilor săi care încercau să găsească vectorul în lungul căruia fuseseră pierduţi Max Trevellion şi ceilalţi. Era portretizat ca acţionînd fără nici o tresărire de emoţie, ceea ce, aşa cum intenţionase Tamara, avea efectul de a trezi ostilitate din partea spectatorilor ― dar oare mai multă pasiune din partea lui l-ar fi putut salva pe Max? Apoi l-am văzut anunţînd familia, din nou cu o totală indiferenţă. L-am urmărit pe durata anchetei, răspunzînd întrebărilor şi acceptînd verdictul "nevinovat", cu emoţia unui android. Eram manipulaţi să simţim ură faţă de el, şi cînd s-au auzit versurile: "L-au găsit în afara greşelii/Dar oare l-ar fi găsit vinovat?", cred că majoritatea invitaţilor era de partea Tamarei. Am observat o siluetă înaltă trecînd grăbită pe lîngă noi şi părăsind vîlceaua, iar cînd m-am uitat spre locul unde stătuse mai devreme Wolfe Steiner, fotoliul său era gol.

Mi-am reamintit părerea lui Doug Foulds că legătura lor era dubioasă, şi mi-am dat seama că avusese dreptate: Steiner fusese atras într-o cursă. Crezusem că pricep durerea artistei provocată de pierderea celui drag, dar nu puteam înţelege de ce în loc să încerce să se vindece, sau poate să înveţe din durere şi s-o utilizeze creator, aşa cum ar trebui să facă artiştii, ea pornise să se răzbune, batjocorind în mod nedrept atît pe Steiner cît şi pe fata ei.

M-am ridicat şi am ieşit din grădină. Cînd giganticul stop-cadru al feţei caricaturizate a lui Steiner dispăru de pe ecran, învăluindu-mi retragerea într-o binevenită obscuritate, am fost uluit să aud înapoia mea începutul aplauzelor, apoi tot mai sonor, pe măsură ce privitorii îşi manifestau completa aprobare pentru stilul răutăcios şi dispreţuitor al Tamarei. Simţeam nevoia să rămîn singur pentru o vreme. Mi se părea că pajiştea era contaminată de inumanitatea femeii, iar dacă rămîneam acolo îi puteam aproba în mod tacit creaţia.

Umblînd fără ţintă, m-am trezit pe o potecă tăiată prin stîncă, deasupra unei plaje pustii. Am coborît spre golfuleţul retras, pătrunzînd pe nisipul plajei. Singura lumină provenea de la stelele aflate deasupra Feţei-întunecate.

În semiîntunericul dinaintea mea, am auzit o uşoară exclamaţie de surpriză:

― Domnul Benedict?

Am scrutat noaptea.

― Rug?

Fata îşi şterse grăbită ceea ce putea fi o lacrimă de pe obraz. Era cocoţată pe un bolovan, cu genunchii strînşi la piept. Zîmbi cînd m-am apropiat.

― M-am gîndit că sînteţi dumneavoastră, domnule Benedict.

M-am aşezat lîngă ea. În lumina îngheţată a stelelor, părea redusă în mărime şi substanţă, o gravură bidimensională din argint. Pe genunchiul ei stîng, zăream sclipirea salivei şi urma dinţilor.

Am făcut un gest spre vîrful insulei.

― Îmi pare rău...

― Lăsaţi, îşi feri ea privirea.

― Am vrut să-i zic ceva mamei tale, să-i spun ce-am simţit.

― Ce puteaţi spune? Tonul îi era lipsit de speranţe.

― Poate că reuşeam s-o fac să înţeleagă cît de grosolană a fost...

Rug întoarse spre mine ochii ei mari şi verzi, curioşi şi inocenţi sub cîrlionţii prelungi.

― Vorbiţi despre ce a fost mai devreme, cînd Tamara s-a înfuriat pe mine pentru că am întrerupt-o?

― Bineînţeles.

― Asta nu mă deranjează, izbucni ea în rîs. Aşa mă tratează tot timpul. Desigur, faţă de străini... Ridică din umeri, cu un fel de hotărîre: Mă pot descurca.

― Adică?... Am făcut un gest nehotărît. Ai văzut spectacolul mamei tale? Sperasem că poate nu-l vizionase.

Încuviinţă din cap fără să mă privească.

― Am fugit din cameră. Crudă, nu-i aşa? Continuă, cu o veselie forţată pe care o suspectam că masca adevăratele sentimente: Aţi văzut cum m-a zugrăvit, domnule Benedict? Am ştiut mereu că ar fi preferat să dispar eu în locul tatei ― cu asta mă pot obişnui. Dar să mă facă atît de urîtă... n-avea nici un motiv.

― Îmi pare rău, am rostit complet inutil.

Fata privea valurile cu creste argintii.

― Şi în faţa atîtor oameni, spuse ea aproape visătoare. Asta a fost cel mai groaznic. Mă pot obişnui cu ura ei în intimitate ― dar s-o facă aşa în public ne degradează pe amîndouă.

M-am întrebat dacă auzise aplauzele.

Între noi se lăsă tăcere. Brusc m-am temut că avea să regrete că-şi descărcase sufletul unui străin, şi să decidă să plece, de aceea am rostit primul lucru care mi-a venit în minte:

― Cîţi ani ai, Rug?

Trebui să se gîndească puţin...

― Nouăsprezece standard.

― Atunci de ce te ţine aici? De ce nu pleci, dacă nu-ţi place cum te tratează?

― Este o propunere, domnule Benedict? Să fugim împreună? Am putea merge pe Pămînt. Nu-mi doresc altceva.

Am surîs.

― Nu-nţeleg de ce nu-ţi strîngi lucrurile şi te muţi pe altă insulă?

― Domnule Benedict, ştiu că-mi vreţi binele dar nu cunoaşteţi totul. Sînt bolnavă şi-mi trebuie un tratament special; e foarte scump şi doar Tamara şi-l poate permite, aţi înţeles? Dacă n-ar fi fost Tamara şi Grăsanul, aş fi murit.

― N-am ştiut... te rog să mă ierţi.

― Să nu credeţi că nu vreau să evadez, se întoarse ea spre mine. Uneori sînt tentată să plec si să dau dracului toate consecinţele. Adesea mă gîndesc că o lună sau două de libertate, departe de Tamara, ar reprezenta un preţ pentru care merită să mori. Însă întotdeauna mi se face frică, rămîn aici şi înghit totul.

Am încercat să destind tonul conversaţiei.

― Cu ce to ocupi aici? Lucrezi?

― Alerg după Tamara, oftă ea. Îi sînt secretară, servitoare şi bucătăreasă. Am grijă să aibă la îndemînă tot ce-i trebuie. Am făcut toate astea de cînd aveam zece ani.

― Nu poţi ieşi deloc, să explorezi insulele?

Păru că se strînge în ea.

― Tamarei nu i-ar place, şopti.

Aş fi vrut să-i spun s-o dea dracu pe Tamara cu ce-i place şi ce nu-i place. Apoi mi-am amintit că fata trăise aproape douăzeci de ani cu condiţionarea aceea şi era supusă pînă dincolo de punctul unde simpla convingere verbală ar fi stîrnit gînduri de revoltă.

Am simţit că mă privea.

Ceea ce a spus după aceea m-a şocat.

― De cît timp luaţi ger, domnule Benedict?

― De unde ştii...?

― Cîndva, Tamara a fost dependentă, zîmbi ea. Recunosc semnele, Pielea palidă, ochii... Se pare că luaţi destul de mult.

Pentru moment, rămăsesem fără replică. Pînă acum nu discutasem cu nimeni faptul că mă drogam.

― Puţin, am rostit.

― Sînteţi dependent?

Am ezitat.

― Să zicem, obişnuit. M-aş putea opri şi mîine.

― Aşa spunea şi Tamara...

― Şi-atunci cum s-a lăsat?

― A tratat-o medicul ei. După aceea, a modificat-o. Acum nu mai are nevoie de aşa ceva. Metabolismul ei produce un alt drog, care-i dă o stare de graţie permanentă, şi mai sigură.

Tăcu cîteva clipe, după care urmă:

― Cine vă aprovizionează, domnule Benedict?

― Nimeni. Eu culeg florile şi le prepar.

― De pe Faţa -luminată? era în mod evident surprinsă.

― Acolo cresc... În stare sălbatică.

― Deci... deci aveţi cantităţi mari?

Am ridicat din umeri, stînjenit de întrebări.

― Destul.

Mă privea atentă.

― Domnule Benedict... credeţi că mi-aţi putea face rost de nişte ger?

― Nu ştiu...

― De ce nu? Aţi zis că ar trebui să evadez de aici. N-o pot face în mod fizic, atunci de ce să nu aleg altă soluţie? Ne putem întîlni aici, mîine la aceeaşi oră. Aţi putea rămîne lîngă mine cînd îl iau, să vă asiguraţi că nu fac vreo prostie. V-aş plăti pentru asta.

― Nu vreau să fiu plătit.

― Atunci o să-mi aduceţi?

Zîmbetul ei mă cîştigă.

― Numai pentru o singură doză, i-am spus, întrebîndu-mă în ce mă băgasem. Atît!

― Grozav! Să vă lăsaţi şalupa în golful de alături. Acolo nu poate fi văzută din dom.

Tresări brusc la un zgomot de pe plajă.

― S-s-s-t! Cred că-i Tamara.

Am surîs. Voiam să-i spun că era paranoică.

― Dacă mă găseşte aici, vorbind cu dumneavoastră, cînd ar trebui să fiu în camera mea... Sub lumina stelelor, chipul ei purta o mască a fricii. Trebuie să plec, domnule Benedict!

Mă aşteptam să pornească pe poteca din stîncă, dar se strecură prin tufişurile de la baza falezei. Am urmat-o. Dădu la o parte frunzele unei ferigi şi intră în spaţiul strîmt dintre doi bolovani.

― Rug...?

Întoarse cu greu capul.

― E un tunel pe care l-am descoperit, gîfîi ea. Urcă pînă la grădina camerei mele. Este singurul secret pe care-l am faţă de Tamara. Ne vedem mîine! Apoi dispăru.

Am părăsit plaja, trecînd nu pe lîngă mama ei, aşa cum se temuse, ci pe lîngă doi amanţi Amplificaţi, care se mîngîiau sub stele. Am urcat pe potecă şi m-am alăturat seratei de pe gazonul iluminat, gîndindu-mă la Rug Trevellion şi la situaţia ei.

Nu doream să mă mai reîntîlnesc cu Tamara şi, găsindu-i pe Abe, m-am simţit uşurat cînd mi-a propus să plecăm.

― Pe unde-ai fost, Bob? Eram pregătit să plec imediat după aşa-zisul eveniment. Tamara a fost insuportabilă. Parc să considere că a creat ceva monumental. Şi ce-i mai groaznic, sicofanţii ei îi dau dreptate.



***



Revenit atît de devreme în domul meu, m-am instalat pe verandă şi am revăzut evenimentele nopţii, spectacolul şi întîlnirea mea cu Rug. Apoi am luat florile-ger de acolo unde le azvîrlisem şi am început să pregătesc drogul. Am refăcut o soluţie slabă pentru fată, am umplut cochilia pentru mine şi am depozitat restul.

M-am întors pe verandă cu o doză mică în arzător, pentru a-mi mai rezolva noaptea. M-am gîndit mai întîi să retrăiesc discuţia de pe plajă, apoi m-am răzgîndit. Era prea recentă şi înconjurată de multe incidente neplăcute ― descoperirea rămăşiţelor tehnicianului, spectacolul, felul cum Tamara îşi trata fiica. Dacă oricare dintre ele apărea cînd mă concentram asupra perioadei petrecute cu Rug, riscam să mă aleg cu un coşmar. Am preferat să mă gîndesc la vacanţa petrecută în urmă cu douăzeci de ani, la plaja şi la fata blondă şi zveltă, atît de asemănătoare cu Rug Trevellion.

Am apropiat scînteia de pulberea roz, scînteietoare şi s-a aprins cu un sfîrîit, scoţînd un fum gros, acrişor.

Am inspirat adînc, şi am visat.

JADE



M-am trezit după-amiaza, sîcîit de un sunet insistent, dar neclar, undeva la periferia conştiinţei.

Aproape treizeci de secunde după ce-mi recăpătasem simţurile, nu-mi puteam aminti decît visul pe care-l trăisem. Mi-am amintit nisipul şi soarele, gustul brînzei şi măslinelor, ţîrîitul greierilor şi rîsetul unei fete. Se părea că nu trecuse nici măcar o clipă de la idila tinereţii mele, de parcă puteam reveni pe plajă, pur şi simplu ieşind din dom. Atunci mi-am amintit realitatea căreia îi aparţinea domul şi mi-am simţit brusc copleşit de adevărul despre cine eram şi unde mă aflam. Amintirea accidentului m-a cuprins ca o migrenă bruscă. Luasem ger ca să alung coşmarurile şi să-mi ofer o perioadă de uitare, însă ca întotdeauna amintirile erau mai intense la trezire.

Mă găseam în salon. Probabil că atunci cînd efectul drogului se diminuase şi mă cuprinsese oboseala, mă tîrîsem de pe verandă şi mă prăbuşisem pe canapea, însă nu-mi aminteam absolut nimic. M-am străduit să mă scol în capul oaselor şi am gemut. La început m-am gîndit că ar trebui să mă refugiez în altă evadare oferită de ger, totuşi ştiam că o a doua doză, luată atît de repede după prima, n-avea să fie la fel de eficientă ― şi oricum, seara trebuia să mă întîlnesc cu Rug Trevellion.

Am rămas, privind prin peretele transparent al domnului spre aurora pîlpîitoare a Feţei-luminate, gîndindu-mă la gesturile pe care trebuia să le fac pentru a mă spăla şi mînca. Am izbutit să mă conving că nu era nici o grabă. Puteam să fi dormit tot restul zilei; mai era încă destul pînă se însera, şi pînă la întîlnire. M-am lăsat pe spate şi am închis ochii, şi abia atunci am perceput pe de-a întregul sunetul care mă trezise.

Am ieşit pe verandă şi am privit oceanul albastru, scînteietor. Siajul unui scuter pe pernă de aer brăzda alb suprafaţa oceanului, oglindind dîra unui reactor de pe cer. În timp ce priveam, vehiculul ajunse la insulă şi porni pe cărarea şerpuită către dom.

Doug coborî scuterul pe sol lîngă verandă şi-şi scoase casca. Spre deosebire de seara trecută, azi purta uniforma albastră şi cizme şi, tot spre deosebire de atunci, cînd fumurile euforice îl făcuseră jovial, acum era grav. Din cauza expunerii prelungite la soare, piele feţei îi era roşie şi iritată.

― Îţi dau ceva de băut? l-am întrebat.

― Mi-ar face bine un suc rece. Am fost toată ziua pe Faţa-luminată. De asta am şi venit să te văd.

Am luat două sucuri şi le-am dus pe verandă, unde o canapea din spumă era orientată spre ocean.

― Ai aflat cine era tehnicianul?

Se rezemă de balustradă.

― De fapt, nu. O să fie niţel cam greu... ştii, n-am găsit nimic.

― Aţi ştiut unde să căutaţi?

― Abe mi-a dat coordonatele aseară. Am scotocit toată zona. Trei oameni de-ai mei încă mai caută pe acolo. Am găsit urmele lăsate de cuşcă, şi de avioneta lui Abe. Dar nici vorbă de oseminte...

― Ar fi trebuit totuşi să existe ceva. Vreo urmă de nisip...

― Nimic. Nici o urmă, nici un semn.

― Poate că rămăşiţele au fost luate de alte animale...

― Perfect. Dar unde-s urmele?

Am ridicat: din umeri.

― Un vînt puternic le putea şterge.

― Şi să lase urmele cuştii, şi pe ale voastre, la nici o sută de metri depărtare, complet neatinse? Bob, eşti absolut sigur că aţi văzut un trup acolo?

― Doug, am văzut cum îl sfîrteca...

― Faţa-luminată poate da impresii ciudate, să joace feste ochilor...

― Dacă te îndoieşti de ceea ce am văzut, Abe are toate dovezile care-ţi trebuie. I-am povestit despre petecul de uniformă cu emblema Telemass.

Nu se lăsă convins.

― Ştiu asta. Mi-a spus şi Abe, cînd l-am contactat acum o oră. Adevărul este că-i foarte posibil ca să fi găsit acolo o bucată de uniformă, dar nimic mai mult. Restul poate să fi fost... nu ştiu ― un miraj. S-au întîmplat şi lucruri mai ciudate.

Am clătinat din cap.

― Ştiu ce-am văzut.

― Atunci cum îţi explici absenţa totală a orice?

I-am evitat privirea şi am făcut un gest de neînţelegere.

― Am pus pe cineva să verifice unde se află fiecare tehnician Telemass de pe Meridian, continuă Doug. Dacă-i găsim pe toţi, atunci, în ceea ce mă priveşte, cazul e închis.

― Te înţeleg. Totuşi, ce-i cu resturile de uniformă pe care le-am găsit? Cum au ajuns acolo?

Înălţă din umeri, fără interes.

― Nu ştiu, Bob. Ce contează? Dacă nu putem găsi un cadavru, şi se dovedeşte că nu lipseşte nimeni...

― Mi se pare destul de corect, Am arătat spre paharul său gol: Mai bei ceva?

Am mai adus două sucuri.

― Ce zici de petrecerea de aseară? mă întrebă cînd am: revenit.

― Păi... evenimentul în sine a fost unul dintre cele mai superficiale şi răutăcioase pe care le-am văzut vreodată.

― Aşa-i, încuviinţă el. Nu ţi-am spus că mi se pare ceva dubios în faptul că Tamara l-a luat amant pe Steiner? Trebuie totuşi să recunosc că nu mă aşteptasem că se întîmple aşa ceva. Nu crezusem că invidia poate coborî într-atît. Ai rămas pînă la sfîrşit?

― Am plecat cam la o oră după eveniment.

― Atunci ai scăpat confruntarea dintre ea şi Steiner?

― Nu cred că mă interesează.

― După ce a plecat de la vizionare, Steiner n-a părăsit insula. După vreo două ore s-a întors în vîlcea şi a găsit-o pe Tamara. Era cu un grup de admiratori, explicînd nu ştiu ce metaforă a porcăriei ăleia de eveniment. Oricum, Steiner a acuzat-o de calomnie şi defăimare. Mi-am dat seama că era furios, deşi se purta cu demnitate. A fost prima dată cînd l-am văzut cît de cît afectat.

― Şi ce s-a întîmplat?

― Păi, n-au ajuns chiar să se ia la bătaie. Steiner a spus că se gîndeşte s-o dea în judecată, iar ea a răspuns că n-ar îndrăzni aşa ceva. A sunat aproape ca o ameninţare...

L-am oprit.

― Chiar aşa: "N-o să îndrăzneşti"? Ca şi cum l-ar fi avut cu ceva la mînă?

― Nu ştiu, strînse din umeri Doug. Poate... ceva care el nu doreşte să se afle? Oricum, Steiner a amuţit şi a plecat. Trebuie să recunosc că-mi este indiferent totuşi ieri mi-a părut rău pentru el.

― A fost evident că voi doi nu vă înţelegeţi.

― Am avut nişte confruntări în trecut, zîmbi Doug. Ultima referitoare la reducerea activităţii Telemassului.

― Crezusem că a fost doar un zvon...

Ridică privirea din pahar.

― Este politica oficială, Bob. Autorităţile de pe Meridian au fost anunţate, dar Steiner încă n-a dat-o publicităţii. Eu i-am sugerat s-o facă şi, într-un fel sau altul, mi-a zis să-mi văd de treburile mele. Cred că tărăgănează lucrurile pînă în momentul plecării, lăsînd treaba asta neplăcută în grija succesorului său. În esenţă, Steiner e un tip moale. E marioneta celor de pe Pămînt.

― Am văzut că ai fost destul de dur cu el aseară, am încuviinţat. Cît de drastică e reducerea?

― 0 transmisie pe lună, dintr-o direcţie şi din cealaltă. Meridian a fost catalogată planetă în stagnare.

Am căzut pe gînduri.

― Tamara ar fi putut să ştie despre asta? Poate că ameninţa că va da adevărul publicităţii dacă Steiner o acţionează în judecată?

― Nu cred; Mai devreme sau mai tîrziu tot se va afla, totul este cine va anunţa situaţia.

Mi-am privit paharul, apoi l-am întrebat:

― Cît de bine o cunoşti pe Tamara Trevellion?

― Mai deloc. Bob. Este foarte retrasă, mai cu seamă după moartea soţului. După cele petrecute aseară, încep să cred că pierderea a afectat-o mai mult decît se părea atunci.

― O cunoşti pe fata ei? am întrebat nepăsător.

― Rug? Clătină din cap. Nu pot zice că am băgat-o prea mult în seamă. E o fiinţă extrem de sensibilă şi de-a dreptul terorizată de maică-sa. Tamara o tratează ca pe un gunoi. După spectacolul de aseară, e limpede din ce motiv.

― Cineva mi-a spus că fata ar fi bolnavă...

― E prima dată că aud aşa ceva.

― Se pare că de asta şi rămîne pe insulă. E tratată de medicul maică-sii şi nu poate trăi fără tratamentul respectiv.

― Amărîta! Chiar că ar trebui să plece de acolo. Insula trebuie să aibă nişte amintiri groaznice pentru ea.

L-am privit atent.

― De ce? Ce s-a întîmplat?

― Nu ştii povestea? Părea surprins. Rug a avut o soră, Jade, cu cîţiva ani mai mare decît ea. A murit acum cinci ani, într-un accident de pe insulă. Se pare că Rug a văzut tot ce s-a întîmplat. Eu nu cunosc detaliile. Pe atunci eram doar sergent. Şeful meu s-a ocupat de caz. Ştiu numai că Rug a rămas multă vreme şocată.

― Dumnezeule, bietul copil!

― Familia a avut suficiente ghinioane. Nu-i de mirare că Tamara e o persoană atît de puţin simpatică; este produsul unei serii de tragedii.

Îşi privi ceasul şi bău paharul.

― Trebuie să plec, Bob. Vreau să trec pe la Abe înainte să se întunece. Hei... şi ce-ai zice să mai facem şi noi un planorism?

Am mormăit ceva afirmativ şi Doug porni spre vehiculul său. L-am urmărit punîndu-şi casca, suind pe scuter, şi coborînd panta. Cînd ajunse la ocean, acceleră în direcţia insulei lui Abe.

Am rămas pe verandă pînă ce ecranul apăru în depărtare, anunţînd venirea nopţii. Deasupra Feţei-întunecate, stelele străluceau tot mai puternic în întunecimea spaţiului, dar în mod curios, în seara aceasta spectacolul nu mă tulbura.

Am intrat în salon, m-am aşezat şi am privit punguliţa cu ger pe care i-o pregătisem lui Rug.



***



După o oră, cînd a coborît amurgul, m-am smuls din toropeală şi am pornit şalupa peste ocean, către insula Trevellion.

Traversarea a fost calmă. La ora aceea a serii, cu marginea ecranului acoperind grăbită lumina soarelui, apa avea proprietatea ciudată de a fi mai deschisă la culoare decît cerul, reflectînd aurora Feţei-luminate. Pe măsură ce întunericul sporea, oceanul căpăta culoarea sîngelui. La treizeci de minute după căderea nopţii, am ajuns lîngă insulă, o masă întunecată presărată cu sculpturi laser şi objet d'art scînteind în penumbre. Pe vîrful insulei, domul sclipea aidoma urmi diamant. Gîndul că Tamara îmi observase şalupa şi, astfel, n-avea să-i mai permită lui Rug să. vină la întîlnire mi-a ridicat un nod în piept.

Am intrat în golfuleţul indicat de fată în seara trecută si am amarat şalupa de un pilon vechi, răsturnat în apă. O potecă nisipoasă ocolea promontoriul spre locul unde hotărîsem să ne întîlnim.

Am pornit pe cărare şi m-am oprit cînd am ajuns pe plajă. Sub lumina stelelor desluşeam silueta micuţă a lui Rug Trevellion. Se plimba pe nisipul umed de lîngă, apă, cu o apatie ce putea însemna plictiseală, sau descurajare. Purta un şorţ şi o bluză fără mîneci, şi ţinea în mîini un computer. Din timp în timp se oprea, lăsînd valurile să-i înconjoare gleznele cu spumă, consulta ecranul luminos, apoi continua mai departe, vorbind cu oceanul.

Intrînd pe plajă, am urmat-o. Se opri din nou, însă acum azvîrli computerul pe nisip, ca şi cum se săturase. Privea peste valuri, cu mîinile în buzunare. Cînd m-am apropiat, s-a întors brusc, fără să mişte picioarele, şi răsucirea trupului ei era în acelaşi timp stîngace şi atrăgătoare. Zîmbi de-a dreptul fericită.

― Domnule Benedict! Credeam că n-o să mai veniţi.

Întîrziasem poate cu vreo zece minute ― totuşi eram îndeajuns de realist să înţeleg că plăcerea ei de a mă vedea era mai degrabă legată de promisiunea gerului.

Am arătat spre computerul care se zărea ca o piatră parţial acoperită de nisip.

― Ce recitai?

― Nimic interesant. Simple poezii. Surîse: Mă bucur că aţi venit.

Părul lung îi era strîns într-o coadă de cal. Am observat că materialul roz al tricoului şi şortului avea aspectul uzat, de mîna a doua, al hainelor de ocazie, şi m-am întrebat dacă aparţinuseră cîndva mamei ei, înainte de Transformare.

Parcă stînjenită de examinarea mea, privi susul pantei, acolo unde se putea distinge vîrful domului. Îmi prinse braţul cu o forţă nebănuită.

― Haideţi. Dacă Tamara apare, o să ne vadă. Vă închipuiţi ce ar putea spune...?

Am traversat grăbiţi plaja, spre o cărare ce ocolea insula.

― Mamei îi plac numai oaspeţii invitaţi de ea. Are chiar şi paznici pe ţărmurile insulei. Staţi liniştit, mă asigură, în seara asta sînt în zona portului. Sper că nu v-aţi supărat că v-am pus în această situaţie?

― Bineînţeles că nu, am rîs. Mă bucur că sînt aici.

Îmi dădeam seama că fata era nervoasă. Pălăvrăgeala ei era încercarea de-a o ascunde.

― Dacă Tamara o să mă întrebe unde am fost o să-i... o să-i spun că m-am plimbat ca să învăţ versurile. Deja le ştiu aproape pe toate, aşa încît nu se poate plînge.

Nu pentru prima dată, voiam să-i zic s-o uite pe maică-sa.

Odată ieşiţi din raza vizuală a domului, am încetinit pasul, mergînd pe poteca de pe creasta stîncii.

― Dacă îmi aduc aminte, începu Rug, ieri am vorbit numai eu. Acum e rîndul dumneavoastră. Azi am întrebat-o pe Tamara dacă vă cunoaşte. Îi ştie pe toţi de pe Meridian. Mi-a spus că aţi venit aici după accidentul unei navete. E adevărat?

― Ce anume ţi-a mai spus?

Păru că se chirceşte, sub întrebare. Zîmbetul îi tremură.

― Doar atît. Spunea că aţi supravieţuit unui accident, apoi v-aţi retras. Atît.

― Iartă-mă. Este ceva despre care nu prea vorbesc. Asta era totul. Am supravieţuit unui nenorocit de accident şi am hotărît să mă retrag. De obicei nu prea se scapă cu viaţă din asemenea accidente. Am fost norocos. N-am vrut să forţez norocul.

M-am rugat, atunci, să nu mă întrebe de ce consumasem ger. O mai minţisem o dată azi şi n-aş mai fi vrut s-o fac. Era atît de ingenuă încît minciuna mi se părea o violenţă fizică.

Ne-am aşezat pe o bancă, cu faţa spre ocean, privind un stol de pterozauri care se îndrepta către Faţa-luminată. O briză călduţă mîngîia insula.

― Aţi adus gerul? şopti ea.

I-am răspuns tot printr-o întrebare.

― De ce-ţi trebuie, Rug?

Se încruntă. Cîrlionţii blonzi o făceau să pară extrem de tînără.

― V-am spus şi ieri... vreau să evadez.

― Ai avut un trecut îngrozitor. Ce vrei să-ţi reaminteşti?

Părea rănită.

― Ah, au fost şi momente bune, mă asigură ea. N-a fost chiar totul rău.

Mă privi, cu nelinişte zîmbetul încremenit, ca să nu-i refuz drogul promis.

― Uite ce-i, am rostit, evitîndu-i ochii, ştiu despre Jade...

― Cum aţi aflat? mă fixă atentă. Cine v-a spus?

― Întîmplător, Doug Foulds a pomenit despre asta, ieri.

Se întoarse cu spatele, strîngînd umerii.

― Şi... Ce-i cu asta?

― Păi, a fost evenimentul cel mai traumatizant din viaţa ta. Ar fi periculos să pătrunzi într-o perioadă cînd Jade era vie. Din greşeală, ai putea foarte uşor să retrăieşti tragedia...

Mă privi cu o francheţe care mi se păru tulburătoare.

― Dar asta exact şi doresc să fac, domnule Benedict! Vreau să retrăiesc accidentul.

Mă uitam la ea, incapabil să cred că cineva atît de inocent putea avea asemenea dorinţe macabre.

― Traumele ar reprezenta mai mult decît poţi suporta. Îţi dai seama că nu-i doar o reamintire foarte vie? Vei fi realmente acolo, trăind realitatea accidentului. Am clătinat din cap: De ce naiba mai vrei să mai treci încă o dată prin toate?

O vreme rămase tăcută examinîndu-şi degetele. Ridică ochii:

― Ştiu că s-ar putea să vi se pară ciudat, domnule Benedict. Dar, vedeţi, eu n-am nici o amintire despre accident. Mă privi, cu o expresie de implorare: Este o pată albă, un vid. Nu cred că înţelegeţi ce înseamnă ... Am iubit-o pe Jade; a fost singura persoană care mi-a arătat afecţiune. Apoi a dispărut. Vreau să ştiu adevărul despre ceea ce s-a întîmplat. Oricît de teribilă i-ar fi fost moartea, nu poate fi atît de îngrozitoare cît coşmarurile pe care le-am avut în legătură cu ea.

― Retrăind accidentul cu ajutorul gerului, s-ar putea să nu fi capabilă să rezişti şocului. De ce crezi că ţi s-a şters totul din amintirile accesibile?

Îşi trecu ambele mîini prin păr într-un gest de disperare, şi le lăsă acolo.

― Nu ştiu! Poate că atunci m-a şocat. Totuşi nu-i bine să ţii lucrurile înăbuşite. Acum sînt mai puternică. Trebuie să aflu.

Ridică genunchii şi-i cuprinse cu braţele, strîngîndu-i la piept, cu ochii închişi. Aş fi vrut să fac un gest de simpatie sau afecţiune, dar am constatat că îmi era imposibil.

― Ai mai discutat cu cineva despre accident? am întrebat-o.

Scutură din cap. Deschisese ochii şi privea oceanul.

― Cum aş fi putut? Nu-mi amintesc nimic.

― Poate c-ar fi mai sigur dacă ai discuta cu mine despre Jade... asta ar putea elibera amintirile. Am ezitat: Ai idee unde s-a întîmplat accidentul?

Rămase tăcută multă vreme, privind cu încăpăţînare drept înainte.

― Nu ştiu. Adică, nu sînt sigură. Cred că ştiu, dar nu mi s-a spus niciodată. E doar o senzaţie pe care o am.

― Poate dacă am merge acolo...? i-am sugerat.

― Credeţi că ar putea ajuta?

― Poate. Dacă te simţi în stare...

― Nu ştiu. N-am fost de cîţiva ani. Locul mă înspăimîntă.

― Adevăratele amintiri vor fi mult mai înspăimîntătoare, Rug.

Scutură iarăşi din cap, părînd derutată.

― Aşa credeţi? Totuşi amintirile se află undeva pe acolo, fac parte din mine, aşteptînd să fie eliberate. Unde s-a întîmplat, sau unde cred eu că s-a întîmplat... asta-i oarecum mai real, mai ameninţător...

― Poate fi primul pas spre reamintire, i-am spus.

M-am ridicat şi, după o clipă de ezitare. Rug mi s-a alăturat. Am continuat de-a lungul potecii care urma conturul insulei, cu oceanul în dreapta şi pîlcuri de copaci şi tufişuri în stînga. Calea era luminată de lampioane micuţe, suspendate de un cablu ce însoţea cărarea. Am ajuns la o poiană, o pajişte verde urcînd pînă în vîrful colinei. Rug se opri şi mă apucă de mînă, precum un copil care are nevoie de o asigurare.

― Aici este, domnule Benedict.

Am părăsit poteca şi am pornit în susul pantei. Noaptea coborîse deja, totuşi iarba era luminată de stele deasupra Feţei-întunecate şi de lampioane, Luminişul era inundat de mireasma florilor. Mi se părea greu de imaginat că locul acesta plăcut putuse fi scena unui eveniment atît de tragic.

Apoi mîna fetei se strînse peste a mea şi am simţit-o tremurînd.

― Urăsc locul ăsta! Nu-l simţiţi? Răul?

― Nu-ţi poţi aminti nimic?

― Nimic, absolut nimic, clătină ea din cap. Asta mă-nspăimîntă. Poate că dacă mi-aş putea aminti ceva, atunci nu mi-ar mai fi atît de frică. Are vreun sens?

Am ajutat-o, ca pe un invalid, să urce colina.

― Înţeleg ce vrei să spui, am rostit neînţelegînd nimic.

― Absenţa amintirilor face locul acesta atît de interzis.

În tot restul insulei amintirile mele sînt la tot pasul, mai puţin aici. De asta cred că aici e locul.

Mă privi cu ochii mari şi verzi de o disperare tăcută.

― Şi încă ceva: Tamara nu-l pomeneşte niciodată. Uneori mă obligă s-o însoţesc în plimbările ei, dar aici nu ne oprim niciodată. Cînd trecem pe cărarea asta, ea este întotdeauna foarte grăbită.

Ne-am oprit în mijlocul poienii.

După ce o ţinusem de mînă, mi s-a părut absolut firesc s-o cuprind cu braţul după umeri.

― Povesteşte-mi despre Jade, i-am spus.

Am simţit ridicarea uşoară a umerilor sub braţul meu, o dovadă că nu voia să vorbească.

― Ar fi de ajutor, am insistat.

― Ah... I se puse un nod în gît: N-aş şti de unde să încep...

― Cîţi ani avea cînd s-a petrecut accidentul?

Altă înălţare din umeri.

― Cam cît am eu acum, nouăsprezece-douăzeci de ani. Eu aveam cincisprezece ani. Semănăm foarte mult. Semănam cu mama, înainte de a se Transforma, şi aveam firea calmă a tatii. Cînd mă gîndesc, mi se pare că eram tot timpul împreună.

― Şi ce făceaţi toată ziua?

Rug zîmbi.

― Tamara şi Max erau foarte ocupaţi tot timpul, şi ne lăsau de capul nostru. Exploram pădurea ― noi îi ziceam "jungla" ― cercetam golfuleţele... Lucrurile obişnuite pentru copii. Ţin minte că o dată...

Continuă, rememorîndu-şi jocurile şi aventurile copilăriei. Se părea că atunci cînd vorbea despre sora ei, îşi amintea adevărata fericire. Mai înainte spusese că Jade fusese singura persoană care o iubise cu adevărat, şi înţelegeam ce pierdere trebuie să fi fost moartea surorii ei.

Vorbind , o vreme păru că uită de locul unde se afla şi de persoana cu care discuta. Se opri şi-mi surîse:

― Ştiţi ceva, domnule Benedict? După ani de zile, mă simt iar apropiată de Jade.

La îndemnul meu, am continuat urcuşul.

― Tamara a lăsat-o pe Jade să părăsească insula? am întrebat-o.

Gînditoare, îşi îndepărtă de pe chip o şuviţă de păr decolorat de soare.

― Nu... Nu, n-a lăsat-o. Ştiţi, avea aceeaşi problemă pe care o am eu acum. Îi trebuia un tratament permanent.

Am şovăit.

― Care-i starea ta?

― Ah, ― părea firească, doar cu răsuflarea puţin accelerată de urcuş ―, nu ştiu denumirea medicală exactă, dar am o tumoare în cerebel. Nu se poate opera, totuşi medicul mamei o poate controla.

Vorbea relaxată, cu o nepăsare despre care am crezut că putea masca adevărata disperare.

― E dureros?

― Nu, nici vorbă, se încruntă ea. Uneori mă doare capul. Iar alteori mă simt de-a dreptul dărîmată. Zîmbi din nou: Totuşi e ceva la care te poţi adapta.

― Nu te-ai gîndit niciodată să soliciţi şi un alt consult? Dacă ţi-ai angaja un medic personal, poate că ai izbuti să ieşi de aici.

Îşi feri privirea.

― V-am spus şi ieri, tratamentul e scump; costă mai multe credite decît aş putea eu cîştiga vreodată.

― Totuşi, am ridicat din umeri, Tamara te-ar putea lăsa liberă, continuînd să-ţi plătească tratamentul.

― N-aş putea face una ca asta, domnule Benedict. Tamara are nevoie de mine aici.

Mă luă de mînă şi mă trase pe ultimii metri pînă în vîrful colinei.

Ne aflam înaintea unui postament hexagonal mare, similar cu cele folosite pe insulă de Tamara, pentru a-şi instala diferite opere. Acesta era gol.

Rug privea hexagonul din obsidian.

― Cînd Jade a murit, lucra împreună cu Tamara la o creaţie. A terminat-o Tamara... am auzit că unii experţi o consideră cea mai valoroasă operă a ei.

― Ce s-a întîmplat cu ea?

― A vîndut-o. Acum se află pe insula Principală, în Muzeul de Artă Modernă. N-am văzut-o niciodată. Se înfioră: Nici n-am dorit de fapt, pentru că era ultimul lucru făcut de Jade... chiar dacă Tamara m-ar fi lăsat. Nu ştiu, poate că ar trebui să mă duc cîndva...

Neaşteptata ei introspecţie mă stînjenea. Poiana avusese efectul unui calmant. I-am întins mîna.

― Mergem mai departe?

Rămase lîngă piedestal, privindu-mă.

― Aţi adus gerul, domnule Benedict? mă întrebă.

― Rug..., am început exasperat.

Mă privea sfidătoare.

― Aşa aţi promis, domnule Benedict!

M-am întors şi am început să cobor panta. La jumătatea drumului spre potecă, am auzit-o pe Rug fugind după mine, paşii ei smulgîndu-i gîfîituri din piept. Mă ajunse şi se opri în faţa mea, răsuflînd precipitat.

― Domnule Benedict, trebuie să aflu cum a murit!

― N-o să poţi rezista, Rug. O asemenea revelaţie ar însemna prea mult.

― De unde ştiţi? Nici măcar nu ştiţi ce s-a întîmplat! Acum cobora cu spatele, aproape strigînd la mine, implorîndu-mă.

M-am oprit şi-am prins-o de umeri.

― Uite ce-i Rug, pot afla. Cînd voi şti ce s-a întîmplat, atunci voi decide dacă nu-i periculos să iei drogul.

― Cum puteţi afla? strigă ea şi urmă panicată: Să n-o întrebaţi pe Tamara! Dacă află că am vrut să ştiu... Nu-i place să pomenesc de ce-a fost.

― Sînt prieten cu Doug Foulds. Îi pot cere să aflu ce anume s-a întîmplat.

― Şi apoi îmi veţi da ger?

― Apoi o să-ţi spun ce s-a întîmplat şi o să văd ce amintiri se trezesc. S-ar putea să izbuteşti să-ţi reaminteşti fără să recurgi la drog.

― Şi dacă nu?

― Nu ştiu... Atunci va trebui să vedem care-i situaţia. Am coborît mîinile de pe umerii ei. Poate că atunci voi putea să-ţi dau drogul.

Încuviinţă, cu o expresie reţinută de parcă ştia că repurtase o victorie minoră.

― Mi se pare corect. Surîse şi întinse mîna: Iertaţi-mă dacă mi-am pierdut cumpătul, domnule Benedict. Facem pace?

Cu o exagerată politeţe, i-am scuturat mîna.

― Haideţi, se face tîrziu, se grăbi Rug. I-am spus Tamarei că nu lipsesc decît o oră.

Am pornit spre plajă unde ne întîlnisem şi am rămas faţă în faţă, uşor stînjeniţi, pregătindu-ne de despărţire.

― Mîine ai vreo treabă, Bob? mă întrebă ea cu glasul cel măi firesc de pe lume. Era pentru prima dată că mă tutuia.

― Nimic special.

― Iei legătura cu inspectorul Foulds?

― Mîine dimineaţă, am încuviinţat eu.

Îmi evită ochii.

― Atunci ne-am putea întîlni aici după amiază, pe la trei...?

Se opri brusc. Privea ceva dinapoia mea, unde era oceanul.

M-am întors şi i-am urmărit privirea.

Am desluşit forma unei aripioare verticale brăzdînd apa, urmată de forma întunecată a unui peşte. Se îndrepta către ţărm.

Rug mă prinse de braţ, brusc înfricoşată.

― Hei, am rîs, n-ai mai văzut peşti aşa mari?

Abia atunci am priceput că atît de aproape de mal, apa ar fi fost prea puţin adîncă pentru o creatură aşa de mare. În acelaşi moment fiinţa se ridică la întreaga ei înălţime şi ieşi, cu o anumită eleganţă arogantă, din spuma valurilor.

Rug îmi dădu drumul braţului, de parcă o fripsese.

Tamara Trevellion venea din ocean, cu mersul uşor încetinit de valurile care se retrăgeau. Picături argintii se revărsau în cascadă de pe membrele ei lungi. Solzii îi scînteiau multicolori sub lumina stelelor şi o mulţime de paraziţi negri ca noaptea îi viermuiau în jurul trapului.

Se opri în faţa noastră.

Faţa ei, în cel mai bun caz inexpresivă, părea acum încremenită într-o dezaprobare lugubră, amplificată de maxilarul proeminent. Ne privea cu ochi mari şi umezi, lipsiţi de sentimente.

Am simţit cum, lîngă mine, fata încremenise.

― Rug, vorbi Tamara, observ că ţi-ai permis să inviţi străini pe insula mea. Pentru binele tău, sper că ai o explicaţie acceptabilă.

― Am ...

Tamara deschise branhiile şi evacuă aerul în ceea ce putea reprezenta un pufnet mînios. Rug amuţi numaidecît.

― Ah..., rosti femeia întorcîndu-şi spre mine privirea îngheţată, Benedict, nu-i aşa? Fostul pilot stelar.

Tonul cu care pronunţase vechea mea profesiune sugera dispreţ. Mi-am amintit că-i spusese lui Rug despre accidentul meu. M-am întrebat cît de mult ştia.

― Rug, continuă ea. În camera ta, imediat.

Fata dispăru fără un murmur de protest.

― Benedict, urmă artista cînd am rămas singuri, trebuie să te avertizez că această insulă este închisă tuturor, cu excepţia celor cîţiva indivizi pe care îi invit eu. Aici sînt expuse multe opere de artă de deosebită valoare.

― S-ar putea să fi încălcat, în necunoştinţă de cauză, anumite reguli, dar nu sînt un hoţ, am rostit eu primul lucru care mi-a trecut prin minte. M-a invitat Rug. N-am văzut nici un motiv să nu accept. Este adultă...

― Pentru informarea ta, Benedict, Rug este doar cu puţin mai mult decît un copil. Boala ei a împiedicat-o să cunoască lumea exterioară. Are o situaţie neurologică aparte, care necesită atenţie constantă şi vigilentă. Din acest motiv, aplic activităţilor ei zilnice o serie de reguli stricte. Pentru mine, sănătatea ei are prioritate absolută.

― Discuţia noastră n-a pricinuit nici un rău.

― Una din condiţiile păstrării sănătăţii lui Rug este ca să nu se agite. Ezită, privindu-mă cu ochii mari, plaţi. V-am observat mai de mult, în luminiş. Ce căuta acolo?

Am înălţat din umeri, trăgînd de timp.

― Nu căuta nimic. Ne plimbam...

― A pomenit de sora ei?

― Nu, am clătinat din cap, n-a pomenit.

Îmi simţeam inima bubuind şi speram că minciuna nu fusese simţită.

― Bun, făcu femeia. Accidentul a traumatizat-o şi cînd se referă la el devine depresivă. Mă examină tăcută, apoi întrebă: De fapt, despre ce aţi discutat, Benedict?

Mi-am dres glasul.

― Este o chestiune confidenţială.

Îşi strînse buzele în ceva similar unui zîmbet.

― Presupun că a avut timp să-ţi ceară s-o iei de aici, nu? Continuă înainte de a putea găsi un răspuns: Pentru binele tău îţi pot spune că nu eşti primul. Rug se foloseşte de evidentele ei însuşiri pentru a ademeni tineri acceptabili, ca tine, în rolul cavalerilor neprihăniţi care s-o salveze. Ea nu are nici un sentiment faţă de tine, ca persoană. Eşti pur şi simplu mijlocul de-a atinge un scop. Este bolnavă, şi va folosi pe oricine, şi oricum, pentru a încerca să părăsească insula.

Mi-am amintit prima noastră întîlnire, cînd fata sugerase să fugim pe Pămînt.

― Este adevărat, mi-a cerut s-o iau de aici. Dar am refuzat...

Pupilele Tamarei se lărgiră o fracţiune.

― Ai refuzat-o? Mă întreb atunci ce altceva vrea de la tine?

― Tovărăşia mea? am sugerat, nedorind să cred ceea ce-mi spunea femeia-peşte. Oare pe Rug o atrăgea la mine doar faptul că aveam acces la ger?

Artista scoase un gîlgîit sugrumat în laringele modificat. Putea reprezenta un hohot dispreţuitor.

― Nu te auto-amăgi, Benedict. Rug te manipulează, aşa cum, fără îndoială, o să-ţi dai seama. Te avertizez pentru propriul tău bine. Înclină capul într-un aparent politicos rămas bun: în locul tău aş părăsi insula şi as evita-o.

Trecu pe lîngă mine cu un freamăt al aripioarelor filigranate şi porni pe poteca ce suia spre dorn. Am privit-o simţind un nod greu în stomac.

Eram gata să revin la şalupă, cînd am zărit computerul lui Rug uitat pe plajă. Curiozitatea m-a împins să-l ridic, să şterg nisipul de pe ecran şi să-l pornesc. Literele verzui sclipiră în beznă.

Am citit titlul: "Trădare" de Tamara Trevellion.

Dedesubtul lui, poemul începea:



"Sînt precum un abandonat

Fiinţă străină pe sol Străin

Pradă unor spaime noi pentru mine..."



Am continuat să citesc aproape o pagină, dar n-am putut înţelege mare lucru. Am lăsat computerul pe plajă şi m-am întors la golful adăpostit şi la şalupa mea, întrebîndu-mă dacă faptul că Rug învăţa poeziile mamei ei nu reprezenta o altă formă de tiranie psihologică impusă de aceasta.

În mod premeditat, am decis ca în noaptea aceasta să renunţ la ger. Mă preocupau prea mult gîndurile despre Rug ca să mă pierd în trecut. Fără drog eram expus coşmarurilor accidentului, totuşi singurele vise avute în noaptea aceea se refereau la Rug Trevellion; o vedeam în braţele primului bărbat care-i putea oferi atîta evadarea cît şi adevărul despre ceea ce se întîmplase cu sora ei.



***



A doua zi m-am sculat tîrziu, mi-am pregătit dejunul, şi am stat pe verandă. Pe măsură ce ziua se scurgea, m-am gîndit la spusele Tamarei Trevellion ― iar acestea îmi ştirbeau hotărîrea de a renunţa la ger. Trecuse o zi de cînd luasem ultima doză, şi puteam simţi deja primele simptome ale abstinenţei. Transpiram şi-mi tremurau membrele, de parcă aş fi avut gripă. Peste alte două ore era şi mai rău, iar gîndul la uşurarea pe care putea s-o aducă drogul era aproape irezistibil. Mă gîndeam că nu trebuia decît să intru în salon, să aprind puţină pulbere pe arzător şi să ajung altundeva, netulburat de gîndurile unei înşelări. Voiam mai mult decît orice să aleg calea cea mai simplă ― dar asta, îmi spuneam, era similar cu a recunoaşte că mă încredeam în spusele Tamarei. M-am silit să părăsesc veranda, am coborît spre ocean şi am făcut o lungă plimbare în jurul insulei.

Mergînd, mă gîndeam la întîlnirea de după-amiază cu Rug. În ciuda avertismentelor Tamarei, aveam s-o caut pe fată; eram prea implicat în soarta şi în situaţia ei pe insulă ca să mă las intimidat de maică-sa. Mi-am amintit că-i promisesem să iau legătura cu Doug în legătură cu accidentul în care îşi pierduse viaţa Jade. Am revenit în dom şi m-am dus în cabinet. Vid-ecranul s-a aprins şi Doug s-a întors spre el pe un scaun pivotant. M-a privit atent.

― Bob, arăţi teribil!

― N-am nimic, ani replicat. M-am culcat cam tîrziu, asta-i tot. Auzi, mă-ntrebam dacă m-ai putea ajuta?

― Spune.

― Ţii minte că ieri mi-ai povestit despre Jade Trevellion? Ai cumva şi nişte detalii înregistrate ale accidentului?

― Trebuie ga fie pe undeva, răspunse el precaut. Dar cum de te interesează aşa... deodată?

Am dat din umeri.

― Ieri m-am întîlnit cu fata lui Trevellion. Am discutat despre accidentul soră-sii. Ea nu-şi mai aminteşte nimic, dar ar vrea să ştie ce s-a întîmplat. I-am promis că o să încerc să aflu, şi după aceea să decid dacă ea trebuie să afle adevărul.

Doug mă fixa pe ecran.

― Bob, în ce relaţii eşti cu fata?

― Sîntem prieteni.

― Vă întîlniţi deseori?

― De ce întrebi?

― Mă gîndeam dacă n-ai putea veni mîine pe Principală? Vreau să stăm de vorbă.

― Sigur că da. Despre ce?

― E vorba despre descoperirea voastră de pe Faţa-luminată.

― Şi ce legătură are cu Rug?

Clătină din cap.

― O să-ţi spun atunci. Cred că m-ai putea ajuta.

― Bine..., am încuviinţat. Pe la ce oră?

― Să zicem pe la cinci? Rămîi conectat, să-ncerc să găsesc datele alea despre cazul Jade.

Se îndepărtă de ecran şi traversă încăperea către un terminal.

Continuam să mă întreb cum anume îl puteam ajuta, şi care ar fi fost implicaţia lui Rug, cînd apăru iarăşi.

― De unde vrei să-ncep, Bob?

― Păi... de fapt, ce s-a întîmplat?

― Vrei versiunea oficială, se încruntă el, raportul dat publicităţii de şeful meu de pe atunci... sau ce bănuia el că s-a întîmplat în realitate?

― Ce-ar fi să le spui pe amîndouă? am rostit, întrebîndu-mă pentru ce mă băgam în toate astea.

― Perfect. Privi un display pe care-l ţinea în poală. Versiunea oficială este că fiica lui Trevellion, Jade, a alunecat şi a căzut într-o sculptură la care lucra împreună cu mama ei. A murit instantaneu.

― O sculptură? Ştii cumva unde era situată?

― Vrei să zici, pe insulă? Stai puţin... Consultă computerul. Într-o poiană din sudul insulei. De ce întrebi?

― Pur şi simplu din curiozitate... Zici că a căzut în ea? Din ce era făcută?

― Era o sculptură laser, Bob. A făcut-o bucăţele.

― Iisuse...

― Bun, asta-i varianta oficială. Vrei şi opinia personală a inspectorului?

― Nu-s sigur că de-abia o aştept.

― După părerea lui, Jade Trevellion a intrat pur şi simplu în lasere. S-a sinucis. Singurul martor a fost sora ei, Rug. Inspectorul a interogat-o şi a obţinut versiunea reală asupra evenimentelor, însă Tamara l-a înduplecat să anunţe chestia cu accidentul.

― Nu-i de mirare că Rug şi-a blocat amintirile respective.

Doug clătină din cap.

― Tragedia a fost că Jade Trevellion n-avea nici un motiv să se sinucidă. Conform raportului, era bolnavă ― avea o afecţiune cerebrală, se pare tratată cu succes ― şi mai ştiu că maică-sa era, şi este, un părinte destul de exigent... totuşi lucrurile acestea în sine nu reprezentau motive să facă ceea ce a făcut. Tăcu cîteva clipe. Mă bucur că n-am investigat eu cazul, Bob. Să ţi-o arăt pe Jade.

În colţul din dreapta sus al ecranului meu apăru fotografia în culori a lui Jade Trevellion. Semăna suficient de mult cu Rug ca să-mi taie răsuflarea: o fată blondă, drăguţă, cu chip inocent, zîmbind de parcă nu avea nici o grijă.

― Drăguţă puştoaică, comentă Doug. Ce dracu o fi apucat-o? Am şters insertul. Mă tulbura prea tare.

― Cam asta-i, continuă inspectorul. În locul tău, cred că nu i-aş spune soră-si adevărul.

― Dumnezeule, nu ştiu, am înălţat din umeri. Oricum mulţumesc pentru ajutor, Doug.

― Atunci pe mîine la cinci, rosti el şi întrerupse legătura.

Am rămas locului, gîndindu-mă la Rug Trevellion şi la sora ei. După cele aflate, n-aveam de gînd să-i permit lui Rug să ia ger. În mod evident, subconştientul ei îi refuza accesul la amintirile respective, şi cine ştia ce rău putea face, eliberîndu-le cu ajutorul drogului? Poate că i-ar fi fost suficient să ştie ce se întîmplase; poate că amintirile aveau să revină de la sine dacă-i spuneam adevărul?

Înainte de ora trei, am pornit cu şalupa spre insula Trevellion întrebîndu-mă dacă o simplă relatare asupra morţii surorii ei avea s-o mulţumească pe Rug sau dacă urma să insiste pentru ger. Deşi nu voiam, era imposibil să nu speculez cum anume putea reacţiona cînd aveam să-i refuz drogul.

Din punct de vedere fizic mă simţeam mult mai bine acum; tremurăturile se reduseseră şi nici nu mai transpiram. Eram uşurat că rezistasem ispitei de a mă pierde în trecut.

Am intrat în golfuleţ, am amarat şalupa de pilonul dărîmat şi am pornit spre plaja unde hotărîsem întîlnirea. Ca întotdeauna pe Meridian, ziua era perfectă. În orice altă ocazie poate că aş fi apreciat lumina soarelui şi cerul senin şi albastru, dar în după-amiaza aceasta eram aproape temător de ceea ce s-ar fi putut petrece între mine şi fată.

După cum s-a dovedit, îmi făcusem griji degeaba. Cînd am început să văd plaja, a devenit limpede că nu aveam să mă întîlnesc cu Rug. În capătul opus al fîşiei de nisip, diminuat datorită perspectivei, se afla un vehicul cu pernă de aer. În apropierea lui erau două persoane; una era Wolfe Steiner, înalt şi dominator; cealaltă, Rug, micuţă prin comparaţie. Stăteau faţă în faţă, siluetele lor disproporţionate conturîndu-se întunecate pe soarele aflat deasupra orizontului. Arătau ca doi îndrăgostiţi, învăluiţi într-o tăcere în care cuvintele nu mai erau necesare. Brusc, m-am simţit din nou bolnav.

M-am gîndit să mă apropii ― la urma urmei, stabilisem o întîlnire aici ― încă m-a oprit intimitatea lor. Aş fi vrut să le vorbesc, ca să-mi pot alunga bănuielile, dar în acelaşi timp mă temeam la fel de bine, îmi puteam confirma temerile cale mar apăsătoare.

Începuseră să vorbească, cuvinte pierdute datorită depărtării. Ceva din atitudinea şi ţinuta lor sugera o confruntare de rupere a relaţiilor: Steiner era impunător, aproape ameninţător; la răstimpuri făceau gesturi ce puteau însoţi rugăminţi. Fata stătea cu capul aplecat, ridicîndu-l uneori ca să arunce scurte priviri. Avea un aer oarecum încăpăţînat părînd că refuză să se lase convinsă de argumentele iubitului. Sau în gelozia mea, îmi închipuiam mai multe decît existau în realitate?

Rug înălţă din nou privirea şi scutură sfidătoare din cap. Steiner se întinse şi o prinse de umeri. Ea păru că se crispează. Bărbatul îi lipi capul de pieptul lui, mîngîindu-i părul.

În clipa aceea, Rug îl împinse, smulgîndu-se din îmbrăţişare. Strigă ceva, care mă ferici prin vehemenţă, deşi nu auzisem decît: "Nu..."

Într-un acces emoţional destul de străin pentru el, Steiner aproape că strigă: "Nu-ţi dai seama că...", însă restul frazei nu ajunsese pînă la mine.

Rug clătină din cap, evitîndu-i privirea.

Bărbatul o prinse de umeri şi o scutură. Rug deveni inertă şi îngrozit de ceea ce făcuse, Steiner îi dădu drumul. Ea se prăbuşi pe nisip.

Eram gata să alerg într-acolo, cînd am zărit trei siluete ieşind din umbra de la piciorul falezei şi apropiindu-se de Steiner şi de fata căzută. L-am recunoscut pe medicul cel gras; era însoţit de doi paznici în uniforme.

Medicul îngenunche şi o examină pe Rug, întrerupîndu-se din cînd în cînd pentru a-i pune întrebări lui Steiner. Paznicii ţineau armele pregătite şi directorul păru în mod limpede tulburat. Doctorul rosti ceva şi paznicii Coborîră armele. O apucară pe Rug şi o transportară cu grijă spre cărarea ce urca la dom.

Doctorul rămase cu Steiner; urmă o discuţie scurtă şi agitata, apoi se întoarse şi plecă. Îi ajunse din urmă pe paznici şi se învîrti pe lîngă fata leşinată în vreme ce suiau. Steiner îi privi o vreme, după aceea porni către vehiculul cu pernă de aer îl întoarse şi părăsi insula.

Am revenit la şalupa mea. Nu-mi puteam alunga din minte evidenta afecţiune a directorului faţă de Rug, sugerînd o anumita intimitate în trecut. Pornind spre casă, mi-am spus că nu trebuia să mă simt trădat ― era foarte probabil că exista o explicaţie pentru tot ceea ce văzusem. Totuşi o altă parte a mea bănuitoare nu putea uita cuvintele Tamarei spuse cu o seară în urmă.

Cochilia de ger mă aştepta, ademenitoare, pe măsuţă. Parcă pentru a semnala întoarcerea acasă îmi reveniseră crampele stomacului şi greaţa. Am izbutit să traversez în goană salonul şi să mă încui în dormitor. Am avut o noapte agitată şi m-am trezit a doua zi simţindu-mă bolnav.





4

INSULA PRINCIPALĂ



Două sute de kilometri şi aproape tot atîtea insule mă despărţeau de Principală ― cea mai mare insulă a arhipelagului. Oraşul, dacă aşezarea putea fi numită oraş, acoperea toată suprafaţa uscatului, clădiri cu un etaj, anti-seismice, şi străzi largi mărginite de arbori. Staţia Telemass era situată pe o insuliţă din apropiere, legată de Principală printr-un pod suspendat.

Am pornit cam la o oră după răsăritul zorilor şi am ajuns înaintea amiezii. Mai aveam cîteva ore pînă la întîlnirea cu Doug Foulds, aşa încît am decis să vizitez staţia Telemass. Plecasem devreme cu speranţa că o schimbare de peisaj putea aduce şi o schimbare a stării mele: ori de cîte ori mă gîndeam la Rug, ceea ce se întîmpla destul de des, încercam o senzaţie echivalentă unei stări de greaţă, emoţionale. Începusem să doresc să n-o fi văzut niciodată. Înaintea întîlnirii noastre, viaţa mea fusese, chiar dacă izolată, cel puţin lipsită de complicaţii.

Am traversat podul suspendat, mi-am lăsat vehiculul în parcare şi am cumpărat un bilet de vizitator de la oficiul aflat sub cei trei piloni curbaţi ai staţiei. Un ascensor din sticlă m-a urcat, împreună cu alţi vizitatori, în susul trepiedului. De la înălţimea aceea, arhipelagul se arcuia în ambele direcţii, un şir de smaralde tot mai mici, încrustate într-o fîşie de lapislazuli strălucitor.

Liftul se opri şi am ieşit pe un culoar circular ce se afla deasupra sălii de transfer, în formă de hexagon, însemnată cu hieroglife ezoterice şi ticsită de tehnicieni în uniforme albastre. De la sosirea mea pe Meridian, era a doua oară cînd vizitam staţia, şi din nou această parte a ei îmi reamintea de puntea şi suprastructura unui crucişător. M-am rezemat de balustrada capitonată, ce se întindea de-a lungul galeriei cu perete de sticlă, populată de turişti, pensionari şi şcolari, şi am urmărit macaralele deplasînd containere de la ascensorul pentru mărfuri în centrul platformei. Sus, pe celălalt turn de control, un monitor uriaş afişa minutele şi secundele pînă la următoarea transmisie. Spectacolul de lumini urma să înceapă peste treizeci de minute.

Privită ca o colonie, Meridian era o planetă lipsită de însemnătate. Nu produceam nimic vital pentru Pămînt, şi importam de acolo toate alimentele necesare supravieţuirii. Putem înţelege logica pe care se bazase decizia de-a reduce operaţiunile Telemass către noi. Fiecare transmisie transstelară costa miliarde de credite şi, deoarece Pămîntul asigura o reţea masivă de legături Telemass în Expansiune, era clar că avea să-şi reducă cheltuielile cauzate de lumile neînsemnate. Privind pregătirile finale pentru transmisia în exterior, m-am gîndit cum anume puteau reducerile să afecteze planeta. Reducerea transmisiilor de la trei la una pe lună însemna, în realitate, o micşorare corespunzătoare a prodviselor. Urma să se renunţe la importurile lipsite de importanţă, dîndu-se prioritate alimentelor. Majoritatea materialelor folosite de artiştii de pe Meridian erau aduse de pe Pămînt, şi eram curios cum aveau să fie afectate ele. Întrevedeam un brusc exod al artiştilor... iar fără aceştia economia planetei urma să se prăbuşească. Speram că extrapolarea nu era totuşi corectă, fiind rezultatul direct al stării mele din dimineaţa aceea.

Gîndurile mi-au fost întrerupte de numărătoarea inversă ce se auzea din difuzoare. Centrul platformei de sub noi era ticsit cu o piramidă înaltă de containere; în timp ce priveam, ele începură să strălucească. Îşi pierdură contururile geometrice şi deveniră lipsite de formă, după aceea se dizolvară într-un milion de puncte de lumină aurie, pîlpîitoare, care îşi înteţi sclipirile şi se înălţă, formînd o coloană înaltă, spectaculoasă. Apoi fulgerul orbitor ţîşni spre cer, la începutul călătoriei sale de o secundă către Pămînt. Poate că trăsătura lui cea mai incredibilă era absenţa oricărui sunet. Pe coridorul circular, spectatorii oftară încîntaţi şi aplaudară.

Tehnicienii reîncepură să roiască pe platformă, ridicînd chepenguri din pardosea şi operînd maşinăriile de acolo. Difuzoarele anunţară o transmisie de pe Pămînt peste o oră.

Am mers la bar, mi-am luat ceva de băut şi m-am instalat înaintea ecranului. Senzaţia neplăcută cu care mă trezisem dimineaţă dispărea şi începeam să mă simt puţin mai bine. M-am întrebat peste cît timp avea să se manifeste următoarea criză şi dacă simptomele de reacţie la abstinenţă aveau să se înrăutăţească înainte de a dispare. Pînă atunci nu mai rezistasem atît de mult fără ger.

Stînd cu paharul în faţă, am remarcat că ridicam atent privirea ori de cîte ori dedesubt apărea vreun oficial al staţiei. De abia cînd l-am zărit pe Wolfe Steiner traversînd platforma şi urcînd treptele spre bar, am început să mă întreb dacă nu cumva motivul pentru care venisem azi aici era de a-l căuta pe director. Văzîndu-l, am simţit nevoia imperioasă de a şti ce se petrecuse la întîlnirea lui cu Rug. Poate că pînă ieri aş fi ezitat să mă apropii de silueta lui impunătoare, însă faptul că pe plajă dovedise atribute pe care nu i le bănuisem, cum ar fi fost tandreţea şi grija, îl făceau oarecum mai abordabil.

Discuta cu Weller, consilierul bărbos ― azi purtînd ochelari întunecaţi ― pe care-l văzusem şi la evenimentul Tamarei. Stătea rigid lîngă tejgheaua barului, sorbind dintr-o băutură nealcoolică. Ca întotdeauna cînd era observat o perioadă mai lungă, lăsa impresia că, din timp în timp, se găsea cu totul altundeva, ascultînd fascinat cîntecele de sirenă ale implantului său.

Am aşteptat pînă cînd a plecat Weller, apoi m-am apropiat de tejghea şi m-am aşezat lîngă Steiner, sub pretextul comandării altei băuturi. Directorul părea că nu-mi remarcă prezenţa; ochii îi erau tot atît de îndepărtaţi cît şi punctele luminoase înşiruite pe carotidă. Cînd îşi, reveni din visare şi sorbi din pahar, i-am prins privirea şi am înclinat din cap.

Întrebarea lui a fost bruscă, aproape brutală, şi în nota comportamentului său mecanic.

― Ne-am mai întîlnit?

Am zîmbit sardonic înaintea politeţii lui.

― Acum cîteva seri, la petrecerea Tamarei Trevellion...

Mă privi rece. parcă încercînd să aprecieze ameninţarea pe care o reprezentam.

― Ce doriţi, domnule...?

― Benedict. Bob Benedict. Sînt un prieten al lui Rug Trevellion.

Sorbi iarăşi, total neinteresat.

― Şi cum v-aş putea ajuta, domnule Benedict?

Am decis să încerc o abordare diplomatică.

― Speram, că mi-aţi putea spune ceva despre ea, domnule director.

― Chiar aşa? surîse rece Steiner.

― Trebuie s-o cunoaşteţi destul de bine. N-aţi fost cîndva bun prieten cu Tamara Trevellion?

― Nu izbutesc să văd cum relaţia respectivă v-ar convinge că sînt o persoană care ştie ceva despre fiica ei.

― Dar o cunoaşteţi?

Pe chip îi apăru un licăr de nerăbdare.

― De fapt ce doriţi, domnule Benedict?

― V-am văzut pe plajă ieri.

Reacţia lui fu imediată:

― V-a trimis Tamara?

― Vă asigur că individa îmi displace la fel de mult ca şi dumneavoastră. Nu mă interesează decît Rug.

― Într-adevăr? Acum expresia îi era condescendentă, aproape amuzată. Atunci sper să aveţi mai mult noroc decît mine.

Eram derutat. Îmi aminteam grija vădită cu care se purtase ieri cu fata.

― Aţi fost apropiaţi? l-am întrebat.

Steiner rîse forţat.

― Cîtuşi de puţin ... o compătimesc. Dacă doriţi să ştiţi, am încercat s-o fac să părăsească insula. Aveţi obiceiul s-o spionaţi pe Rug şi pe toţi cei cu care se întîlneşte?

― Trebuia să ne întîlnim tot acolo, i-am explicat. Oricum, nu va părăsi insula din cauza bolii. Nu v-a spus? O tratează doctorul Tamarei, şi e un tratament foarte scump.

― Asta v-a spus, nu-i aşa? întrebă, privindu-mă atent. Şi de fapt, de ce nu? Probabil că o şi crede.

Am simţit un gol în stomac.

― Ce vreţi să spuneţi?

― Pur şi simplu că Rug Trevellion nu-şi cunoaşte propria realitate. Este complet controlată de maică-sa. Vă poate spune ceva despre care ea crede realmente că este adevărat, însă determinanţii subiectivi ai acelui adevăr sînt guvernaţi de Tamara. Nu uitaţi că şi-a trăit toată viaţa pe insulă, sub influenţa neiertătoare a maică-si.

Am clătinat din cap.

― Parcă aţi vorbi despre o marionetă...

Steiner ridică colţurile buzelor parodiind un surîs.

― Este o descriere foarte bună, domnule Benedict. Rug este marioneta sensibilităţilor deformate ale Tamarei Trevellion, Prizoniera unui scenariu pe care n-are cum să-l priceapă. Şovăi o clipă: Vă dau un sfat. În locul dumneavoastră, le-aş evita pe amîndouă. Tamara este o femeie crudă şi periculoasă, iar Rug este atît de inocentă şi naivă încît poate fi la fel de periculoasă. Privi spre monitorul care afişa numărătoarea inversă. Domnule Benedict, nu mai pot să întîrzii. Sper că aţi reţinut ce v-am spus.

Am rămas mult timp la bar, privind în pahar. De fapt, Steiner nu-mi spusese nimic la care să nu mă fi gîndit deja, chiar dacă felul cum prezentase el faptele fusese mai dramatic. Înţelesesem subordonarea lui Rug faţă de maică-sa, dar fusese nevoie de observaţiile unei terţe persoane ca să contureze dimensiunile controlului Tamarei. Chiar şi aşa, consideram avertismentul directorului, deşi bine intenţionat, suficient de vag pentru a fi ignorat. Bănuiam că-şi amintise propria lui legătură dezastruoasă cu Tamara Trevellion, atunci cînd mă sfătuise să le evit.

Părăsind staţia Telemass şi traversînd podul suspendat, spre Insula Principală, mi-am spus că, dedesubtul amplificării sale şi a unui formalism destul de rece, directorul Steiner era totuşi uman.



***



Aveam încă destul timp pînă la întîlnirea cu Doug, aşa încît am parcat în faţa unui local, şi m-am aşezat pe terasă, în bătaia soarelui. Am comandat un prînz simplu ― unul din efectele abstinenţei era reducerea poftei de mîncare ― şi am privit locuitorii Principalei plimbîndu-se pe bulevardul larg, mărginit de arbori. Majoritatea erau normali, cu ocazionalii Transformaţi şi Amplificaţi pentru varietate. După sihăstria insulei mele, unde petreceam adesea săptămîni întregi fără să văd pe nimeni, încercam o senzaţie stranie să fiu printre atîţia oameni şi totuşi singur. Am decis ca imediat după ce mă întorc să strîng cu adevărat relaţiile cu Abe sau Rug .

Relaţia cu Rug slujea doar să sublinieze faptul că izolarea, care atîta timp reprezentase starea mea naturală şi preferată, se apropia de sfîrşit. Pătrundeam pe un teritoriu necunoscut şi în vreme ce o parte a mea saluta schimbarea, cealaltă nu putea să nu simtă teamă.

Ceva mai departe, în faţa unui angrosist de produse tehnice, un vehicul lung de marfă se lăsă pe sol cu oftatul pernei de aer decuplate. Vreo zece bărbaţi şi femei în salopete albe, purtînd pe spate emblema unui magazin, începură să aducă dinăuntru lăzi mari. Unul din obiecte nu era ambalat: o antenă de satelit, sau un radiotelescop micuţ.

Priveam de cîteva minute operaţiunile de încărcare, înainte de a-mi da seama că silueta înaltă şi întunecată care le supraveghea îmi era cunoscută. Conducea totul cu aroganţa celui pentru care munca fizică era un blestem. Putea fi oricare femeie-peşte Transformată, totuşi ceva din ţinuta ei trufaşă îmi spunea că nu poate fi decît Tamara Trevellion. M-am gîndit la ironia care făcea să călătoresc două sute de kilometri doar pentru a găsi persoana cea mai puţin agreată de mine de pe planetă. M-am întrebat ce nou proiect se pregătea să abordeze, cu atîta aparatură tehnică?

Am terminat berea şi tocmai mă pregăteam să achit nota şi să plec, cînd cineva mi-a astupat ochii cu palme calde.

― Nu scapi aşa uşor, domnule Benedict! Ghici cine-i?

I-am atins mîna.

― Rug?

Mi-am dat seama că-i tremurau degetele şi mi le-am retras repede.

― Ai ghicit din prima! Se lăsă pe scaunul din faţa mea şi făcu un gest larg cu braţul: Nu-i aşa că-i o zi grozavă? Iubesc oraşul!

Purta un costum-pantalon galben strălucitor, cu corsajul strîmt şi pantalonii evazaţi. Hainele erau demodate şi-i confereau aspectul unui individ în ziua părăsirii spitalului ― ceea ce, într-un anume fel, era adevărat.

― Ce coincidenţă să ne întîlnim tocmai azi! adăugă ea.

Am zîmbit. Mă încînta exuberanţa ei în absenţa maică-sii. Privind-o, am încercat iarăşi acel fior periculos de gelozie, simţit prima dată cu o zi în urmă cînd o văzusem cu Steiner pe plajă.

― N-ajung prea des aici, vorbi fata, privind peste umăr, acolo unde Tamara mustra un muncitor pentru cine ştie ce greşeală.

Se încruntă, apoi îmi zîmbi orbitor.

― Dar, cînd ajung, profit cît mai mult. Auzi... Tamara nu mi-a dat nici un credit azi şi mor de foame. Crezi că mi-ai putea cumpăra ceva de mîncare? O să-ţi restitui banii. Am nişte economii....

I-am întins meniul şi l-a studiat derutată. Ridică privirea, scuturînd din cap:

― Sînt atîtea... Reîncepu să citească, concentrată.

Cînd se hotărî în cele din urmă ― o salată de scoici ― se lăsă pe spate mulţumită şi surîse.

― Ultima dată cînd am fost pe-aici, m-am plimbat şi m-am rătăcit. Tamara era disperată. Cînd m-a găsit, a spus că n-o să mă mai aducă niciodată.

― De ce s-a răzgîndit?

― Poate că s-a temut să mă lase singură pe insulă, cu tine în preajmă, zîmbi ea.

Stilul ei îmi evoca amintiri de acum trei zile, cînd sugerase, cu o bravură excesivă, să fugim împreună. Singura cale pe care o ştia de a face aluzii la o viaţă mai bună era să o transforme în subiectul unei glume.

Am ridicat transportorul.

― Ce cumpără Tamara? am întrebat. Un radar, ca să mă poată ţine la depărtare?

Rug înălţă din umeri, ca şi cum maică-sa ar fi fost ultimul subiect pe care ar fi dorit să-l discute.

― Nu ştiu... Cred că-i un emiţător special. Intenţionează ca pe viitor să-şi transmită "evenimentele" pe Pămînt în direct, nu înregistrate. Sînt sigură că locuitorii Pămîntului vor fi absolut încîntaţi.

Sosi salata pe care o comandase, şi abundenţa ei o ului în aceeaşi măsură ca şi meniul. Pentru o vreme, se dedică mîncatului, privindu-mă printre îmbucături.

― Hei..., clătină din cap, te simţi bine, domnule Benedict?

În mod evident, se referea la transpiraţia care-mi brobonise fruntea. M-am simţit stînjenit.

― N-am nimic.

― Nu arăţi prea bine, insistă ea.

― O să supravieţuiesc.

― Deci..., zîmbi fata, cu ce ocazie prin Principală?

Mă întrebasem de mai multă vreme cum să aduc vorba despre întîlnirea ei cu Steiner.

― Ei bine, am rostit, după ziua de ieri m-am simţit atît de dezamăgit încît am decis să vin aici şi să-mi înec supărarea. Am ridicat paharul.

Se încruntă cam jumătate din propoziţie, apoi, cînd înţelese, privi îngîndurată farfuria.

― Am ajuns mai devreme, am continuat eu. Te-am văzut pe plajă cu directorul.

Ochii îi erau măriţi, înspăimîntaţi. Încercă să-şi regăsească detaşarea, ridicînd nepăsătoare din umeri.

― Trebuia să fi venit oricum. Poate că ai fi oprit ceea ce s-a întîmplat mai tîrziu... am leşinat. Se mai întîmplă cîteodată.

― Ce voia Steiner?

Coborî din nou privirea.

― Mi-a cerut să plec cu el, murmură fata.

― Să părăseşti insula? Să vii cu el pe Principală? Tonul meu era neîncrezător. Steiner nu-mi spusese nimic despre aşa ceva.

Rug scutură din cap, continuînd să-şi ferească ochii. Vorbi cu un glas atît de scăzut, încît a trebuit să mă aplec înainte pentru a distinge cuvintele:

― Voia să părăsim planeta săptămîna viitoare, să-l însoţesc la noul post.

Am rămas pironind-o cu privirea; o picătură de transpiraţie mi se prelinse pe gît şi pe piept. Mi-am amintit că Steiner îmi spusese că faţă de Rug nu simţea altceva decît milă. Am simţit o împunsătură de gelozie, şi m-am detestat pentru asta.

― Dar nu voia, săptămîna trecută, să fie însoţit de Tamara? am întrebat. Ea l-a refuzat... şi atunci ţi s-a adresat ţie?

Fata înălţă din umeri.

― Ştii, şovăi ea, povestea e mult mai veche. Cu cinci-şase ani în urmă, avea o legătură cu Jade. Se întîlneau des, deşi Tamara s-a străduit să-i oprească. După aceea. Jade... a avut accidentul. Făcu o pauză şi continuă: Acum un an. după dispariţia tatii, Steiner a reapărut pe insulă. Se părea că se simţea direct responsabil pentru cele întîmplate. La început. Tamara nu l-a suferit, dar apoi... treptat, a ajuns să-l placă, ba poate chiar să-l iubească ― cel puţin aşa credeam eu pe atunci. După spectacolul de acum două zile, ştiu că s-a jucat cu el.

M-am gîndit la obsesia stranie a lui Steiner faţă de femeile din familia Trevellion. Puteam înţelege interesul oricărui bărbat faţă de Rug şi Jade, dar nu pricepeam cum putea cineva să fie atras de Tamara Trevellion.

― Ce crezi că simţea Steiner pentru mama ta? am întrebat.

Ţuguie buzele, gînditoare.

― Pe atunci, vorbi ea cu glas obosit, credeam c-o iubeşte cu adevărat. Poate că, de fapt, spuneam că ar putea înlocui tatăl pe care-l pierdusem. Înghiţea absolut toate răutăţile Tamarei, deşi rămînea, cum să-ţi spun..., detaşat. Părea interesat de ea nu ca persoană, ci ca artistă. Voia să afle totul despre arta ei. După aceea...

Tăcu.

― După aceea?

Ridică din umeri.

― A început să fie atras de mine. Ori de cîte ori venea pe insulă, insista să ne întîlnim pentru o oră, sau două. De cîteva ori s-a oferit să mă conducă pe Principală pentru cumpărături, însă Tamara n-ar fi permis aşa ceva.

― Poate că, după accident, simţea o responsabilitate faţă de tine. Ştia cît de rău te tratează Tamara?

― Nu era orb. A văzut totul. Prin comportarea lui, parcă încerca să compenseze dispreţul mamei. Ridică ochii. Niciodată nu m-a atins, n-a făcut nimic de genul ăsta. Totuşi nu-mi plăcea grija lui...

― Eu aş fi crezut că lipsită atîta timp de afecţiune...

― Nu ştiu, se încruntă Rug. Era stranie, nelalocul ei, grija asta după ce atîta vreme nu mi-o acordase nimeni. Parcă m-ar fi compătimit pentru ceea ce eram ― şi asta nu-mi plăcea. Nu-i doream mila. Cu cîteva luni în urmă, mi-a propus să plec cu el cînd părăseşte Meridianul. Mi-a descris un tablou minunat al tuturor minunilor Expansiunii pe care le-aş fi putut vedea, şi a insistat să-l însoţesc.

― Dar l-ai refuzat?

Se jucă cu furculiţa prin salata rămasă în farfurie.

― I-am spus că ar fi imposibil să plec ― trebuie să urmez tratamentul pentru boala mea. Mi-a zis că medicii pămînteni m-ar putea vindeca definitiv, să scap de analize şi tratamente. Să fiu liberă.

― Şi... ce te-a oprit? am insistat.

― A aflat Tamara. După aceea nu m-a mai lăsat să ne întîlnim. Nu cred că aş fi plecat. Nu-mi place. Este prea.... căută cuvîntul potrivit. ...prea distant, prea mecanic.

Ridică privirea spre mine, luă o furculiţă de salată şi începu să mestece. Schimbă subiectul:

― Ai reuşit să afli ce s-a întîmplat cu Jade, aşa cum ai promis.

Am simţit un nod în stomac.

Îmi zări expresia.

― Ce s-a întîmplat? întrebă cu o voce şovăitoare.

Aş fi vrut mai mult decît orice să-i spun că uitasem să-l întreb pe Doug Foulds, însă ochii ei nu permiteau minciunile. Trebuia să-i spun adevărul ― dar, desigur, existau două versiuni ale acestuia. Intenţionasem să-i relatez varianta "oficială" a morţii surorii ei, care punea tragedia pe seama unui accident. Totuşi pericolul celui mai puţin neplăcut scenariu putea fi ca Rug să-mi ceară drogul, pentru a retrăi rolul jucat de ea atunci.

Trebuia să-i spun adevărul.

― Deci, domnule Benedict? Ce-a spus inspectorul?

― Am vorbit cu el ieri. N-a investigat personal cazul... şeful lui a făcut-o.

― Atunci nu ştie ce s-a întîmplat?

Am ezitat.

― A căutat în arhivă şi mi-a rezumat raportul respectiv.

― Şi?

I-am evitat ochii.

― S-ar putea să fie cam neplăcut...

― Vreau să cunosc adevărul, domnule Benedict.

― Perfect. Am făcut o pauză, întrebîndu-mă cum să-l formulez. Tamara lucra cu Jade o sculptură laser în poiana unde m-ai dus alaltăieri. După accident, mama ta l-a solicitat pe inspectorul de pe atunci să facă ancheta. A aflat ce se petrecuse, dar Tamara n-a dorit ca adevărata versiune a tragediei să fie cunoscută. Inspectorul a redactat un raport în care afirma că Jade a căzut in sculptură şi a murit pe loc...

― Şi adevărul...? mă privi Rug.

― Conform versiunii reale, Jade a intrat premeditat în lasere. S-a sinucis.

Rug părea şocată. Clătină încet din cap.

― Nu... nu: N-ar fi făcut aşa ceva. De ce să facă asta?

― Îmi pare rău...

Mă prinse de mînă, imploratoare:

― Este posibil ca inspectorul să se fi înşelat... să fi fost totuşi un accident?

― Rug...

Nu ştiam de unde să încep. Brusc, gura îmi era uscată. Am sorbit din bere şi am privit oriunde altundeva decît în ochii ci verzi rugători.

― Rug, tu ai fost singurul martor al incidentului. Ai fost acolo cînd Jade... cînd a făcut ceea ce a făcut. Inspectorul te-a anchetat, şi i-ai spus. ceea ce ai văzut.

Fata continuă să-şi fixeze farfuria, încremenită,

― Este evident de ce ţi-ai blocat accesul conştient la aceste amintiri; de ce nu mai ştii ce s-a întîmplat. Nu pricepi?

― Nu pot crede că Jade s-a sinucis, murmură ea.

― Să încerc să-ţi fac rost de o copie a raportului oficial. Ne-am putea duce în poieniţă într-o seară şi să mai parcurgem o dată declaraţia ta. Poate că declanşează ceva...

― Există o calc mai simplă, începu ea.

― Rug...

― Adu-mi gerul, domnule Benedict. Vreau să retrăiesc întîmplarea. Atunci nu l-aş fi putut lua, pentru că eram prea mică şi ataşată de Jade. Acum am crescut. Ştiu ce s-a petrecut cu ea... dar vreau să văd.

― Nu ţi-aş putea permite. Poate fi mult prea periculos. Iniţial ai blocat memoria dintr-un anumit motiv. A retrăi acum totul poate fi mai mult decît poţi suporta. Imaginează-ţi drama de a-i retrăi moartea!

― I-am supravieţuit o dată, domnule Benedict. Vreau amintirile acelea!

― Nu sînt nişte simple amintiri. Vei retrăi cu adevărat momentele respective. Vei avea din nou cincisprezece ani, o vei iubi pe Jade; şt cînd ea... cînd ea va muri, vei simţi toată groaza simţită atunci Dumnezeu ştie ce efect ar putea avea!

― N-ai habar ce iad este să nu ştii.

― Dar tu ştii ce s-a întîmplat. Eram exasperat. Ce mai vrei?

Îşi privi degetele.

― Vreau să-mi satisfac o dorinţă, atîta tot.

― Rug, o să-ţi fac rost de copia declaraţiei tale. Dacă o vom parcurge, o dată, de mai multe ori, poate că va reapare ceva. Mi se pare mai sigur decît să iei ger. Te rog, crede-mă, sînt de partea ta. Pur şi simplu, nu vreau să ţi se întîmple vreun rău.

Am încercat să-i apuc mîna, peste tăblia mesei, dar ea şi-a retras-o şi a ridicat ochii.

― Deci nu-mi vei da drogul, domnule Benedict?

― Nu pot, am clătinat din cap.

Rămase tăcută, privind tăblia mesei. Nu puteam să nu-mi amintesc ce-mi spusese Tamara Trevellion, că Rug mă manipula, cu implicaţia că avea să renunţe la mine dacă obţinea ceea ce dorea, sau dacă nu obţinea...

Apoi fata făcu un lucru surprinzător. Se întinse peste masă îmi prinse mîna şi o strînse uşor.

― Hei, domnule Benedict... nu mai fi atît de amărît, da? Ridică din umeri: înţeleg de ce nu vrei să-mi dai drogul. Poate că ai dreptate. Poate că ar trebui să încerc să-mi amintesc în alt fel ce s-a întîmplat.

Zîmbi atît de deschis încît m-am simţit ruşinat de bănuiala pe care mi-o strecurase în minte maică-sa.

Mi-am amintit de afirmaţia lui Rug, potrivit căreia sculptura la care lucraseră Tamara şi Jade era acum expusă într-un muzeu de pe Principală.

― Dacă vrei, i-am zis, poate că într-o bună zi am putea vizita muzeul de aici, să vedem piesa creată de mama ta şi de Jade. Nu se ştie niciodată, poate că ar fi de folos. ..

― Ar fi grozav! Tonul îi fusese entuziast, însă îi puteam citi îndoiala din ochi.

Înapoia ei, ultimul container era aranjat în camion. Tamara Trevellion examina diferite acte împreună cu şeful depozitului. În cele din urmă, semnă de primire apoi începu să privească în jur, căutînd-o probabil pe Rug.

― Ce faci în zilele următoare? am întrebat-o repede pe fată.

― Nu mare lucru, înălţă ea din umeri. De ce?

― Ai vrea să faci un planorism cu mine?

― Sigur că da! De la încîntarea pricinuită de idee, expresia i se posomori. Dar n-o să mă lase Tamara.

― Trebuie să-i spui? Nu poţi dispărea cîteva ore?

Rug oftă.

― Şi să-i suport furiile, cînd mă întorc?

― Nu te-ai obişnuit deja? N-ar merita? Ai mai planat vreodată?

Clătină din cap, desenînd cu degetul pe tăblia mesei.

― Nu. Ai un deltaplan?

― Un model cu două locuri. L-am cumpărat cînd am ajuns aici... la început, zburam săptămînal. Am putea pleca de dimineaţă şi să venim aici, să vizităm muzeul.

Fata privea dîrele umede lăsate de vîrful degetului.

― E imposibil, domnule Benedict. Nu înţelegi ce ar putea face Tamara cînd o să mă întorc?

― Să-ţi întrerupă tratamentul? am rîs eu. Rug, poate că motivul pentru care-i atît de crudă este că te dai bătută. Poate că dacă te-ai împotrivi...

― Nu înţelegi.... şopti ea. Ştii ce mi-a făcut luna trecută, cînd din greşeală i-am scăpat unul din cristale? Mi-a dat coşmaruri.

Aproape că am izbucnit în rîs.

― Ce anume?

― Nu ştiu cum face. Poate că-mi pune ceva în mîncare, sau în băutură. După aceea, cînd mă culc, visez că sînt în oceanul de lîngă Faţa-întunecată, şi e noapte şi mă atacă un fel de rechini care mă sfîşie. E întotdeauna acelaşi vis, şi întotdeauna îl visez după ce am greşit cu ceva.

― Mama ta e un monstru!

― O urăsc atît de mult încît o compătimesc, domnule Benedict.

Am privit-o o vreme, apoi am spus:

― Singurul lucru care te ţine legată de ea este boala ta, aşa-i?

Încuviinţă posacă.

― Ce-ai zice dacă ţi-aş angaja un consult la un specialist de aici, de pe Principală?

― La ce bun? înălţă ea din umeri.

― Păi, poţi afla exact care e problema ta. Singura care ţi-a spus că tratamentul e foarte scump a fost Tamara. De fapt, s-ar putea să fie relativ ieftin. Atunci...

― Nu ştiu...

― Ce pierzi? Dacă poţi fi tratată de un alt doctor, la un preţ moderat... Asta ar însemna că poţi fi liberă. Poţi trăi oriunde doreşti.

― Oriunde? Absolut oriunde?

― Oriunde. Ce zici?

― Mi-e frică. Nu i-am ieşit niciodată din cuvînt.

― Vrei să-ţi petreci restul vieţii întemniţată pe insulă cu ea?

Tamara Trevellion ne observase şi venea către noi.

― Uite-o, i-am spus. Pregăteşte-te.

Femeia se opri lîngă masa noastră. Ştiam că era numai o părere, totuşi prezenţa ei păru că reduce temperatura cu douăzeci de grade. Mă scîrbea vederea peştilor-ventuză, viermuind peste corpul ei.

Lîngă mine, Rug se înfioră şi se chirci.

― Deci aici erai. Rug, se răsti artista. Benedict... văd că recurgi la orice măsuri pentru a aranja o întîlnire.

― Ne-am întîlnit întîmplător, i-am răspuns. Nu ştiam că sînteţi aici.

Tamara se aşeză pe scaun, aranjîndu-şi aripioarele şi membranele aşa cum ar fi făcut cu mătasea fină a unei toalete luxoase. Îşi oprise atenţia asupra mea.

― Întîmplător, Benedict, eşti exact omul pe care voiam să-l întîlnesc.

― Chiar aşa? am privit-o bănuitor.

― De mai mult timp doresc să-mi completez menajeria de faună aborigenă, de pe Meridian. Cu ocazia evenimentului, l-am întrebat pe Abraham Cunningham dacă nu-mi poate procura un leu-de-nisip. Din motive personale, m-a refuzat. Cu toate acestea, continui să doresc un specimen. Mă întrebam.... mă privi cu ceea ce putea fi o căutătură estimativă, dacă ai putea să-mi prinzi unul şi să mi-l aduci pe insulă?

― Nu, Bob, izbucni Rug. E prea periculos!

― Taci! Hotărîrea îi aparţine domnului Benedict.

Mă întrebam de ce după refuzul lui Abe mă considerase tocmai pe mine potrivit de a captura un leu. M-am gîndit la tot ceea ce-mi spusese Abe despre animale. În altă situaţie, i-aş fi putut spune ce să facă cu propunerea ei.

― Rug are dreptate, am încuviinţat. E o treabă foarte primejdioasă.

― Şi pentru care vei fi recompensat corespunzător.

― Nu vreau bani.

― Bob! scînci fata.

Tamara îşi ignoră fiica şi mă privi cu ochi reci, inumani.

― Aha, şi cum ai vrea să fii răsplătit?

― Aş dori s-o plimb pe Rug cu deltaplanul.

Fata se uită la mine cu ochii mari.

― Să înţeleg că eşti pilot calificat? întrebă Tamara.

― Pot pilota orice, de la deltaplane la nave mari.

Artista se răsuci spre fiica ei.

― Vrei să zbori cu domnul Benedict? o întrebă.

Rug deschise gura, dar nu se auzi nimic. Încuviinţă din cap.

― În acest caz, nu văd nici o obiecţie de a-l însoţi într-un zbor.

― Cînd doriţi leul? am întrebat-o.

― Cît de repede, Benedict. Să zicem... mîine?

― Şi cînd poate veni Rug?

― Îţi convine ziua următoare? Bineînţeles, dacă aduci animalul.

― Mi se pare normal, am încuviinţat.

Înclină graţioasă capul.

― Atunci e hotărît. Abia aştept să te văd mîine. Rug, e timpul să plecăm. Benedict...

Se ridică şi se depărtă, razele soarelui scînteindu-i pe solzi.

Rug o urmă ascultătoare, dar nu înainte de a privi înapoi spre mine, cu o expresie în care se amestecau bucuria şi durerea. Au urcat într-o limuzină cu şofer. Vehiculul se ridică şi porni pe bulevard, urmat de transportor.

Privindu-le, m-am gîndit la ceea ce mă putea aştepta în capturarea unui leu-de-nisip... doar pentru ocazia de a fi singur cu Rug Trevellion.



***



Agenţia pentru Aplicarea Legii pe Meridian îşi avea sediul în într-un bloc modest, cu două nivele, situat pe drumul de coastă, deasupra unui golf izolat de pe partea însorită a insulei. Mi-am lăsat maşina în parcare şi am intrat în antreul mochetat. Un individ de la recepţie m-a condus pînă la biroul lui Doug de la etaj.

― Bob, bine-ai venit!

Am trecut într-un salon pluşat, alăturat biroului.

Între patru pereţi, în spaţiu restrîns, părea mai scund şi mai masiv decît oricînd.

― Iartă-mă că te-am tîrît pînă aici.

― Nu-ţi face probleme. N-aveam ceva mai bun de făcut. Mi-am umplut ziua.

Turnă două beri şi am rămas împreună înaintea peretelui din sticlă, admirînd panorama. În dreapta noastră, arhipelagul se curba, pierzîndu-se în depărtare. Drept înainte, deşerturile Feţei-luminate ardeau cu o strălucire violentă. M-am gîndit la drumul cate mă aştepta mîine.

― Cum merg cercetările? l-am întrebat.

― Înaintează încet. Foarte încet. Părea mai sobru ca de obicei.

― Deci tot mai crezi că Abe şi cu mine am avut năluciri? am rîs eu.

Doug zîmbi.

― De fapt nu. Au apărut unul-două lucruri care tind să confirme afirmaţiile voastre.

― Ce anume?

― Am făcut cîteva analize ale bucăţii alea de uniformă. Prin mostre de ţesut şi specimene sudoripare, am aflat cui îi aparţinea. De fapt, ştim cine era persoana. Sîntem nouăzeci şi nouă la sută siguri că uniforma era a directorului adjunct, Hannah Rodriguez, a doua funcţie din staţia Telemass.

― Aţi găsit-o?

―- Aici e aici. După spusele lui Steiner, acum o săptămînă, Rodriguez şi-a luat o lună de concediu. Era pasionată de navigaţie ― le spusese lui Steiner şi celorlalţi din staţie că plănuia o călătorie în sud, dincolo de ecuator. Se pare că ar fi plecat acum cinci zile. Am verificat portul unde-şi ţinea catamaranul, dar nu-i nici urmă de barcă. Am trimis un avion să cerceteze oceanul de aici pînă la ecuator, dar n-a găsit nimic. Parcă ar fi dispărut fără urme.

― Deci trupul văzut putea fi al ei?

Doug încuviinţă din cap.

― Cineva a dus-o acolo, a ucis-o şi a lăsat corpul pradă leilor. Poate că a scufundat şi barca, pentru a se crede că s-a înecat. Poate că mai tîrziu cînd s-a aflat că aţi descoperit ceva, a revenit pe Faţa-luminată, şi a distrus toate dovezile.

Mi-am terminat berea.

― În legătură cu asta voiai să mă vezi?

Traversă odaia pînă la masă, luă un plic argintiu şi mi-l întinse. Am extras poza unei femei cu ten măsliniu şi păr negru, de abia trecută de patruzeci de ani. Fusese fotografiată pe platforma staţiei Telemass, purtînd uniforma azurie a organizaţiei.

― Hannah Rodriguez?

― Făcută acum doi ani, la sosirea pe Meridian.

― Cum te pot ajuta? l-am întrebat.

― Rodriguez a fost prietenă cu Tamara Trevellion. Era şi ea artistă, amatoare, şi-i plăceau operele Tamarei. Pînă în momentul dispariţiei, fusese un oaspete regulat al insulei. Era o tipă singuratică ― nici unul din colegii ei din staţie nu pretindeau că o cunosc cu adevărat. M-am gîndit că Tamara sau fică-sa ar fi putut şti ceva despre ea, ceva care să mai facă lumină.

― Doar n-o suspectezi pe Tamara Trevellion?

― S-o zicem altfel ― eu suspectez pe toţi cei care au avut vreodată de-a face cu Rodriguez. E mai sigur aşa. Am fost deja s-o întreb, însă n-a spus nimic.

― Şi ce vrei să fac eu?

― M-am gîndit că ai putea s-o întrebi pe Rug cum se descurcau cele două prietene, şi dacă au existat vreodată diferenţe de opinie. S-ar putea chiar să ştie dacă Rodriguez avea duşmani, oameni în care nu se încredea. Chestii de-astea...

O s-o anchetez eu mai tîrziu, însă cu tine s-ar putea să fie mai deschisă.

― Bine, am încuviinţat. O s-o văd peste o zi, două.

― Perfect. Realmente, îmi trebuie cît mai multe date despre Rodriguez. Deocamdată nu cunosc aproape nimic, şi în primul rînd, ce interes ar fi avut cineva s-o omoare? Doug părea obosit, tras la faţă: Ia zi, mai iei o bere?



***



Peste treizeci de minute, ieşeam din clădire şi intram într-o vid-cabină din parcare. Am găsit clinica unui neurospecialist şi am programat-o pe Rug peste două zile. Apoi m-am întors la vehicul şi am rămas locului o vreme, privind oceanul şi insulele şi rememorînd discuţiile mele cu Rug, Tamara şi Doug. Treptat-treptat eram atras şi mă implicam într-o situaţie pe care, doar cu cîteva zile în urmă, aş fi privit-o alarmat.

Acum, singurul meu motiv de alarmă era că începea să-mi placă.

FAŢA LUMINATĂ REVIZITATĂ



În dimineaţa, următoare m-am trezit scuturat de frisoane. Am încercat să mănînc ceva, dar după cîteva înghiţituri am fost nevoit să alerg în baie şi să vomit. După aceea, m-am simţit ceva mai bine în privinţa stomacului, totuşi durerea ce-mi chinuia restul corpului persista, sporind odată cu scurgerea dimineţii.

M-am întins pe canapea şi m-am luptat cu crampele. Pulberea roz scînteietoare din cochilie era o ispită permanentă. Voiam să cedez să caut alinarea drogului. De ce mă torturam oare într-atît? Existenţa mea înainte de a o cunoaşte pe Rug, o viaţă de singurătate, apatie şi sănătate relativ bună, părea acum destul de atractivă... Uit-o pe Rug, mi-am spus ― nu-ţi risca viaţa încercînd să prinzi un leu-de-nisip; rămîi pe insula ta, caută evadarea în drog şi lasă intrigile planetei să continue fără tine... Trecuseră deja două nopţi de cînd nu mai luasem ger, iar coşmarurile accidentului nu apăruseră. Mă întrebam însă cît mai putea dura, cît avea să treacă pînă să am un coşmar de proporţii, care să reînvie groaza, durerea şi vinovăţia? Cît de uşor ar fi fost să scap de durerea fizică şi de ameninţarea angoasei mentale, arzînd o dîră de ger şi ajungînd... altundeva.

Am înţeles însă unde mă duceau aceste gînduri şi mi-am amintit expresia de fericire a lui Rug cînd auzise că vom zbura împreună. Aproape că am alergat afară din dom şi în josul potecii către chei. Am urcat în şalupă, am pornit motorul şi am accelerat peste ocean înainte să mă răzgîndesc. După cincisprezece minute am ajuns la insula lui Abe. Am oprit şalupa şi am pornit spre vilă. Pe la jumătatea cărării m-am oprit, nu atît să admir peisajul cît să mă odihnesc. Mă simţeam slăbit; căldura mă topea.

M-am aşezat pe un bolovan, în mijlocul zgomotelor produse de o duzină de animale diferite, şi am privit peste ocean spre contururile tremurătoare ale Feţei-luminate şi, mai departe, către perdeaua de foc ce dansa la orizont. Faptul că azi urma să pătrund în sălbăticia aceea neospitalieră nu mă încînta şi, nu pentru întîia oară, am început să mă întreb dacă ceea ce făceam avea rost.

Am continuat urcuşul către veranda suspendată deasupra pantei abrupte. Abe stătea lîngă balustrada scundă, privind oceanul. Avea un binoclu atîrnat de gît. M-am gîndit că-l surprinsesem într-un moment de introspecţie personală, poate chiar de tristeţe. Se întoarse şi zîmbi, cînd mă văzu.

― Bob! Bei ceva?

― Ar merge un suc.

― Ce mai faci? întrebă comandînd automatul.

― Bine, i-am spus, după o scurtă ezitare. Am început să mai ies; m-am întîlnit de cîteva ori cu Rug Trevellion.

Îmi întinse paharul şi mă privi ciudat.

― Şi Tamara ce zice? E notoriu faptul că o ţine pe fată din scurt.

― La început a fost mai rece. Acum a cedat puţin.

Nu ştiam dacă era momentul potrivit să-i cer informaţii asupra leului-de-nisip. Tocmai mă pregăteam să-i pomenesc despre solicitarea artistei, cînd i-am observat expresia. Mă privea cu un fel de îngrijorare paternă.

― Ce s-a întîmplat? l-am întrebat.

― Bob, n-aş vrea să ai neplăceri.

Cuvintele lui mi-au trimis un fior rece pe şira spinării.

Am ridicat din umeri, rîzînd.

― Tamara nu-mi poate crea neplăceri.

― Nu mă gîndesc la Tamara, clătină el din cap. Mă refer la Rug.

― Rug este o fată minunată.

Abe se rezemă de balustradă şi-şi privi paharul.

― Bob... aş vrea să-ţi spun ceva. Poate că n-o să-ţi placă...

― Ce anume? L-am privit atent.

― Anul trecut, imediat după ce-a murit Pat, Tamara m-a invitat de cîteva ori la petreceri, evenimente... chestii de-astea. Firesc, am cunoscut-o şi pe Rug. Ne-am înţeles bine. Eu încă nu-mi revenisem, şi Rug era fără tată...

― Ce s-a întîmplat? Am sorbit nervos din pahar.

― Ne vedeam frecvent. Ştia că merg des pe Faţa-luminată şi m-a rugat s-o iau şi pe ea. Să-ţi spun drept n-aveam nimic împotrivă, însă maică-sa s-a opus. După o săptămînă sau două, Rug mi-a cerut să-i aduc nişte flori-de-ger de pe Faţa-luminată. Mi-a zis că dorea să afle mai multe despre felul cum a murit sora ei. Bineînţeles, am refuzat-o. Mi se părea o idee nebună, şi i-am spus-o. După aceea, n-a vrut să mă mai vadă. Recunosc, mi-a părut rău. Cred că vedeam în ea fiica pe care n-am avut-o niciodată.

Am surîs uşurat.

― Ştiu că vrea ger. Mi l-a cerut şi mie. Am refuzat-o ―, totuşi se pare că fără urmări. Continuăm să ne întîlnim.

― Atunci mă bucur pentru tine, zîmbi Abe. E clar că Rug a găsit pe cineva important pentru ea, care să nu reprezinte bătrînul arhetip al tatălui. Făcu o pauză. Tamara ce spune despre voi doi...?

― La început, m-a avertizat că am pătruns ilegal pe insula ei şi m-a oprit s-o văd pe fată. Pentru ca ieri să-mi spună că o pot plimba pe Rug cu deltaplanul.

― O schimbare destul de radicală...

― De fapt, am fost de acord să-i fac un serviciu. De aceea am şi venit aici. Am nevoie de sfaturile tale.

― Cum te-aş putea ajuta?

― Ţii minte evenimentul de pe insula ei? Te-a întrebat dacă ai fii de acord să-i prinzi un leu-de-nisip. Continuă să dorească unul. Mi-a spus că dacă-i aduc un leu, o pot lua pe Rug cu deltaplanul.

― Şi-ai fost de acord?

― Vreau să merg chiar azi pe Faţa-luminată.

― Chiar aşa? chicoti Abe.

― Bineînţeles, am nevoie şi de sfaturile tale. Tamara ţi-a zis de ce-şi doreşte un leu?

― Presupun ca să-l transforme în animal de casă. În rest, are absolut totul. Un leu-de-nisip ar produce senzaţie în cercurile ei sociale. Făcu o pauză şi mă privi: Bob, de ce n-ai refuzat-o?... continuînd să te întîlneşti cu Rug pe ascuns?

Am făcut un gest vag.

― Nu ştiu. Poate că subconştient m-am temut că Rug nu va mai dori să mă vadă, dacă maică-sa strînge şurubul. Are o influenţă ciudată asupra fetei. Oricum am venit să te întreb cum anume ar trebui să procedez ca să prind leul.

Abe îşi goli paharul, merse la automat şi umplu încă unul. Părea cufundat în gînduri. Se rezemă de balustrada verandei.

― Există două modalităţi, începu el. Una este destul de sigură, cealaltă mai puţin,

― Care-i cea sigură?

― Simplu. Duci o cuşcă pe Faţa-luminată, la vreo sută de kilometri în interior, o umpli cu carne şi-o laşi acolo. Te întorci după cîteva zile şi în noua cazuri din zece, ai prins un leu.

― I-am zis că-i aduc unul azi.

― Atunci trebuie să foloseşti cealaltă metodă. Iei o armă laser şi o cuşcă specială, mergi acolo unde sînt leii şi împuşti unul. Cu puţin noroc, va fi ameţit suficient timp ca să ai vreme să poziţionezi cuşca deasupra lui şi să-l capturezi. Dar e riscant.

― Nu ştiu dacă mă dau în vînt după metoda asta...

― Dezavantajul ei este că ar trebui să existe două persoane înarmate. Şi preferabil, una trebuie să aibă ceva experienţă.

― N-aş vrea să vii cu mine, Abe. Eu m-am băgat singur în chestia asta.

― Nu te-aş putea lăsa singur acolo, pentru Dumnezeu! Oricum pe Faţa-luminată se întîmplă ceva şi vreau să arunc o privire, dacă tot sînt acolo.

― Da? Instinctiv, am privit peste ocean spre linia orizontului. Se zărea doar un zid de foc, permanent, tremurător.

― Uită-te în stîngă centrului, imediat sub auroră.

M-am uitat, şi după cinci secunde am fost răsplătit de imaginea unui fulger, semănînd perfect cu o rază laser, care descria o linie paralelă cu orizontul.

― Ţine, poţi vedea mai bine aşa...

Îmi întinse binoclul şi, după o scurtă aşteptare, am văzut altă străfulgerare luminoasă, dispărînd după curbura îndepărtată a emisferei. Spectacolul era extrem de familiar.

― Aşa se întîmplă de o oră, explică Abe. Sînt transmisii Telemass, care vin din sud şi se descarcă în vecinătatea vechii clădiri pentru Cercetări Solare.

― Ai idee ce se-ntîmplă?

Clătină din cap.

― Habar n-am. O să luăm camionul meu, capturăm un leu şi la întoarcere aruncăm o privire. De acord?



***



Am îmbrăcat costumele protectoare, ne-am înarmat cu puşti-laser şi am încărcat cuşca în spatele camionetei cu pernă de aer. Abe acceleră, şi în următoarea oră am străbătut fără probleme oceanul liniştit. Drept înainte, ţărmul vertical, gălbui, al Feţei-luminate tremura şi vibra precum coardă unui instrument muzical. La orizont, linia de foc dansînd, deasupra căruia se afla discul sclipitor al lui Beta Hydri, ce ardea pete purpurii pe retine.

Abe ţinea strîns volanul şi pălăvrăgea întruna oarecum nervos; volubilitatea aceasta nu-i era deloc caracteristică, şi puteam doar să bănuiesc că era emoţionat la gîndul de a captura un leu-de-nisip.

― În ultimele două zile, comentă el, activitatea solară a fost extrem de susţinută şi de-aici şi aurora. Cînd se întîmplă aşa, temperatura creşte cu 10-20 de grade peste medie.

Continuă, spunîndu-mi că vehiculul nu era izolat ― aşa cum fusese avioneta ― şi nici parbrizul polarizat; trebuia să ne bizuim exclusiv pe costume.

― Nu vom intra la fel de adînc ca ultima dată, cel mai aproape sălaş de lei pe care-l cunosc este la graniţa dintre zonele albastru şi portocaliu, Pe de altă parte însă, vom întîrzia mai mult acolo, depinzînd cît de repede putem pune mîna pe un leu.

Privi înainte, cu chipul scăldat în sudoare.

Ţărmul lipsit de viaţă al zonei de foc se apropie, şi camionul sui pe nisip fără nici o hurducătură. Mi-am pus mănuşile şi am ridicat gluga; termometrul de bord indica temperatura interioară de 49°C. Ne-am abătut de la ruta urmată cu cîteva zile în urmă, îndreptîndu-ne spre nord, unde, exista o regiune de rîpe şi canioane.

Din acest loc, spectacolul de lumină ţesută între Insula Principală din sud şi Clădirea Cercetării Solare era impresionant. Deşi clădirea se afla cu mult în stînga noastră, în afara razei vizuale, uriaşele fulgere aurii păreau scurte raze de foc, incendiind zona din jurul staţiei în explozii orbitoare.

Activitatea Telemass îmi reaminti de vizita pe Principală.

I-am spus lui Abe că mă întîlnisem cu Doug Foulds.

― Şi? mă privi el.

― Crede că ştie cui aparţine uniforma.

Abe izbucni în rîs.

― Deci acum e gata să admită faptul că am văzut un trup?

― Să spunem doar că nu-i încuiat la minte. Uniforma aparţine unei femei care lucra în staţie, şi care recent a dispărut în decursul unei croaziere.

― Cum o chema?

― Hannah Rodriguez; era adjuncta lui Steiner.

― Rodriguez?

― O cunoşti?

― Ne-am întîlnit anul trecut. Petrecea mult timp pe insula Tamarei.

Am încuviinţat din cap.

― Mi-a spus Doug. De altfel m-a rugat s-o întreb pe Rug despre Rodriguez şi Tamara.

― Doar nu crede că...

― Asta l-am întrebat şi eu. Nu cred că deocamdată are vreo pistă.

― Pe Steiner l-a întrebat despre ea?

― Nu sînt sigur. Probabil.

― Cred că ar fi aflat multe de la el, bineînţeles dacă era dispus să-i spună. Steiner şi Rodriguez aveau opinii diferite asupra modului cum trebuie condusă staţia. Rodriguez petrecea destulă vreme pe insula Tamarei şi am auzit-o de mai multe ori plîngîndu-se în legătură cu el.

Am tăcut amîndoi, cufundaţi în propriile gînduri.

Goneam cu o sută de kilometri pe oră spre zona portocalie, lăsînd în urmă un nor de nisip. În cabină, temperatura creştea mereu, ajunsese la 70°C; am băut un litru de apă din canistră şi mi-am coborît vizorul, însă n-am reuşit decît să atenuez strălucirea; căldura era îngrozitoare.

Am trecut pe lîngă insuliţe de vegetaţie scundă ― cactuşi, palmari cu flori roz, luminoase. La vederea lor am simţit un val familiar de încîntare, urmat imediat de conştiinţa că zilele dependenţei mele de drog rămăseseră, din fericire, în urmă, apoi mi-am dat seama că senzaţiile de rău şi greaţă din timpul dimineţii dispăruseră. Eram încins, transpirat şi iritat, însă nu mă mai simţeam bolnav. M-am gîndit iarăşi la evenimentele din decursul dimineţii şi am simţit uşurare şi mîndrie pentru că avusesem tăria să refuz gerul din cochilie. În următoarea oră, străduindu-mă să-mi abat gîndurile de la căldura înăbuşitoare, m-am concentrat asupra lui Rug şi a locurilor unde puteam merge cu deltaplanul.

Cînd am părăsit zona albastră, terenul începu să se schimbe. O fisură brăzdă nisipul deşertului lîngă noi, deschizîndu-se după aceea într-o vale de rift, lungă de douăzeci de kilometri, lată de cinci şi adîncă de unul. Pe fundul ei îngust, ascuns de lumina directă a soarelui, am distins firul şerpuit al unui pîrîiaş, mărginit pe alocuri de pete de verdeaţă tropicală.

― Un izvor subteran, comentă Abe observîndu-mi interesul. Irigă valea şi asigură adevărate oaze pentru animale. Nu sîntem departe de zona de împerechere a leilor Se adună aici, o dată pe an, se împerechează şi nasc pui, apoi avansează spre interior, hrănindu-se cu stîrvuri. Ar trebui să mai fie cîţiva întîrziaţi pe aici.

Am ajuns la un al doilea canion, mai mare şi paralel cu primul. Abe a oprit, şi am examinat împrejurimile. De aici şi pînă la coastă, ţinutul era sfîrtecat de o mulţime de fisuri din care se înălţau aburi. Înaintea noastră, deşertul se oprea într-un canion lat. Un curcubeu atîrna la jumătatea pantei opuse, în ceaţa fină creată de arcul perfect al unei cascade. Fundul văii era o junglă deasă, pe jumătate ascunsă de nori. Niciodată nu-mi închipuisem că pe Faţa-luminată putea exista un asemenea loc.

― Doamne Dumnezeule, e superb...

― Riftul Cunningham, zîmbi Abe.

― Tu l-ai descoperit? am întrebat surprins.

― Nu, rîse el, ― descoperirea a făcut-o prima echipă de explorare, şi i-au dat un număr.

― Şi-atunci cum...?

― Este numit după soţia mea. Pat. Şi-a pierdut viaţa anul trecut, aici.

L-am privit. Îşi coborî iute vizorul.

― Pierdem timpul, Bob. Hai la treabă!

Luă un laser din rastel, deschise portiera şi sări afară. Merse pînă la marginea canionului şi examină terenul de dedesubt. Am venit lîngă el.

Îmi indică o stîncă la cinci metri în josul pantei. Am alunecat într-acolo, ţinîndu-ne unul de celălalt pentru echilibru şi stîrnind o mică avalanşă de nisip şi pietricele, scrîşnetele răsunînd puternic în liniştea din jur.

Am ajuns la adăpostul stîncii şi Abe şi-a instalat arma pe trepied, aidoma ultimului apărător al unei străvechi caravane de nomazi. Eu gîfîiam de oboseală; poate că acum ne aflam cu cincizeci de kilometri mai aproape de coastă decît în ultima noastră incursiune, însă intensitatea exploziilor solare în creştere în ultima vreme anula, practic, diferenţa.

― Pe durata perioadei de împerechere, leii se menţin pe fundul văii, explică Abe. Imediat cum văd unul corespunzător, vreau să te întorci la camionetă şi s-o treci peste margine. Eu ameţesc leul, suim la bord şi ne ducem direct la el, pînă nu se trezeşte.

Am încuviinţat din cap, privind în josul pantei spre jungla îndepărtată. Se zărea cîte un pterozaur, zburînd printre vîrfurile copacilor, însă nici urmă de leu.

Lîngă mine. Abe înjura ori de cîte ori vreo mişcare de pe fundul văii se dovedea a fi o alarmă falsă. Nu-l mai văzusem niciodată atît de încordat; era foarte îndepărtat de obişnuita sa manieră reţinută, şi m-a surprins că dorinţa de a captura un leu era caracteristică lui Abe pe care-l ştiam, conservatorul care-şi transformase insula într-un sanctuar pentru speciile ameninţate ale planetei.

Am întrerupt tăcerea.

― Abe, îţi sînt recunoscător.

Mă privi scurt. Sub vizor, am desluşit un surîs.

― Pentru puţin.

― Nu te deranjează...?

Scutură din cap.

― M-am gîndit la asta din seara cînd Tamara mi-a făcut aceeaşi ofertă. Atunci n-am vrut s-o fac, pentru ea, totuşi... Trebuie să recunosc că am regretat că am refuzat-o. În ultimele două zile, ideea respectivă nu m-a părăsit deloc ― chiar am visat-o.

Reveni cu privirea asupra văii.

― Mă gîndisem că s-ar putea să ai obiecţii faţă de ce doreşte ea să facă cu leul, am înălţat clin umeri.

― Cred că o parte din mine se opune. Bob. Însă o alta, cea infantilă, salută ocazia.

L-am privit atent.

― Trebuie să alung fantomele, să mă răzbun. Ştiu că-i o prostie, că nu trebuie să mă cobor la aşa ceva...

― Să te răzbuni? l-am îngînat.

― Să mă răzbun, Bob, pentru ceea ce s-a întîmplat aici acum un an. N-ai ştiut? Pat a fost atacată şi ucisă de un leu-de-nisip.

În ciuda căldurii, am început să tremur.

― Cristoase, Abe! Dacă aş fi ştiut... iartă-mă. N-ar fi trebuit să-ţi cer aşa ceva.

El rîse scurt.

― Bob, ţi-am spus... Am nevoie de aşa ceva. Poate că va ieşi ceva bun de aici.

Se opri. Trupul i se încordă, şi privi în josul văii spre o siluetă care ieşise dintre tufişuri şi avansa încet, arînd nisipul cu coarnele botului. La vederea animalului, am fost copleşit de forţa şi ameninţarea pe care le degaja.

― Adu camionul! şuieră Abe.

Am alergat înapoi în susul pantei, alunecînd de cîteva ori. Cu cîteva secunde înainte de a ajunge, am auzit şuierul scurt al razei laser, urmat de un pocnet sec, cînd fulgerul lovi leul. Am plonjat în cabină şi am trecut camioneta peste marginea rîpei lovind valahul cu pieptul cînd am început să cobor povîrnişul, cu turbinele vuind. Abe suise pe stîncă şi cînd am trecut pe lîngă el, sări pe platformă şi pregăti vinciul.

La două sute de metri sub noi, leul zăcea pe o parte, zvîcnind din labele butucănoase. Botul era căscat, lăsînd să se întrevadă o aglomerare impresionantă de colţi de forma unor seceri, iar fruntea groasă era pîrlită de impactul laserului,

Am încetinit şi am tras lîngă el fără să opresc turbinele, pentru a ne putea retrage rapid dacă animalul îşi revenea. Pe platformă, Abe se străduia din răsputeri să fixeze cuşca de braţul macaralei. Pe cînd aşteptam, întrebîndu-mă cît de repede îşi va reveni leul şi va contraataca, umbra zăbrelită a cuştii trecu peste cabină şi se opri deasupra animalului. Abe o coborî ― dacă mai rămăsese o palmă liberă pe lîngă leu ― apoi activă barele din podea. Acestea mişcară leul, deplasîndu-l puţin, şi se fixară în peretele opus.

Zoologul comandă ridicarea cuştii, şi vinciul gemu, iar camioneta se balansa pe perna ei de aer, cînd cuşca purtînd o tonă de carne şi platoşă osoasă se înălţă, apoi trecu, îngrozitor de încet, peste cabină spre platformă. Coborî acolo, şi camioneta se zgîlţîi.

Eram gata să întorc şi să pornesc în sus, cînd un al doilea leu apăru brusc dintr-un hăţiş de liane. Se opri atît cît să permită minusculului creier să evalueze situaţia, apoi apreciind că duşmanul era camioneta, se năpusti.

― Abe! am răcnit. A fost primul şi ultimul lucru pe care l-am putut face înainte ca leul să lovească cu fruntea în bara din faţă. Şocul năprasnic trimise camioneta într-un derapaj necontrolat. M-am luptat cu comenzile, turbinele ţiuind în efortul de-a menţine echilibrul şi înălţimea cu o încărcătură atît de grea.

Am izbutit să stabilizez. Năucit leul se sculă de jos şi, abia cînd am văzut că fixa o altă ţintă, l-am zărit pe Abe. Impactul îl azvîrlise de pe platformă; era în patru labe, la jumătatea distanţei dintre mine şi animal. Ignorînd camioneta leul se năpusti către prada mai accesibilă.

Am accelerat, am scos capul prin geamul deschis şi am urlat:

― Abe!

Avu prezenţa de spirit să se lipească de sol, cînd camioneta trecu peste el şi izbi în leu. De data aceasta se auzi un troznet de os, bara din faţă sări, iar capota se îndoi. M-am răsucit cu volan cu tot, şi vehiculul viră, descoperindu-l pe Abe întins pe burtă, la cîţiva metri de animalul ameţit, care începuse să-şi mişte labele. Am accelerat din nou, şi-am deschis portiera. Zoologul s-a ridicat împleticindu-se şi a sărit în cabină, exact înainte ca leul să atace şi să lovească portiera în urma lui. Am deschis droselul şi am pornit în susul pantei. Iar Abe se înmuie în scaun şi începu să rîdă şocat şi uşurat în acelaşi timp.

După ce am ieşit din canion, am oprit turbinele. Camioneta coborî pe sol; răcindu-se, motorul ticăia. Leul din cuşcă nu-şi revenise încă.

― Cristoase. Abe...

Mă privi şi rîse iarăşi.

― N-am nimic. Bob. Îţi sînt dator. Nu mi-ai spus niciodată că ai fost campion la cursele de demolat maşini.

Am surîs.

― N-am fost, i-am răspuns. Am zdrobit numai navete.

Bău îndelung din canistră şi mi-o întinse.

Am schimbat locurile, şi Abe alese o rută paralelă cu oceanul.

― Ţi-am zis vreodată ce s-a întîmplat acolo, anul trecut? mă întrebă după un timp. Continuă înainte să-i pot răspunde: Urmărisem leii vreo doi ani pînă am descoperit canionul, şi cînd am înţeles că era terenul lor de împerechere, ne-am decis să-i filmăm. Am fi putut instala camere cu telecomenzi pe fundul văii, dar eu am vrut o chestie şi mai bună. Îţi poţi imagina ce anume?

― Aţi coborît acolo ca să-i filmaţi?

― Hotărîsem să coborîm în vale, să ameţim unul şi să-i montăm o cameră. Făcusem aşa ceva cu animale mai mici, însă niciodată cu unele mari şi periculoase ca leii-de-nisip. Ştiam însă că o rază bine ţintită îi putea năuci îndeajuns ca să le prindem o minicameră de ţeastă. Trebuia să fie o chestie rapidă, de rutină... .

În cuşca dinapoia noastră, leul urlă. Am privit în retrovizor, şi vederea animalului furios, la numai un metru de noi, mă indispuse. Pe cînd mă uitam, se ridică şi se izbi de gratii. Camioneta lunecă în lateral, şi Abe se luptă s-o aducă pe traiectorie.

― Aşa încît, urmă el, am coborît în vale cu camioneta ― era chiar asta ― şi două lasere, ne-am oprit şi-am aşteptat. Nu după multă vreme, a apărut un leu, adulmecînd pe lîngă noi. L-am aşteptat pînă s-a întors să plece, am tras şi l-am lovit în cap. S-a prăbuşit imediat şi n-a mai mişcat.

Se opri şi strînse puternic volanul.

― Am coborît şi ne-am apropiat de el. Pat avea camera. A venit în dreptul capului şi a poziţionat-o la baza coarnelor frontale. Eu am legat curelele. Am lucrat rapid. Apreciasem că aveam la dispoziţie patruzeci şi cinci de secunde maxim şaizeci. Apreciasem greşit. Leul şi-a revenit şi s-a ridicat. Am alergat, însă era între Pat şi camionetă. Pat a încercat să-l ocolească... dar i-a tăiat calea. Prostia a fost că-mi lăsasem laserul în cabină. A trebuit să fug după el în timp ce leul... În timp ce-o ataca pe Pat. Am golit vreo duzină de încărcături în el, probabil că l-am ameţit pentru multe zile. Apoi am luat-o pe Pat şi am dus-o în camionetă. Cristoase, era rău de tot... totuşi mi-am spus că dacă ajung destul de repede pe Principală... minunile medicinei moderne, şi alte chestii de-astea... Răşchira degetele pe volan, apoi le strînse din nou şi scutură din cap: Degeaba... Am ajuns după două ore şi chirurgii s-au apucat imediat, dar degeaba. Nu mai puteau face nimic. Rîse brusc, amar. Din ziua aia, m-am ferit de lei. M-am învinuit că nu-mi luasem laserul cu mine.

Poate dacă l-aş fi luat... Mă privi şi surîse:

Ne-putem juca de-a "dacă" oricît de mult, Bob, doar nu schimbă nimic.

Se cufundă apoi în tăcere şi următoarele treizeci de minute nici unul dintre noi n-a scos nici un cuvînt. Numai leul răgea, protestînd şi izbindu-se de pereţii laterali ai cuştii.

Staţiunea de Cercetări Solare se ivi din pîcla arşiţei la orizont, un zigurat de blocuri orbitor de albe, cu ferestre negre, înclinate. Alături distingeam parcă o altă clădire, mai mică ― deşi nu-mi aminteam să o fi văzut acolo. Operaţiunile Telemass încetaseră.

Abe intră pe poartă, pătrunzînd în curte. Opri camioneta în faţa clădirii, deschise portiera şi sări jos. Rămase locului. Privea gînditor şi preocupat de la staţie la camionetă şi înapoi.

― Abe? l-am întrebat.

Se uită spre mine.

― Stai locului, îmi zise... Culcat!

M-am mişcat rapid, lunecînd sub bord. Abe trînti portiera.

― Hei! răcni cineva. Strigătul reverberă din clădire, acompaniat de zgomotul de paşi.

Din poziţia mea, nu puteam zări decît creştetul lui Abe. După cîteva clipe, lîngă el apăru o şapcă Telemass azurie şi ţeava unei puşti-laser.

― Ce dracu...? rosti paznicul Telemass.

― Treceam pe-aici şi am văzut luminile. Sînt Abe Cunningham, zoolog.

― Mă tem că va trebui să veniţi cu mine, domnule Cunningham.

Plecară şi zgomotele paşilor se stinseră.

Eram sfîşiat între dorinţa de a rămîne locului şi de a sări jos, ca să-i urmăresc. Totuşi avertismentul lui Abe şi paznicul înarmat convinseră laşul din mine. Am rămas pe loc, ghemuit inconfortabil.

Abia după mai multă vreme am început să-mi analizez ridicolul reacţiilor. Nu aveam nici un motiv să presupun că Abe se afla în pericol. La urma urmei, paznicii Telemass cu lasere reprezentau o prezenţă obişnuită pe Principală.

Am decis să aflu ce se întîmpla cu Abe. M-am ridicat, am deschis portiera şi am sărit jos. În aceeaşi clipă, terenul din jurul staţiei a fost scăldat într-o explozie de lumină aurie, cu durata unei străfulgerări.

Prudent, m-am îndepărtat de camionetă, am ocolit staţia şi am zărit ceea ce, puţin mai devreme, crezusem că era o altă clădire. Acum vedeam că nu era vorba de aşa ceva. În curtea Staţiunii de Cercetări se afla o duzină de containere industriale lungi ― un monolit, conturîndu-se pe orizontul strălucitor.

Nici urmă de Abe, de paznic, sau de orice altă persoană.

Înapoia clădirii, Organizaţia Telemass montase o, mica platformă hexagonală din metal, avînd lăţimea de vreo cincizeci de metri. Lîngă ea se găsea un turn de control, identic cu cel de pe Principală, dar mai mic. Peste aparatura Telemass domnea un aer de nemişcare şi pustietate similar cu atmosfera din restul staţiei.

Am revenit lîngă containere. Pe suprafaţa corodată a primului scria: B26a/ Hidroponice/ Meridian/ Beta Hydri VI. Pe următorul am citit: B26/ Secerătoare/ Meridian/ Beta Hydri VI.

M-am întrebat de ce asemenea obiecte fuseseră trimise pe Meridian, şi de ce Organizaţia Telemass considerase necesar să le depoziteze aici, în ţara nimănui. După aceea mi-am amintit fulgerul de lumină aurie, şi am înţeles că Abe fusese teleportat înapoi, pe Insula Principală...

M-am întors la camionetă, am ieşit din curte şi am pornit spre ocean, simţindu-mă nu atît tulburat cît mai degrabă derutat. Mişcările furioase ale leului din cuşcă m-au silit să mă concentrez doar asupra condusului. După o oră, am ajuns la oceanul binevenit, şi după alte treizeci de minute opream pe cheiul insulei mele.

Imediat, am făcut legătura cu Staţia Telemass. Am cerut să vorbesc cu directorul Wolfe Steiner ― însă mi s-a spus că era ocupat şi nu putea vorbi cu nimeni.

M-am calmat, gîndindu-mă că-mi făceam probleme inutile; probabil că Abe fusese reţinut deoarece pătrunsese în mod ilegal într-o zonă aparţinînd Organizaţiei Telemass. Mi-am spus că mi aveam motive de îngrijorare. Am hotărît să nu-l mai sun pe Doug Foulds pentru a-i cere sfatul. Fără îndoială, Abe avea să mă caute cu prima ocazie.

Mi-am amintit de leul-de-nisip. Am făcut un duş, mi-am schimbat hainele şi am plecat spre insula Trevellion.



***



Am ambalat motorul camionetei şi, ieşind din port, am pornit de-a lungul unui drum îngust care ocolea golful şi suia lin spre domul din vîrf. Leul nu mai răgea şi se mulţumea să roadă barele cuştii.

Ajuns pe pajiştea unde se ţinuse petrecerea, am oprit camioneta şi am coborît. Undeva în lateral, o echipă de muncitori lucra într-o zonă împrejmuită cu zăbrele: viitoarea locuinţă a leului-de-nisip. O baterie de reflectoare era orientată spre interior, pentru a asigura animalului lumina şi căldura Feţei-luminate.

Tamara Trevellion, cu solzii sclipind, vineţiu în razele soarelui supraveghea operaţiunile. Trecea de la un om la altul, dînd sfaturi şi instrucţiuni cu obişnuitul ci aer de superioritate. M-am uitat după Rug.

Tamara se întoarse, mă zări şi porni peste gazon, cu aripioarele fremătînd în curentul stîrnit de mersul ei. Chipul de peşte, nemişcat era la fel de inexpresiv.

― Benedict, rosti ea. Să înţeleg că animalul nu ţi-a provocat necazuri?

Muncitorii introduseseră o sanie ― gravi sub cuşcă şi începuseră s-o transporte spre împrejmuire. Am rămas unul lîngă celălalt, privind operaţiunile.

Înainte de a porni spre Faţa-luminată, Abe îmi dăduse o dischetă cu informaţii strînse de el asupra leilor-de-nisip.

― M-a însoţit Abe Cunningham. Vă trimite asta. I-am arătat discheta. Cîteva detalii despre cum să creşteţi leul.

― Am făcut deja cercetările necesare. Oricum mulţumeşte-i lui Cunningham.

Am încuviinţat, derutat, cu discheta întinsă ca o mînă gata să fie scuturată. Am pus-o la loc în buzunar.

― Rug este aici? am întrebat.

― Deocamdată studiază, dar va termina în curînd.

― Aş dori să discut cu ea despre ziua de mîine. Desigur..., m-am uitat spre femeia-peşte, dacă mă poate însoţi.

Tamara îmi azvîrli ceea ce bănuiam că era o privire rece ― deşi toate privirile ei, cu ochi care clipeau rareori, puteau fi descrise ca fiind reci şi pătrunzătoare.

― Sînt o femeie de cuvînt, Benedict. Bineînţeles că te poate însoţi.

Am tăcut amîndoi şi i-am privit pe lucrători coborînd cuşca în îngrăditură. Deschiseră uşa şi leul-de-nisip ţîşni afară, goni prin interior şi atacă gratiile cînd îşi dădu seama că libertatea lui era iluzorie. Acestea tremurară sub asalt. Animalul degaja o duhoare acră, de putrefacţie şi, deşi era întemniţat, ferocitatea lui primitivă mă înspăimînta.

Tamara se răsuci spre mine.

― Doreşti ceva de băut, Benedict?

Fără să-mi aştepte răspunsul, porni către dom. Am urmat-o bucuros să plec de lîngă leu. Mi-l imaginam evadînd din cuşcă şi ucigîndu-i pe toţi cei de pe insulă. Nu pentru prima dată, m-am întrebat dacă ştiinţa medicului avea să fie suficientă pentru a potoli şi controla fiara.

Am intrat în salonul uşor afundat, care ocupa un sfert din dom. Cei doi pereţi interiori erau acoperiţi cu opere de artă semnate, după cum am constatat examinîndu-le îndeaproape, cu scrisul flamboiant al Tamarei. Erau montaje de cristale şi pietre preţioase, atrăgătoare pentru ochiul meu de necunoscător.

― Opere de început lipsite de mare valoare, vorbi ea din celălalt capăt al încăperii. Doreşti un coniac de import?

Spre mulţumirea femeii i-am spus că prefer un suc de fructe. Mi-a întins un pahar dar, în loc să rămîn lîngă ea şi să întreţin o conversaţie, m-am plimbat prin încăpere, privind şi celelalte lucrări.

Erau expuse pe piedestaluri: sculpturi în fiecare material imaginabil, de la cristal la lemn şi de la aur la diamant. Mi-a atras atenţia faptul că, spre deosebire de creaţiile lui Maximillian Trevellion, cele semnate de Tamara nu erau la fel de realizate. Mi-am amintit că ea fusese recunoscută drept artistă originală, cu evenimentele pe viu, de-abia după moartea soţului ei.

Acum stătea în mijlocul salonului, lîngă o sculptură triunghiulară din cristal. Sorbea delicat dintr-o cupă monstruoasă de sticlă.

― În anii de ucenicie, am exersat în toate materialele, Benedict. Am considerat permanenţa acelor lucrări atrăgătoare ― deşi, în acelaşi timp, eram nemulţumită. În ce constă avantajul păstrării unei opere de artă inferioare?

Am evitat un răspuns direct.

― Nu ştiu... mie mi se par foarte bune.

― Ai dreptate, Benedict, rosti tăios Tamara. Nu ştii! Lucrările acestea sînt grosolane şi vulgare. Le păstrez pentru ca să-mi aducă aminte de eşecul meu ― pentru ca să mă îndemne să produc lucrări măreţe. Cînd se va atinge evenimentul absolut, voi fi extrem de încîntată să distrug cu mîna mea fiecare din aceste... aceste obiecte.

― Se pare că obţineţi aprecieri pentru evenimente, am comentat.

Sorbi agale din coniac.

― Am fost dintotdeauna o poetă, iar creaţiile mele cele mai recente sînt cele mai bune. Combinînd cuvinte evocatoare şi imagini de excepţie se pot obţine lucruri mult mai interesante decît operele acestea statice. Pînă acum însă nu m-am gîndit să înregistrez şi să-mi păstrez evenimentele pentru posteritate ― sau, de fapt, m-am gîndit, dar dificultăţile tehnice ale unei asemenea întreprinderi m-au oprit s-o fac.

În ultimul timp m-am ocupat în mod aparte de soluţionarea lor, şi următorul meu eveniment va fi înregistrat şi difuzat. Va avea loc peste trei zile. Eşti invitat.

Oarecum surprins, i-am mulţumit. Mă mira brusca amabilitate, la scurt timp după ce-mi interzisese să mai pun piciorul pe insulă şi s-o văd pe Rug.

― Abia aştept, am rostit.

Înclină capul.

― Va fi un spectacol deosebit.

Se pare că ajunsesem într-un punct mort. Mă adusese aici ca să mă invite la următorul ei eveniment, iar eu acceptasem politicos. Acum mă simţeam stînjenit. Fără îndoială, orice alte observaţii ale mele referitoare la opera ei urmau să fie primite cu indiferenţă, şi nu era o femeie care să-şi treacă vremea flecărind. Mi-am băut grăbit sucul, întrebîndu-mă dacă puteam îndrăzni să-i cer s-o văd pe Rug.

În cele din urmă, n-a mai fost nevoie.

Îmbrăcată în salopetă de lame argintiu şi surîzătoare, fata apăru de sub arcada ce ducea spre restul domului.

― Domnule Benedict! Ce faci...

În secunda dinainte de a o vedea pe maică-sa, era fata cea plină de viaţă pe care o cunoşteam; apoi, cînd Tamara păşi dinapoia cristalului ce o mascase, Rug amuţi şi o privi cu ochi mari, de parcă etalarea unei normale exuberanţe tinereşti era suficientă pentru a atrage pedepse.

― Oh, iartă-mă. Nu te-am văzut...

― Rug, nu tolerez întreruperile. Ai putut crede fie şi numai o secundă, că aş lăsa un musafir singur? Benedict şi cu mine discutam despre lucrările mele. Îţi sugerez să ieşi, pînă terminăm.

Îi porunci cu un ton care nu admitea nici o împotrivire. Fără să mai privească spre mine, Rug traversă grăbită salonul şi ieşi. Am privit-o străbătînd pajiştea de afară şi urcînd colina de lîngă dom, cu mîinile în buzunare şi capul plecat.

― Dă-mi voie să mă scuz pentru comportarea fiicei mele, Benedict.

― Comportarea lui Rug? Am clătinat din cap. Dar n-a făcut nimic rău...

Se păru că un surîs flutură pe buzele ei înguste.

― Rug este un copil voluntar. Văd în ea multe trăsături de-ale mele la aceeaşi vîrstă... aspecte ce nu mă încîntă în mod deosebit.

Mă înfuriasem.

― Cum vă aşteptaţi să crească, să-şi dezvolte propriul caracter, dacă o ţineţi întemniţată aici şi o trataţi în felul acesta? V-aţi gîndit vreodată că ar putea creşte în ochii dumneavoastră dacă i-aţi acorda puţină libertate?

― Cred că ţi-am explicat situaţia, replică Tamara.

Aş fi putut încheia acolo, să ies şi s-o caut pe Rug. Însă aroganţa artistei mă exaspera.

― Cred că înţeleg de ce o trataţi aşa.

― Nu înţelegi nimic!

― Ar trebui să rupeţi legătura cu trecutul, am continuat. Să uitaţi tragedia şi rolul lui Rug, şi să învăţaţi s-o acceptaţi.

― E imposibil, Benedict.

Am traversat salonul şi am privit afară, prin peretele curb şi transparent al domului. Rug stătea pe colină, cu picioarele încrucişate sub ea şi cu spatele spre noi. M-am întors către Tamara, care se rezemase de un piedestal şi mă examina.

― Crezusem că un artist de talia şi sensibilitatea dumneavoastră îşi poate soluţiona mai bine problemele personale.

Tamara lăsă capul pe spate şi rîse:

― E limpede ca nu eşti un artist, Benedict. Crezi că deoarece noi încercăm să obţinem perfecţiunea , vieţile noastre sînt perfecte? Mai gîndeşte-te! Noi creăm artă din haos, încercăm să dăm sens măştilor existenţei noastre. Viaţa mea intimă şi relaţiile mele nu mai contează, importantă e opera mea. Arta îmi hrăneşte nevroza. Fără ea, n-ar exista nici artă.

M-am uitat la obiectele de pe socluri şi piedestale.. Le-am arătat cu mîna.

― Dar toate astea sînt creaţii ale frumosului, am spus. Nu... Fusesem gata să spun "nu ale nebuniei", dar mă oprisem.

Femeia făcu un gest larg, dispreţuitor.

― Sînt vechi şi imperfecte. Importante sînt creaţiile mele recente. Se opri şi-mi aruncă o privire calculată: Dar dacă nu mă crezi, vino la următorul meu eveniment.

― O să vin, am încuviinţat.

Ea îşi termină coniacul.

― Îţi sugerez să le duci la Rug; te aşteaptă. Însă înainte de a pleca, doresc să-ţi pun o întrebare: o iubeşti pe fiica mea, Benedict?

M-am oprit lîngă ieşire, m-am întors şi am privit-o.

― Îi admir bravura, i-am răspuns, şi rezistenţa. Mulţi n-ar fi suportat regimul pe care i-l aplicaţi. Am înălţat din umeri. Poate ...

― Da? Ochii ei gelatinoşi mă priveau impasibili.

― Poate că o compătimesc. Dar asta nu înseamnă că nu simt şi o afecţiunea faţă de ea.

Tamara mă studie cu o privire atît de rece, încît, pentru o clipă, mă înfioră, apoi se întoarse şi-şi umplu paharul.

Am părăsit domul, am traversat pajiştea şi am suit colina, spre Rug. Fata privea întinderea oceanului fără să o vadă cu adevărat; ţinea mîinile în poală, cu palmele în sus.

M-am aşezat, obosit, lîngă ea.

― Mă gîndeam cum vom plana împreună, zîmbi Rug. Mă întrebam cum se vede insula din aer... Înălţă sprîncenele, brusc alarmată; Pot merge, nu?

― Eu mi-am îndeplinit promisiunea, i-am răspuns. Vin să te iau, cum se luminează.

― Mă gîndisem că... poate Tamara s-a răzgîndit. N-aş vrea să fac ceva ce nu vrea, mai ales după... despre ce vorbeaţi? mă întrebă pe neaşteptate.

― Despre arta ei. Despre tine. Cred c-am înfuriat-o. I-am spus că nu-mi place cum te tratează.

― Nu-ţi place? repetă ea?

― Nu puteam să stau şi să tac.

Fata strînse din umeri.

― Eu nici nu-mi mai dau seama. Îşi privea mîinile în timp ce vorbea, şi m-am întrebat dacă spunea adevărul. Bănuiam că declaraţia ei de indiferenţă stoică era numai o mască.

― Cred că ţi-a mîncat zilele după accident, i-am zis.

― Accident? Dezorientarea i se citea în ochi precum imperfecţiunea dintr-o nestemată.

― Moartea tatălui tău. Motivul pentru care Tamara...

Hohoti scurt de disperare, sau poate de neajutorare, înaintea ignoranţei mele.

― N-a fost un rai nici cînd trăia tata. Tamara m-a urît cu mult înainte de accident ― dar pe atunci cred că nu ştia exact motivul. Nu avea o scuză.

Se cufundă într-o tăcere cu atît mai profundă, cu cît era evident că voia să se destăinuie.

― Într-un fel, murmură, înainte de accident era chiar mai rău. Tamara mă ura, şi bineînţeles habar n-aveam de ce. Am priceput abia mai tîrziu.

Ridică din umeri, într-un gest de derută.

― Tamara nu avea succes cînd trăia Max, spuse ea. Cîştiga binişor, poeziile erau populare, însă rămînea permanent în umbra lui. Se străduia, totuşi nimic din ce făcea n-o mulţumea. Nu era recunoscută drept o mare artistă, aşa cum dorea. Nimic nu-i mai autodistrugător decît insuccesul artistic, Bob. Se ura pe sine, deşi personalitatea ei nu-i permitea aşa ceva. O vreme şi-a îndreptat sentimentul ăsta împotriva lui Max, minimalizîndu-i succesul. Apoi a apărut Jade, şi după aceea eu ― de parcă am fi fost programate să existăm pentru simplul motiv că Tamarei îi trebuiau şi alţii pe care să-i urască. Recunosc sincer, primii ani nu mi-i amintesc. Sînt neclari. Ţin minte doar că eram foarte nefericită şi nu pricepeam de ce mama mea mă trata aşa cum o făcea. Nici tata nu era de cine ştie ce ajutor. Era prea ocupat cu lucrările lui. De abia mă băga în seamă. Apoi Max a murit, şi brusc Tamara a avut un motiv să mă urască. Bănuiesc că a venit ca un soi de uşurare. Aproape c-o puteam accepta. Ştii, deşi îl respingea pe Max ea tot îl iubea. Eu trăiam în locul lui, şi în felul ăsta avea un motiv clar să mă deteste.

În mod ironic, Tamara a obţinut primele ei succese adevărate de artist după moartea lui Max. Cu adevărat trist este că, deoarece asta s-a întîmplat abia atunci, Tamara dispreţuieşte succesul şi se urăşte chiar mai mult pentru că n-a avut parte de el cînd trăia soţul ei. Este dezechilibrată, Bob. Totuşi aş prefera să nu se răzbune pe mine.

Ascultînd-o, priveam insula, spre panta următoarei văi. Era luminişul pe care-l vizitasem împreună cu Rug. M-am gîndit la Jade Trevellion şi la moartea ei.

― Tamara o trata pe Jade la fel ca pe tine? am întrebat.

Rug încuviinţă.

― Ne dădeam putere una celeilalte. N-o iubeam pe Tamara, şi asta ne apropia şi mai mult. Nu ştiu dacă înţelegeam lucrul ăsta pe atunci, sau l-am înţeles doar mai tîrziu, cînd am ajuns să pricep de ce Tamara ne ura într-atît.

― Crezi că Jade l-a înţeles?

― Mie nu mi-a zis niciodată nimic..., se încruntă Rug concentrată. Însă era de vîrsta mea, suficient de mare ca să priceapă motivaţiile adulţilor. Tăcu, apoi mă privi: Sigur că trebuie s-o fi înţeles pe Tamara. În ultimul timp devenise tolerantă faţă de ea, adesea îi lua apărarea. Mă înfuria. Nu înţelegeam... În ultimul ei an, Jade a început să lucreze împreună cu Tamara la mai multe proiecte. Părea ciudat că mama îi permitea să participe la creaţiile ei. Ţin minte că pe atunci mă simţeam trădată. Lucrau împreună cînd s-a petrecut accidentul... Tăcu, nedorind parcă să continue.

M-am întins pe iarbă, şi am privit cerul. Înaintarea lentă a ecranului aducea un amurg trandafiriu peste insulă. Ne uitam la pterozaurii care migrau en masse către Faţa-luminată.

Am schimbat subiectul.

― Mîine o să zburăm cu deltaplanul pe Principală, am spus. Dacă vrei, putem merge la muzeu, ca să vedem sculptura. După aceea după-amiază, avem o programare la un neurospecialist.

― Bob...

― Ai fost de acord, i-am reamintit.

― Ştiu, încuviinţă ea. Atît doar că... Ridică din umeri: Gîndul s-o înfrunt pe Tamara...

― Hei! M-am ridicat într-un cot şi am apucat-o de mînă. Tamara n-are cum afla, e clar? Ea ştie că ne plimbăm cu deltaplanul.

Fata continuă să pară nesigură.

― Şi dacă medicul mă poate trata? Doctorul Tamarei va afla cu siguranţă, şi atunci...

― Atunci o să ai ocazia perfectă să pleci de aici.

Aprobă din cap, deşi părea în mod clar tulburată.

Am privit ecranul acoperind soarele, umbra gonind peste apă către insulă. Orizontul Feţei-luminate ardea precum un morman de tăciuni pîlpîitori. Rug stătea lîngă mine şi, privind-o, am întrezărit un licăr argintiu la ceafa ei, sub şuviţele lungi şi blonde . Fără un cuvînt, am tras-o spre mine ― se încordă puţin interpretîndu-mi altfel gestul ― şi înainte de a putea protesta, i-am răvăşit părul, descoperind o consolă; o bandă îngustă, încastrată în craniu.

Se întoarse, atingîndu-şi ceafa cu mîna.

― Nu sînt Amplificată, protestă ea.

― Ce contează? am rîs. Uite... I-am luat mîna şi i-am dus-o la consola mea occipitală. O sub-corticală, i-am explicat, cu cipuri în zece regiuni din creier. Cînd eram pilot, o foloseam ca să mă integrez navei.

― Asta e pentru că doctorul să-mi poată controla starea, rosti Rug atingîndu-şi propriul implant. El doar interfaţează şi vede cum merge.

― De cît timp eşti bolnavă? am întrebat-o

― Nici nu mai ţin minte... De ani de zile... Consola mi s-a instalat imediat după ce mi s-a diagnosticat tumoarea. Şovăi: Te rog, Bob...

Noaptea coborîse şi stelele răsăriseră deasupra Feţei-întunecate . O vreme am rămas tăcuţi, privind punctele strălucind aidoma unor vîrfuri de diamant.

Mi-am amintit de rugămintea lui Doug.

― Apropo, am rostit, scoţînd fotografiile din buzunarul interior al jachetei: O cunoşti?

Luă poza şi se încruntă.

― Este Hannah Rodriguez.

― O cunoşti bine?

― Nu, deloc. E prietenă cu Tamara.

― Erau apropiate?

― Habar n-am. Ţuguie buzele: În mod rezonabil, presupun. Petrece mult timp pe aici. Deşi n-am mai văzut-o de o vreme.

― Tamara a mai pomenit-o în ultimul timp?

― Nu ştiu, Strînse din umeri. De ce te interesează?

― A dispărut.

― A dispărut? Părea alarmată. Cum adică... dispărut?

― Acum cîteva zile, Abe şi cu mine am găsit resturi ale uniformei ei pe Faţa-luminată. Doug Foulds consideră că cineva ar fi putut s-o...

Se uita în gol, clătinînd din cap.

― Rug?

Se încruntă spre mine.

― Ciudat... Rodriguez şi-a petrecut atîta vreme pe aici încît simt că ar trebui să mi-o reamintesc mult mai bine. În realitate, nu ţin minte să fi vorbit vreodată cu ea. Deşi ştiu că trebuie să-i fi vorbit, cîndva. Mă privi în ochi: Asta-i partea cea mai neplăcută a bolii mele, Bob. Nu durerea, ci faptul că bucăţi întregi din trecutul meu, pur şi simplu... dispar.

Am privit tăcuţi stelele, ţinîndu-ne de mînă, pînă cînd Tamara a ieşit din dom şi-a strigat-o pe Rug.

Ea îmi dădu drumul mîinii.

― Asta-i Tamara. Ne-am sculat în picioare: Ne vedem mîine, da?

Aproape că se prăbuşi în josul colinei.

Am pornit către camioneta de pe pajişte.



***



Eram la jumătatea potecii spre domul meu cînd am auzit bîzîitul permanent al vid-ecranului. Am alergat restul drumului, aşteptîndu-mă ca apelul să se întrerupă imediat cum ajungeam în salon. Am lovit butonul accept şi m-am prăbuşit epuizat în scaun.

Ecranul mural pîlpîi şi se aprinse. Abe mă privi. Era îmbrăcat tot în costumul de protecţie. Părul lui lung şi sur era răvăşit, şi nu se bărbierise.

― Bob... credeam că n-o să mai răspunzi.

― Unde dracu eşti, Abe? Ce s-a întîmplat?

― Sînt în hotelul Meridian Star. Stau aici o vreme. Cred că-i mai sigur, decît să mă întorc pe insulă.

― Abe, ce se-ntîmplă...?

Îşi frecă rădăcina nasului, adîncit în gînduri. Mîna îi tremura. Ridică ochii.

― M-au arestat la staţie şi m-au teleportat pe Principală. M-a anchetat Steiner. L-am întrebat ce-i cu containerele. Mi-a spus.

― Ce?

Abe părea tulburat.

― M-a scos din birou şi mi-a explicat că bănuia că există microfoane. Apoi mi-a spus totul. M-a avertizat că dacă consilierul lui află că ştiu... Ridică din umeri. Mi-a sugerat că dacă Weller află, el nu-mi mai poate garanta securitatea.

― Ce ţi-a spus, Abe?

Se uită la mine, cu o expresie teribilă.

― Bob... O sa vin să te văd, în curînd. Atunci o să-ţi zic totul.

― Mîine o să fiu în Principală. Ne-am putea întîlni.

Mă privi în ochi.

― Ar fi mai bine dacă nu te-aş băga şi mai mult.

― Cristoase, Abe! Vreau să ştiu! Din expresia feţei lui îmi dădeam seama că avea nevoie să se destăinuie.

Continua să mă fixeze, parcă hotărînd calea cea mai înţeleaptă.

― Bine. Unde o să fii?

― La Muzeul de Artă Modernă. Ne întîlnim în hol, pe la unu?

― Bine. Încercă să zîmbească apoi întrerupse legătura.

Am rămas privind ecranul gol, încercînd să pricep ceva din tot ce-mi spusese. Fie ca o reacţie la starea lui, fie pentru că simptomele abstinenţei atinseseră din nou vîrful lor ciclic, mă simţeam îngrozitor. Membrele îmi tremurau, iar durerea din partea superioară a stomacului era dublată de un junghi pulsînd în ceafă. Nu ştiam dacă abstinenţa de la ger ucisese pe cineva, dar acum mă simţeam în pragul morţii.

M-am aşezat pe canapea. Cochilia se afla în faţa mea, pe măsuţă. Am apucat-o şi am ţinut-o în poală. Unele granule din moviliţa de pulbere trandafirie scînteiau precum diamantele. Am inspirat adînc, bucurîndu-mă de aroma greţos de dulceagă a drogului neprelucrat. Era suficient să iau puţin între două degete, să-l presar pe discul de cupru al arzătorului să-l aprind şi să inhalez... Timp de opt sau mai multe ore aveam să uit totul ― situaţia lui Abe, dilema lui Rug, durerea care-mi chinuia trupul ― iar dimineaţă aveam să mă simt mult mai bine, vindecat de boală.

Apoi partea mea raţională recăpătă controlul. M-am împleticit afară din salon, m-am încuiat în cameră şi am petrecut o noapte de nesomn.

NEMESIS



Văzute de la altitudinea de peste un kilometru, oceanul şi arhipelagul întins de-a lungul arcului său lat şi albastru se reduceau la o perspectivă ce putea fi observată în totalitate. În mod similar, dramele şi incidentele petrecute în domurile multor insule erau micşorate, reduse ca semnificaţie. În ultima săptămînă fusesem implicat în atîtea evenimente încît uneori îmi venea greu să mai înţeleg ceva: felul cum Tamara o trata pe Rug, boala fetei, descoperirea de pe Faţa-luminată şi, după ultima discuţie cu Abe, implicarea evidentă a directorului Steiner... Deşi mi să părea că toate erau legate între ele, nu puteam discerne structura generală. Desprindere a mea de suprafaţa planetei nu-mi oferea răspunsul într-o măreaţă străfulgerare transcedentală, şi nici nu-mi permitea să văd seria de incidente într-un singur mozaic de circumstanţe clar legate între ele, totuşi, brusc, am priceput ce anume era important pentru mine în vălmăşagul de mister şi confuzie. Porneam acum pe un drum despre care speram că putea aduce eliberarea lui Rug de sub influenţa maică-si. Simţeam însă că nu puteam fi la fel de optimist asupra modului cum să-l ajut pe Abe.

Stăteam la orizontală în harnaşamentul termic de sub aripa galbenă, reflectorizantă, motorul bîzîind permanent. Am privit insuliţele ce se pierdeau în depărtare. Chiar sub mine, presărată cu o duzină de domuri argintii, era cea a lui Abe. Am depăşit-o în mai puţin de o secundă şi am continuat peste oceanul scînteietor. Cînd insula Trevellion apăru dedesubt, mult mai mare decît cele dinaintea şi dinapoia ei, am înclinat şi am descris o spirală largă şi leneşă spre plaja unde hotărîsem întîlnirea cu Rug. Mi-am coborît picioarele şi m-am oprit uşor pe nisip, cu aripa precum un baldachin deasupra mea.

Fata nu se zărea nicăieri, dar era încă devreme. Plecasem de acasă înainte ca marginea ecranului să fi dezvăluit soarele. De abia acum, lumina lui Beta Hydri ardea peste pustiurile Feţei-luminate, alungînd umezeala din văzduh şi încălzind nisipul.

Am rămas cîteva minute în chingi epuizat. Partea bună era că azi nu mă simţeam mai rău decît ieri la aceeaşi oră; speram că efectele abstinenţei începeau să se reducă. În mod sigur, dacă crizele de transpiraţie şi tremurături, însoţite de greţuri, se înrăutăţeau, mi se destrăma şi hotărîrea de-a nu mă mai atinge de ger. Îmi părea rău că nu fusesem îndeajuns de decis ca să-mi distrug provizia de drog ― însă laşul din mine se îngrozise la gîndul de a reteza legătura cu viaţa singuratică pe care o dusesem pînă acum.

M-am desprins din harnaşament, am traversat plaja şi m-am aşezat pe un bolovan, cu faţa către ocean. Eram destul de îngrijorat, nu atît datorită zborului cu un pasager pînă pe Principală, ceva ce nu mai făcusem niciodată, ci de ceea ce avea să se întîmple acolo. Azi urma să aflu în mod precis cît de gravă era boala lui Rug şi dacă exista, sau nu, un tratament efectiv şi ieftin. Bineînţeles exista şi posibilitatea ca Tamara şi medicul ei să fi spus adevărul în legătură cu costul tratamentului. De asta mă temeam şi, poate, de gîndul că maică-sa îi ascunsese ceva, că boala era chiar mai gravă.

Trecură treizeci de minute şi fata nu apăruse. M-am gîndit că poate Tamara se răzgîndise, după observaţiile mele de ieri, şi nu-i mai permisese să mă însoţească.

Eram gata să traversez plaja, cînd am zărit silueta masivă a unui paznic la capătul potecii care suia dealul. Stătea cu un picior pe zidul scund de beton, cu braţul pe genunchi. Atitudinea lui, în acelaşi timp relaxată şi ostilă, sugera că mă urmărea de mai multă vreme.

Îmi făcu semn să mă apropii, apoi coborî mîna pe mînerul armei din toc. M-am îndreptat către el şi privirea lui fixă m-a înfiorat.

― Doamna Trevellion rosti el fără să-şi schimbe poziţia, îţi sugerează să-ţi iei scula şi să te-ntorci de unde ai venit.

Am rămas locului.

― Am venit la Rug, i-am spus.

― Nici vorbă, tipule, clătină el din cap. Puştoaica nu vrea să te vadă.

Cuvintele lui mi-au brobonit fruntea

― Spune-i doamnei Trevellion că avem o înţelegere. Vreau s-o văd pe Rug. Am făcut un pas înainte.

Cu un aer de infinită răbdare, paznicul ridică un braţ, barîndu-mi calea. Zîmbetul lui mă scotea din sărite.

― Îţi mai spun o dată: puştoaica nu vrea să te vadă. Ai avut o ocazie şi-ai pierdut-o.

― E bolnavă?

― Benedict, lasă întrebările şi suie-te în aparat; nu mă sili să te-ajut!

Din cine ştie ce motiv, folosirea prenumelui meu mă îngrijora mai mult decît felul afectuos în care îşi mîngîia pistolul.

Am ezitat, gîndindu-mă care ar fi fost varianta cea mai bună de acţiune. Nu puteam trece de el ― totuşi nu intenţionam să plec spăşit, aşa cum mi se poruncise. M-am întors la deltaplan, mi-am fixat centurile şi am decolat. Fără să mă înalţ, am urmat linia ţărmului şi, cînd am ieşit din raza vizuală a paznicului, am coborît în golful unde-mi ancorasem şalupa cu ocazia vizitelor anterioare. Am lăsat deltaplanul şi m-am întors înapoi pe mal. Cînd am ajuns pe plajă, m-am pitit înapoia unui tufiş şi am privit cărarea ce urca dealul. Paznicul suia încet, cu spatele la mine. Am alergat peste nisip pînă la desişul unde Rug dispăruse în seara primei noastre întîlniri. După cîteva minute am descoperit intrarea tunelului despre care îmi povestise, o deschizătură strîmtă între două stînci vulcanice negre, mascată de ferigi.

M-am strecurat înăuntru şi am căzut mai mult decît mă aşteptasem. Am aterizat, cu genunchi flexaţi, într-o grotă mică, slab luminată de o rază de soare venind de sus şi de lucirea palidă a unei linii de vopsea argintii, făcută ― fără îndoială de Rug ― de-a lungul zidului, pentru a marca drumul.

Mi-am tras răsuflarea, cu tîmplele bubuind la gîndul celor făcute, şi am pornit precaut. Cu braţele întinse, m-am poticnit de-a lungul marcajelor de vopsea. Sub tălpi, stînca era denivelată şi, pe măsură ce înaintam, suia, urmînd poteca de deasupra. În curînd, pata de soare dispăru îndărăt, însă vopseaua continua să strălucească. Mergînd cu tot mai multă încredere şi tot mai repede, m-am gîndit la Rug şi la fericirea pe care trebuie s-o fi simţit cînd descoperise acest mijloc de evadare. La intervale regulate, alte tunele se ramificau ― gurile lor se zăreau precum pete întunecate în penumbră. Mi-am dat seama cît de uşor te puteai rătăci, dacă n-ar fi fost ingeniozitatea lui Rug.

După o oră de urcuş obositor, am ajuns la capătul drumului: dîra argintie străluci tot mai tare, bezna se destrămă si tunelul deveni orizontal. Ajunsesem în altă grotă; printr-o] fantă de deasupra, pătrundea un snop gros de raze de soare. M-am strecurat prin deschizătură şi am ieşit la lumina zilei. Mă aflam într-o grădină micuţă, lîngă un dom secundar legat de cel mare printr-un coridor scurt.

Un tufiş strategic plantat masca intrarea tunelului. M-am ghemuit înapoia lui şi am privit peste pajiştea în formă de semilună. Peretele domului secundar era transparent, deşi lichidul roşu de la baza celor două membrane, interioară şi exterioară, dovedea că putea fi opacizat. Un pat mare şi rotund ocupa centrul încăperii. Pe el stătea Rug, întinsă pe spate, cu mîinile încrucişate la ceafă, privind plafonul. Alături era deschisă o carte mare. Fata părea pierdută în visare, sau melancolie.

Am simţit imboldul de a mă năpusti peste pajişte, ca să pătrund în dormitor şi s-o salvez în mod eroic ― totuşi prudenţa m-a oprit. Mai întîi trebuia să mă asigur că nu puteam fi observat. Grădina era împrejmuită de tufişuri şi copaci, totuşi nivelul cel mai de sus al domului principal se înălţa peste camera lui Rug. Din cîte puteam distinge, în secţiunea aceea a domnului nu era nimeni. Am părăsit adăpostul tufişului şi, aplecat, din mijloc, am alergat pînă la peretele curb şi transparent al dormitorului.

Rug întrevăzu o mişcare şi se sculă în capul oaselor. Pentru o clipă, rămase încremenită, cu o expresie nedumerită pe faţă. Apoi sări din pat şi se repezi către uşa circulară. Se luptă disperată cu încuietoarea, avînd în ochi o privire ce trăda hotărîre. Mă fixa prin uşă: expresia îi deveni speriată şi se grăbi şi mai mult, acţionînd zăvorul. Cu o bruscă şi oribilă intuiţie, m-am năpustit în uşă, deschizînd-o. Rug se împotrivea, împingînd-o cu umărul şi plîngînd în hohote. Pe neaşteptate, cedă şi m-am împleticit în încăpere. Fata mă privea încruntată, în mod clar decisă.

― Rug!

― Pleacă, domnule Benedict, rosti ea. Te rog.

Purta o salopetă verde, avînd aceeaşi culoare cu ochii ei. Îşi trăsese mînecile mult peste palme, cu un gest care mi se păruse atît copilăros cît şi războinic.

Se părea că era gata să se repeadă asupra mea cu o ploaie de lovituri.

― Rug... Ce s-a întîmplat? Credeam c-am stabilit...?

Rămase tăcută. Am privit dincolo de ea, spre pat. Cartea cea mare era un album de fotografii, deschis la o poză a surorii ei. Alături se afla computerul de pe care învăţa poemele Tamarei.

În dom, pe mese şi rafturi, se aflau zeci de obiecte: elefănţei roz şi păpuşi arlechin, fotografii ale Pămîntului şi machete de nave. M-am simţit atunci mai apropiat ca oricînd de Rug şi asta făcea cu atît mai insuportabil gîndul s-o pierd. Am înţeles că ambele noastre viitoruri urmau să fie decise de ceea ce aveam să spun în următoarele minute. Trebuia să fiu foarte, foarte atent, aidoma cuiva care împiedică un sinucigaş aflat pe marginea hăului. Ideea aceasta aproape că mă paraliza.

― Tamara ţi-a spus ceva..., am şoptit aproape neauzit, ...aşa-i?

Cea mai proastă reacţie posibilă: tăcere. Continua să mă privească. Eram deja descumpănit. Rug avea ochii roşii şi umflaţi de plîns, iar buzele ei păreau mai pline ca oricînd.

M-am hazardat să păşesc în necunoscut.

― Despre accident, nu?

― Deci este adevărat! strigă ea, aplecîndu-se înainte.

În secunda aceea am simţit un val imens de uşurare, aproape de triumf. Ştiam că era la îndemîna mea să distrug orice minciuni răutăcioase îi spusese Tamara; era limpede că fata suferea deoarece credea în ele.

― Nu ştiu ce ţi-a zis Tamara, am continuat eu în şoaptă, aşa că nu-ţi pot spune adevărul pînă nu ştiu ce ţi-a spus ea.

Rug îşi înghiţi un suspin; atunci am înţeles de ce-şi acoperise pumnii cu mînecile salopetei ― nu ca să mă lovească, aşa cum bănuisem, ci ca să-şi şteargă lacrimile. Clătină din cap, încăpăţînată.

― Orice ţi-ar fi spus... te-a minţit.

― Atunci nu tu... nu tu eşti vinovat de accident?

― Asta ţi-a spus?

― Mi-a zis c-ai fost plătit ca să-i ucizi pe oamenii aceia. Mi-a zis că lucrai pentru cineva.

Am zîmbit, tremurînd de uşurare:

― E o minciună, Rug. Nu-nţelegi? Maică-ta nu mai vrea să ne întîlnim, mai ales după tot ce i-am zis ieri. Nu vrea să-ţi acorde nici cea mai mică independenţă. În clipa cînd vei pricepe că ţi se deschide o întreagă lume, cu infinite posibilităţi ― ce te va mai reţine aici?

Rămînea suspicioasă, neîndrăznind să spere.

― N-ai avut nici o contribuţie la accident?

Am ezitat.

― Eu pilotam naveta. Trebuia să fie un drum fără probleme; îl mai făcusem de multe ori. Pe traseul Pămînt-Marte nu se petrecuse niciodată vreun accident...

Rug ţuguie buzele, punînd în evidenţă vîrful bărbiei.

― Ce s-a întîmplat?

Am inspirat adînc, întrebîndu-mă cît anume să-i spun; nu voiam să stric tot ce făcusem pînă acum printr-o cantitate prea mare de adevăr.

― Am nimerit într-o distorsiune. Auto-pilotul s-a dereglat şi a trebuit să pilotez manual. Am pilotat prost. Aveam reacţii lente şi ne-am prăbuşit. Au murit cincizeci de diplomaţi Terrani şi familiile lor. Eu şi alţi cîţiva am scăpat.

Bineînţeles, eu eram vinovatul; fusese greşeala mea ― un pilot mai bun ar fi salvat naveta.

Fata clătina din cap, muşcîndu-şi buza inferioară. Cînd mă privi, în ochi i se citea îndoiala. ― Nu cred că Tamara m-ar minţi într-atît...

― Nu crezi? Cristoase, te-a torturat psihologic de atîtea ori în trecut!

― Dar asta-i altceva... atunci nu erau implicaţi şi alţii!

Aproape am izbucnit în rîs.

― Rug, mamei tale nu-i pasă cui îi face rău, ţie sau altuia. Ar face orice ca să obţină ceea ce doreşte.

Continua să mă privească neîncrezătoare.

― Nu-nţelegi, am continuat, ea se teme să nu te piardă. Dacă tu pleci, pe cine o să mai urască?

Am tăcut, lăsînd cuvintele să-şi facă efectul. Rug fixa covoraşul dintre noi, sfîşiată între ascultarea faţă de mamă şi propriile ei dorinţe.

― N-ai fost plătit? şopti ea.

― Bineînţeles că nu!

Mă scurtă atentă.

― Şi... ce s-a întîmplat? După accident?

M-am relaxat. Treptat o recîştigam de partea

mea. Stătea lîngă pat, acolo unde se retrăsese speriată, însă dăduse drumul manşetelor şi mă privea cu speranţa renăscută în ochii ei verzi.

― Am stat un an în spital...

― Dar de ce ai venit pe Meridian? De ce n-ai mai pilotat?

― După accident a avut loc o anchetă şi, desigur, am fost găsit vinovat de neglijenţă. M-au dat afară. Am ridicat din umeri. Aşa încît, am căutat un loc cald şi liniştit.

Cu un drog care să-mi permită să uit...

Rug clătina din cap.

― Pur şi simplu, voia să te urăsc. Probabil că s-a bucurat, văzîndu-mă cum reacţionez.

I-am întins mîna.

Ea rămase lîngă pat.

― Mi-e frică, Bob. Dacă află Tamara?

― O să fiu cu tine.

Mă privi îndelung gînditoare. Apoi luă o hotărîre, îmi prinse mîna.

Am părăsit domul şi am traversat iute pajiştea, apoi am intrat în coridorul subteran. Rug alerga înaintea mea. Îi simţeam uşurarea, dar şi spaima că, fără intervenţia mea, ar fi putut crede orbeşte minciunile Tamarei.

Ne-am strecurat afară, ieşind în lumina soarelui, şi am îngenuncheat îndărătul ferigilor. Nu se zărea nici urmă de paznici, pe plajă ori pe cărare. Mînă în mînă, am ocolit golfuleţul, direct prin mărăcinii de la baza dealului, apoi am traversat promontoriul. Deltaplanul ne aştepta precum un gigantic zmeu jucărie.

L-am întors cu faţa spre ocean şi i-am introdus coordonatele Insulei Principale.

Brusc, Rug mă strînse de braţ.

― Bob! arătă ea spre vîrful colinei. Pe cărarea ce înconjura insula, am desluşit silueta micuţă a unui paznic. Se îndepărta de noi, ţinînd mîinile la spate.

Fata îşi îndepărtă părul de pe frunte; avea ochii plini de lacrimi. De-abia îşi mai putea controla agitaţia.

― Nu putem pleca! rosti ea. Dacă aude motorul şi-i spune Tamarei...

― Nu-ţi face griji. Suie! Am apucat-o de mînă şi am ajutat-o să urce în harnaşamentul termic, apoi am tras fermoarul, închizînd-o ca pe un copil în scutece.

M-am strecurat lîngă ea. Eram gata de plecare ― dacă n-ar fi fost paznicul. Nu părăsise cărarea, dar se afla mai departe, din fericire continuînd să nu privească spre noi.

― Cît timp trece pînă apare următorul? am întrebat.

Rug era gata să izbucnească în plîns.

― Nu ştiu. Nu prea mult. Sînt cîţiva care patrulează permanent prin insulă.

Paznicul dispăru înapoia unei stînci.

― Trebuie să riscăm, am spus. Ţine-te bine!

Ea surîse scurt, în mod clar speriată:

― N-am fost niciodată în chestiile astea, Bob.

Am pornit motorul şi am început să alerg pe plajă. Paznicii tot nu apăruseră. Singura noastră speranţă de a scăpa neobservaţi era faptul că vîntul bătea dinspre insulă, purtînd către ocean zgomotul motorului.

― Sper că nu ţi-e frică de înălţimi! am răcnit în momentul înălţării, semiluna aurie de nisip micşorîndu-se sub noi.

Fata strigă ceva: un amestec de spaimă, încîntare şi neîncredere că eram în sfîrşit, liberi.

Am planat jos, deasupra valurilor, aşa încît corpul insulei se afla între noi şi domul Tamarei. Apoi m-am ridicat treptat, arhipelagul deschizîndu-se dedesubt.

Lîngă mine, Rug strînse mînerul comun şi privi în jos, părul ei lung şi blond fluturînd în vînt.

― Cîte insule! strigă. N-am ştiut niciodată că sînt atîtea! Lacrimi argintii îi şiroiră pe obraji şi căzură în ocean. Am virat şi ne-am îndreptat spre Principală.



***



Peste două ore, coboram pe pajiştea verde a Clubului Deltaplan, parcam aripa şi luam un taxi spre oraş. Eram nehotărît dacă s-o duc pe Rug la Muzeul de Artă Modernă. Pe de o parte, speram că lucrarea lui Jade şi Tamara ar putea exorciza spectrul care o obseda într-atît pe fată eliberînd amintirile despre ceea ce se întîmplase cu sora ei; pe de altă parte, mă temeam ca în cazul unui eşec, Rug să-şi întărească convingerea potrivit căreia unica modalitate de a retrăi episodul acela o constituia folosirea gerului.

Străbătînd străzile ticsite din Principală, am întrebat-o:

― Rug, chiar vrei să mergi la muzeu?

Se întoarse şi mă privi.

― Mi-ai promis!

Am ridicat din umeri. Razele soarelui pătrunzînd prin parbriz mă iritau.

― Să nu fie mai mult decît poţi rezista, am comentat fără convingere.

― Exact aşa ai spus şi despre ger! Credeam că mergem la muzeu tocmai pentru a deştepta nişte amintiri, ca să nu mai recurg la ger...

― Să sperăm că n-o să te facă să-l doreşti şi mai mult, am murmurat resemnat.

Am oprit lîngă muzeu, o clădire din marmură albă în stil grecesc clasic, situată la capătul unui bulevard lung, mărginit de arbori. Am urcat treptele şi am intrat în holul răcoros şi tăcut. Custozi în uniforme stăteau pe lîngă pereţi. Şase arcade se deschideau spre tot atîtea galerii radiale, operele de artă expuse pe piedestale sau în vitrine micşorîndu-se în depărtare. La ora aceasta muzeul era liniştit. Unul sau doi vizitatori priveau sculpturile şi cristalele cu un aer solemn, dar majoritatea galeriilor erau pustii. Am cumpărat un catalog şi am consultat indexul: Tamara şi Jade Trevellion, Nemesis, sculptură laser, galeria şase, exponatul CINCIZECI.

Am trecut pe sub arcada, în galerie. Lîngă mine, Rug părea pierdută, parcă înţelegînd pentru prima dată că urma să vadă cauza morţii surorii ei. I-am simţit mîna prinzînd-o pe a mea şi strîngînd-o.

Galeria nu mai avea vizitatori, şi mi-a părut bine. Îmi dădeam seama prin ce trecea Rug, şi dorisem singurătate în momentul vederii sculpturii.

Mergeam pe culoarul dintre două rînduri de exponate. De o parte erau expuse cristalele: fiecare bucată, de aproape un metru pătrat şi groasă de un centimetru, era aşezată înclinat şi oferea o suprafaţă corodată pentru a fi atinsă. Din punct de vedere vizual, nu erau spectaculoase, dar pipăitul transmitea sentimentele şi emoţiile creatorilor. În stînga se aflau mai multe sculpturi, începînd cu reprezentările figurative ale fiecărui obiect imaginabil şi terminînd cu opere abstracte. Materialele utilizate mergeau de la titan pînă la lemn. Suportul fiecăreia era etichetat cu denumirea piesei şi cîteva date biografice despre artist.

Sculptura căutată ocupa o nişă chiar în capătul galeriei. Ne-am oprit în faţa ei şi am privit-o aidoma unor pelerini. Se găsea pe un postament din obsidian şi era luminată de deasupra ― o construcţie geometrică din vergele argintii, semănînd cu o tarantulă mecanică, înaltă de aproape trei metri şi multifaţetată ca un diamant. În stare dezactivată, deţinea o anumită putere primară a concepţiei, promiţînd lucruri măreţe atunci cînd se conectau laserele.

Pe plăcuţa de pe piedestal am citit: "Nemesis ― Tamara şi Jade Trevellion. Remarcabilă pentru designul novator, pentru utilizarea complexă a laserelor şi oţelului, care produc o excepţională armonie vizuală. Poate că atributul ei cel mai important este că efectul final a fost rezultatul unei tragedii, aşa cum devine evident în momentul activării lucrării. Tamara Trevellion este poet şi artist, iar Nemesis este prima ei creaţie expusă într-un muzeu. Jade Trevellion, fiica ei, a murit în mod tragic în timpul realizării lucrării."

Am citit textul de două ori, tot mai puţin sigur că voiam să văd sculptura în stare activată. M-am uitat spre Rug. Citea, iar buzele i se mişcau încetişor. Termină şi mă privi.

― Să-i dau drumul?

Am încuviinţat din cap şi Rug a înaintat şi a trecut palma pin dreptul unei raze luminoase de lîngă postament, întrerupând un circuit şi activînd laserele.

Efectul a fost instantaneu şi spectaculos, ameţitorul spectacol de lumini obligîndu-ne să ne retragem un pas, surprinşi şi, la început, încîntaţi. Din puncte situate de-a lungul muchiilor construcţiei ţîşniră raze laser, care traversară interiorul lucrării, creînd pătrate de culoare mai închisă acolo unde se intersectau, într-un efect general asemănător tartanului luminos.

Prinsă în vectorii policromatici ai nodurilor laser se zărea imaginea spectrală a unei figuri feminine, tot atît de lipsită de substanţă cît şi forma unei naiade proiectată pe o coloană de fum. Rug scoase o exclamaţie înăbuşită şi rămase cu ochii pironiţi asupra a ceea ce putea fi propria ei oglindire. Figura lui Jade Trevellion ne privea din păienjenişul de raze; la răstimpuri, imaginea tremura şi cînd focaliza din nou, Jade era prezentată din alt unghi, în altă poziţie, de fiecare dată cu alte haine. Asemănarea cu Rug era remarcabilă şi frustrantă ― acelaşi păr lung şi blond, aceleaşi buze pline şi ochi verzi, oblici ― cu atît mai mult cu cît recunoaştem veşmintele: costumul galben, tricoul şi şortul, salopeta din lame argintiu...

Pînă atunci, imaginile lui Jade fuseseră distante, ca prin vis. Brusc, scena din reţeaua laser se modifică, deveni definită: Jade pe pajişte, într-un bikini roşu, pe care nu-l văzusem la Rug. Imaginea dădea iluzia că fata stătea de cealaltă parte a sculpturii, privindu-ne. Expresia ei era contemplativă, serioasă, chiar tristă. În timp ce priveam, făcu un pas înainte, încă unul...

Apoi scena se preschimbă în ţăndări.

Rug se încleştase de mine, privind la seria de imagini fragmentate ― un rapid colaj anatomic. Am desluşit curba unui şold, un genunchi lipit de stomacul dezgolit, o străfulgerare de ochi verzi... Mozaicul dispăru şi reapăru peste o clipă în altă configuraţie: am întrevăzut o frîntură dintr-un chip familiar, în ghearele durerii, o mînă cu degetele răşchirate în agonie. Am lipit-o pe Rug de mine şi am încercat să-i acopăr ochii, deoarece simţeam ce avea să urmeze ― dar ea îmi împinse mîna.

Am privit împreună cum silueta fragmentată a lui Jade Trevellion într-un bikini roşu căzu prin razele-laser încrucişate. Expresia de pe chipul ei era una de teroare încremenită, de parcă în ultima secundă de conştientizare înţelegea pe de-a întregul uitarea ce avea s-o înghită. Razele precum bisturie o făcură bucăţi. Segmente de braţ şi picior, abdomen şi cap, se rostogoliră printre lasere, proiecţia devenind tot mai slabă pe măsură ce oroarea imaginilor sporea.

Rug ţipă şi, mai mult tîrînd-o, am scos-o din galerie în hol. Am găsit un scaun mai izolat şi am aşezat-o, continuînd s-o strîng în braţe, şi simţindu-mă inutil, deoarece nu mă puteam gîndi la ceva care să-i aline durerea.

― Rug, Rug... Am închis ochii, i-am simţit lacrimile udîndu-mi cămaşa, şi am zărit-o iarăşi pe fata identică ei, căzînd în desişul ucigaş de raze.

― Cel mai în-îngrozitor..., reuşi în sfîrşit Rug,... este că nu ne spune nimic. Dacă a fost accident, sau sinucidere...

Am rămas multă vreme sub o statuie a fondatorului muzeului şi, treptat, lacrimile lui Rug încetară, şi fata se sculă, îşi şterse ochii şi încercă să surîdă.

― Hei, i-am spus, trebuie să mă întîlnesc cu Abe la ora unu. Mergem la un restaurant şi prînzim. Bine?

― Mi-ar place, încuviinţă ea.

Am privit ceasul de pe perete. Trecuse de unu, totuşi Abe nu apăruse în hol.

― Bob? făcu Rug.

Am surîs.

― Uite ce-i... Abe mi-a zis că dacă nu ajunge pînă la unu, să ne ducem la el.

Am părăsit muzeul şi am luat un taxi. I-am dat destinaţia, hotelul Meridian Star. Rug stătea tăcută lîngă mine, prea cufundată în propriile ei gînduri ca să-mi remarce neliniştea. Gonind pe străzile aglomerate, am încercat să nu amplific prea mult ceea ce-mi spusese Abe aseară.

M-am uitat spre Rug. M-a observat.

― Degeaba, Bob, îmi şopti, nu-mi pot aminti nimic. Ai fi crezut că ceva atît de teribil mi-ar fi trezit amintirile, nu?

I-am strîns uşor mîna.

― Lucrurile astea durează, am debitat cu uşurinţă o platitudine; mintea îmi era în altă parte.

Taxiul opri lîngă o clădire anti-seismică, cu două nivele, din centrul oraşului. Am plătit şi am coborît. Ziua era atît de normală, cu locuitorii Principalei, bronzaţi şi îmbrăcaţi fistichiu, trecînd pe stradă înainte şi înapoi, încît m-am simţit nelalocul meu, exclus din activităţile banale ale vieţii cotidiene de către ştiinţa că nu totul era aşa cum trebuia să fie. Am zorit-o pe Rug în hotel şi m-am interesat la recepţie în ce cameră era Abe Cunningham. Am intrat în lift şi am aşteptat parcă o eternitate, cu Rug răbdătoare alături, pînă am ajuns la etaj. Uşa a glisat şi m-am grăbit pe coridor spre camera douăzeci şi cinci. Am ciocănit. Nici un răspuns. Primul meu gest a fost să încerc clanţa, însă m-am gîndit, în mod absurd, că făcînd aşa recunoşteam, într-un fel, faptul că ştiam că se petrecuse ceva rău.

Am ciocănit iarăşi, copleşit de făgăduiala stranie că dacă Abe avea să deschidă, n-aveam niciodată să mă mai plîng de orice ghinion pe care-l puteam avea.

Nici un răspuns.

Rug lovi uşor cu vîrful piciorului în rama uşii.

― Poate că nu-i înăuntru, Bob.

Era încă mult prea îndepărtată de ceea ce se întîmpla pentru ca să-mi simtă teama.

Am apăsat pe clanţă şi uşa s-a deschis. Odaia era cufundată în semiîntuneric, o lumină slabă pătrunzînd prin perdelele din celălalt capăt al dormitorului micuţ. Am intrat, urmat de Rug.

Nu m-am considerat niciodată superstiţios, însă în momentele acelea, deşi evenimentele izbutiseră să-mi ofere o noţiune despre cele întîmplate, mi-era teamă să-l strig pe Abe, ca nu cumva să forţez destinul. Mă obseda ideea că toată comportarea mea din aceste momente, gesturile mele puteau hotărî dacă Abe trăia sau nu. Mi-am dat seama că încercam deja să găsesc scuze pentru circumstanţele care-l aduseseră pe zoolog pe Principală.

Datorită mie, Abe se aventurase pe Faţa-luminată...

Din această cauză, investigase Staţiunea de Cercetări Solare şi fusese arestat.

Abe stătea într-un scaun, în faţa mesei, cu spatele la noi. Chiar în penumbra odăii, puteam vedea că ţinea capul înclinat într-un unghi anormal, pe umărul drept. Braţele îi atîrnau de ambele părţi ale scaunului, accentuînd poziţia nefirească.

Un sunet m-a făcut să tresar.

Înapoia mea, Rug plîngea. M-am întors şi ea a ieşit, în fugă, din încăpere. Am păşit către Abe şi i-am văzut gaura din tîmplă. Am închis ochii şi m-am aşezat pe pat.

Dacă cineva ar fi anticipat situaţia aceasta, m-aş fi aşteptat să simt furie, şi dorinţa arzătoare de a-l răzbuna pe Abe ucigîndu-l pe asasin... Însă stînd pe colţul patului şi privindu-i braţul care atîrna lipsit de viaţă, nu simţeam decît un fel de neeacceptare, rece şi amorţită, a faptului morţii sale. Abe pe care îl cunoşteam era viu şi energic, iar moartea era un concept abstract ce nu putea fi în nici un fel legat de bărbatul pe care-l cunoscusem şi îndrăgisem.

Am ieşit din cameră şi am coborît în hol. Rug stătea într-un uriaş fotoliu capitonat dintr-un salonaş auxiliar, aproape pierdută între perne, cu tălpile atîrnînd deasupra podelei.

Am intrat într-o vid-cabină şi am sunat biroul lui Doug. L-am cerut pe inspectorul Foulds, dar secretara m-a informat că lipsea. Am vrut să anunţ ce se întîmplase... apoi m-am oprit. Mi-am amintit ce-mi spusese Abe aseară, despre directorul Steiner care-l avertizase că dacă "consilierul" său, misteriosul Weller, afla că Abe ştia ce se întîmplă... Brusc, am intuit că, cu cît mai puţini ştiau de legătura mea cu Abe, cu atît mai bine.

― Vă pot fi de folos? a întrebat secretara.


I-am dar numărul de acasă şi am rugat-o ca Doug să mă sune imediat cum vine. Apoi am închis şi m-am dus după Rug. Docilă, mi-a apucat mîna şi am plecat grăbiţi.

Am oprit un taxi şi am dat adresa: Institutul de Medicină.



***



Sala de aşteptare era o uriaşă încăpere pluşată, cu o mochetă groasă, ghivece cu ferigi şi o masă în formă de V din marmură. Întregul perete sudic era din cristal bombat, oferind o panoramă spectaculoasă a oraşului. Vreme de aproape treizeci de minute, am străbătut odaia înainte şi înapoi, aşteptînd specialiştii să iasă din cabinetul de consultaţii şi să-mi spună cît de gravă era problema lui Rug.

Cînd am intrat pentru a cincizecea oară în ovalul lentilei, m-am oprit şi m-am străduit să mă concentrez asupra diferitelor aspecte ale peisajului: vehiculele de pe străzi, arborii ce mărgineau bulevardele, nenumăratele ferestre ce reflectau soarele. Mi se părea că dacă-mi păstrez atenţia ocupată, aş fi reuşit să nu mă mai gîndesc la cele întîmplate. Moartea lui Abe continua să aibă un aer de ireal, aspectul trecător, fugar al unui coşmar. Nu-mi puteam închipui că Abe n-avea să mai existe, plin de viaţă, cînd urma să mai poposesc pe insula lui.

Am privit un şir de vehicule traversînd podul suspendat spre staţia Telemass: camioane şi platforme cu containere alături de mici maşini particulare. Mi-am amintit că, peste două zile, urma să aibă loc ultima transmisie, înaintea reprogramării lunare. M-am întrebat dacă acesta era motivul afluxului de vehicule.

Auzind un zgomot în fundul încăperii, m-am răsucit. Uşa cabinetului se deschisese larg, şi apăru specialistul: o femeie micuţă, cu părul sur, trecută de şaizeci de ani. Înapoia ei puteam distinge o mulţime de aparate medicale, ce păreau prea mari pentru a putea fi aplicabile vindecării bolilor omeneşti: monitoare masive şi rame cromate, aidoma unor accesorii ale torturii.

― Domnule Benedict..., surîse ea. Scuzaţi-mă pentru întîrziere.

― Ce-i cu ca? am întrebat.

― Sîntem în faza analizelor, domnule Benedict. Îmi arătă un scaun la vîrful mesei-săgeată, iar ea se aşeză între cele două laturi: Aş dori să vă pun cîteva întrebări... Consultă un display încastrat în tăblia mesei. Ştiu că este o formalitate, şi sînt sigură c-o vom rezolva rapid... dar ştiaţi că domnişoara Trevellion nu are fişă medicală pe Meridian, deşi s-a născut aici?

I-am explicat că Rug fusese tratată la domiciliu.

Femeia se încruntă.

― Are vreo nemulţumire faţă de tratamentul respectiv?

― De fapt... vrea să mai afle o părere.

― Sper că nu vă deranjează întrebarea, domnule Benedict... dar ce legătură aveţi cu pacienta.

― Îi sînt... sîntem prieteni.

Specialista zîmbi.

― Serviciile melc sînt destul de costisitoare, mă avertiză.

Eram un normal, purtam costumul de zbor, şi nu puteam prezenta o imagine prea convingătoare a bunăstării.

Am scos din portofel cartea de credit şi i-am întins-o. A luat-o, a introdus-o într-o fantă, a citit informaţiile de pe ecran, după care mi-a restituit-o fără un cuvînt.

― Încă ceva. Mă întreb dacă mi-aţi putea spune numele medicului care o tratează pe domnişoara Trevellion?

Auzisem numele tipului pronunţat la petrecerea Tamarei.

― Heathway, Hathaway... cam aşa ceva. E important?

― Eram pur şi simplu curioasă. Acum vă rog să mă scuzaţi. Se ridică şi traversă camera.

Am urmat-o.

― Ştiţi exact ce-i cu Rug? am întrebat-o.

Femeia se opri lîngă uşa deschisă.

― Domnule Benedict, din punct de vedere fiziologic, pacienta nu are nimic.

― Dar e imposibil, am surîs eu.

― Vă rog să mă credeţi. Domnişoara Trevellion este la fel de sănătoasă ca mine, sau ca dumneavoastră. Se opri şi intră în cabinet.

Înainte ca uşa să se închidă, am privit înăuntru şi am întrezărit-o pe Rug. Era legată de un pat ataşat de ceva asemănător unui firoscop. Tabla fusese rotită, şi acum făcea un unghi de patruzeci şi cinci de grade cu podeaua, oferind acces la ceafă. Fire şi cuplaje atîrnau dintr-un raft de deasupra, iar mufele erau conectate la consola occipitală a fetei. La răstimpuri, zvîcnea.

Uşa se închise şi am revenit la umblatul prin încăpere, gîndindu-mă la diagnostic şi ce însemna acesta...

După treizeci de minute ― deşi mie mi se păruseră ore ― specialista a ieşit împreună cu Rug. Fata mergea precum o somnambulă, cu ochii ficşi. Am condus-o pe locul de lîngă mine. Îmi căută mîna.

― Rug?

― Sînt bine, Bob. Sînt bine. Vorbea încet, împleticindu-se.

Am privit întrebător spre specialistă.

― Domnişoara Trevellion nu are nici o boală, tumoare sau afecţiune cerebrală, începu femeia.

Mi-a spus că, din cîte ştie, consola occipitală i-a fost instalată de medic, atunci cînd a fost bolnavă, pentru a-i urmări evoluţia. Consola nu-i decît terminalul unui modul, conectat la neo-cortexul ei pentru a facilita administrarea unor droguri.

Am strîns mîna lui Rug.

― Ce fel de droguri?

― Domnişoara Trevellion suferă de o anumită amnezie?

Lîngă mine, fata încuviinţă tăcută, poate copleşită de înţelegerea dimensiunilor pe care le avea tirania maică-sii.

― Medicul mamei ei, Hathaway...? am început eu.

― I-a administrat amnezice chimice pentru suprimarea unor amintiri. Asta am aflat... ceea ce încă nu ştiu este ordinul de mărime în ceea ce priveşte amnezia domnişoarei Trevellion.

Am privit-o, după aceea am întrebat:

― Puteţi face ceva pentru a o ajuta să-şi recîştige amintirile acelea?

― Mda. Domnule Benedict, în momentul acesta nu pot răspunde cu prea multă siguranţă la această întrebare. Dacă aţi putea reveni cu domnişoara Trevellion peste vreo două săptămîni...

― Două săptămîni?, făcu Rug. Mai devreme nu s-ar putea?

Specialista privi ecranul încastrat în birou.

― Mă tem că-i imposibil. Am un program destul de încărcat. Chiar şi aşa, nu pot garanta că voi izbuti să vă readuc toate amintirile. Înainte de a putea aprecia dimensiunile amneziei, trebuie făcute multe teste examinatorii, de fineţe. E posibil să dureze chiar luni de zile.

Am încuviinţat.

― Vom reveni peste două săptămîni.

― Ceea ce s-a petrecut cu domnişoara Trevellion, continuă ea, reprezintă o gravă încălcare a eticii profesionale, domnule Benedict. N-am altă opţiune decît să informez autorităţile...

Rug scutură clin cap.

― Nu puteţi... Habar n-aveţi ce poate maică-mea... Se opri şi coborî ochii. Cel puţin, nu le informaţi imediat.

― Va trebui s-o fac în următoarele zile.

Fata scoase un oftat disperat şi mă prinse de mînă.

Am mulţumit specialistei, şi am ieşit din cabinet şi clădire. Am luat un taxi înapoi la clubul deltaplan.

― Ce să fac, Bob? întrebă Rug.

Stătea încremenită, parcă paralizată.

― Nu mă pot întoarce acasă, adăugă ea.

Brusc mi-am simţit gâtlejul uscat.

― Nu-ţi fie frică, nu intenţionez să te duc acasă.

O simţeam privindu-mă.

― Pot sta cu tine? mă întrebă.

― Cît doreşti de mult, am încuviinţat.

Zborul de întoarcere a fost tăcut, amîndoi fiind cufundaţi în propriile gînduri. Arhipelagul trecea pe sub noi, fiecare petec de uscat identic cu cel dinainte din toate punctele de vedere, mai puţin al dimensiunilor. Cînd apăru insula lui Abe, şi apoi a mea, am priceput sentimentele contrarii şi ipocrite pe care le încercam: simţeam o durere permanentă, paralizantă, pentru pierderea lui Abe, şi în acelaşi timp o bucurie tot mai mare pentru că, în sfîrşit, o cîştigasem pe Rug.



***



Am mîncat pe verandă. Mai tîrziu, am băut coniac ieftin, privind apropierea ecranului plutitor, şi am stat de vorbă. Am discutat despre Pămînt şi despre colonii îndepărtate şi locuri pe care ne-ar fi plăcut să le vizităm, dar înapoia cuvintelor noastre se afla adevărul nerostit al evenimentelor trăite azi.

Rug luase un teanc de reviste în poală, şi le răsfoia, una cîte una. Găsi o reclamă a rezervaţiei de animale a lui Abe. Ridică privirea către insula îndepărtată.

― Ce vor face animalele? murmură ea.

― Animalele...?

― Cele de pe insulă. Cum vor mai trăi fără Abe? Se uită la mine. Bob, trebuie să ne ducem acolo şi să le eliberăm, da? Aşa ar fi dorit Abe. Nu le putem lăsa întemniţate... Se înfioră. Ar fi îngrozitor...

I-am cuprins umerii cu braţul şi am privit ecranul aducînd o altă noapte. Se întuneca, amurgul trecu de la indigo la albastru închis, apoi negru. În depărtare, munţii cu piscurile înzăpezite ale Feţei-întunecate scînteiau sub un cîmp de stele. Pe insula lui Abe, o formă neagră pe oceanul mai deschis la culoare, halogenele din domuri clipiră una cîte una, stimulînd lumina naturală a Feţei-luminate. M-am întrebat de cîte ori stătusem aici, pe verandă, observînd aceeaşi scenă şi luînd hotărîrea fermă de a-l vizita pe Abe.

Am rămas tăcuţi, privind pterozaurii care zburau spre Faţa-luminată.

Mai tîrziu, uşor ameţită de coniac, Rug îmi prinse mîna şi mă privi. Avea ochii plini de lacrimi.

― Jade, şopti ea. Maică-mea mi-a şters din minte accidentul lui Jade. Se opri, încruntîndu-se. Şi pe Hannah Rodriguez. Nu-mi amintesc nimic despre ea. De ce o fi vrut să nu-mi amintesc nimic despre ea, Bob?

― Şi Hannah? Am simţit un nod în piept.

Rug încuviinţă, prea şocată ca să mai vorbească. Am tras-o lîngă mine, i-am căutat brizele, şi sărutul a fost aidoma unei împliniri, a unei afirmaţii de loialitate după toate prin care trecusem laolaltă. Mă strîngea în braţe mai mult din disperare cît din afecţiune.

Încet, ne-am dezbrăcat unul pe celălalt. Ea îmi descheie cămaşa şi urmări cu vîrful degetelor reţeaua de cicatrici de pe piept. Mă privi în ochi.

― Bob?

― Am fost norocos, am şoptit.

În noaptea aceea am visat accidentul. Din nou eram în centurile cabinei de comandă, din nou, printr-o combinaţie de neglijenţă şi panică, eram lipsit de orice puteri de a preveni prăbuşirea. Naveta se rostogoli către suprafaţa marţiană şi în explozia ce a urmat am auzit ţipetele acuzatoare ale sutelor de pasageri murind.

M-am trezit brusc şi m-am sculat în capul oaselor. Trecusem de atîtea ori prin asta în trecut, singur; orele de remuşcări, cedarea în faţa ispitei gerului... Acum o simţeam pe Rug lîngă mine, silueta spatelui ei luminată de stele, şi teroarea accidentului, şi vina mea, deveniră suportabile.

Abia atunci, mi-am dat seama că fata plîngea. M-am întins lîngă ea şi m-am lipit de trupul cald.

― Rug... Rug, am şoptit, şi eu îi simt lipsa.

Tîrziu, lacrimile i se opriră şi izbuti să vorbească. Întoarse capul în beznă şi mă privi.

― Eu plîng pentru Jade..., rosti ea.

În dimineaţa aceea, pe măsură ce ecranul plutitor se deplasa treptat din faţa lui Beta Hydri şi lumina soarelui se revărsa în odaie, am rămas întins pe spate şi m-am gîndit la Rugi amintindu-mi intimităţile nopţii trecute. Am privit prin peretele domului şi am analizat soarta care mă adusese aici, şi în special petrecerea la care o cunoscusem pe fată. Întîlnirea noastră fusese consecinţa mai multor evenimente improbabile ― invitaţia lui Abe, hotărîrea de a-i da curs, plimbarea mea pe plajă ― încît mai normal ar fi fost să nu ne cunoaştem niciodată, iar gîndul acesta era înspăimîntător.

Lîngă mine, patul era gol; doar parfumul fetei rămăsese şi forma capului ei pe pernă. Urmele făceau gîndul revenirii cu atît mai atrăgător. Faptul că plecase undeva prin dom, în baie sau în bucătărie, utilizate pînă atunci doar de mine, părea să ne lege mai mult, într-un soi de ritual casnic, pe care-l găseam atît inedit cît şi liniştitor.

M-am relaxat sub razele calde ale soarelui. Pentru prima dată după trei zile, nu mai sufeream de efectele abstinenţei. Mă simţeam mai bine decît fusesem de multă vreme.

Activat de program, sistemul muzical transmitea în tot domul o melodic blîndă, ciudată: table marţiene, orgă de apă şi o soprană cîntînd într-un dialect colonial, cu atît mai misterios şi semnificativ cu cît nu puteam înţelege nici un cuvînt. De abia aşteptam să aflu părerea lui Rug despre melodie, una dintre favoritele mele.

M-am gîndit la altă trăsătură a fetei, necunoscută mie: sculatul matinal. Ceea ce, dacă reflectam mai bine, era de înţeles. Ani de zile, mama ei insistase să se culce devreme, din motive de sănătate. Avea să treacă destul pînă să înveţe să-şi învingă multele obiceiuri care-i fuseseră condiţionate.

Ţinînd-o pe Rug în braţe, tîrziu în cursul nopţii, îmi reamintisem că dacă Weller făcea legătura între mine şi Abe, eram în pericol. Pe moment mi se păruse oarecum melodramatic: realitatea însă era că Abe fusese ucis de consilierul lui Steiner pentru că ştia prea multe. Am decis s-o duc pe Rug pe una din insuliţele de dincolo de Principală, şi să ne ascundem o vreme, poate chiar să începem o viaţă nouă...

M-am sculat şi am ieşit din cameră. Rug nu era în baie, aşa încît am făcut duş şi am trecut în bucătărie. După ce am pus de cafea am mers în grădina cea micuţă. Îmi închipuisem că o voi găsi pe fată acolo, bucurîndu-se de soare. Am revenit înăuntru, am luat cafeaua şi am trecut în salon. Nu se afla nici aici şi, deşi domul era cufundat într-o tăcere şi o pace care sugerau că eram singurul său ocupant nu eram chiar alarmat. Am ieşit pe verandă şi am privit cărarea ce cobora în golf.

― Rug...?

Mi-am auzit nota de îngrijorare din glas şi m-am reţinut. Brusc mă tortura ideea că mă părăsise, însă părea atît de imposibil încît abia m-a incitat mai mult: fără îndoială, era un joc al ei. Senzaţia inevitabilităţii îmi ardea pieptul precum bucuria, sau aţîţarea.

― Rug... Ştiu că te-ascunzi!

M-am repezit în dom, spre odăile în care nu intrasem. Pătrunzînd în fiecare, mă aşteptam s-o găsesc acolo, tremurînd de încîntare. Nu era însă nicăieri, iar uşa subsolului era încuiată.

Panicat acum, sfîşiat între dorinţa de a mă amăgi în continuare cu gîndul că aveam s-o găsesc în curînd şi posibilitatea inimaginabilă ca, din cine ştie ce motiv, fata să fi părăsit într-adevăr insula, am revenit pe verandă şi am pornit în josul potecii şerpuitoare. Poate că Rug plecase într-o plimbare matinală.

La jumătatea drumului spre golf, m-am oprit. Distingeam pe ocean două punctuleţe, apropiindu-se de insulă. În timp ce priveam, ambarcaţiunile se separară; una continuă către golf, iar cealaltă ocoli insula. Prima acostă şi din ea debarcară vreo şase indivizi în uniforme negre ― similare cu ale paznicilor de pe insula Tamarei.

M-am înapoiat grăbit în dom; invazia trupelor artistei, în loc să mă îngrijoreze, îmi potolise neliniştea. În mod clar, Rug fie că prevăzuse evenimentele, fie observase apropierea vehiculelor şi, speriată, se ascunsese... M-am gîndit că poate avusese timp să-mi lase vreun mesaj în care să-şi explice planul. Ignoram varianta potrivit căreia ar fi putut la fel de bine să mă trezească şi să mă prevină asupra pericolului; reuşisem să mă conving că nu dorise să mă îngrijoreze. Am scotocit prin salon, dar n-am găsit nimic.

Cel puţin, acum, aveam o explicaţie pentru dispariţia ei.

Am revenit pe verandă. Mercenarii alergau în susul potecii. Am simţit un brusc şi intens val de mînie: ei erau vinovaţi de fuga lui Rug şi, oricum, n-aveau nici un drept să-mi încalce proprietatea. Mi-am închipuit-o pe Tamara Trevellion, pe insula ei, conducînd operaţiunea aidoma unui păianjen în centrul plasei sale de intrigi.

M-am calmat, exact cînd indivizii depăşiseră ultimul cot şi se apropiau de verandă. Aveam să mă prefac inocent, să afirm că nu ştiam nimic despre Rug, să pretind că eram singur pe insulă. Altfel zis, să spun adevărul. Singura mea grijă era că a doua trupă, care debarcase în celălalt capăt al insulei, o putea găsi pe Rug înainte ca eu să-i conving pe primii că fata plecase în decursul nopţii.

Se opriră în faţa mea, conduşi de acelaşi ins masiv care mă alungase ieri dimineaţă de pe insula Tamarei.

― Unde-i fata, Benedict?

M-am prefăcut surprins.

― Rug? A plecat aseară. A luat feribotul spre Principală.

Îndată ce am terminat de vorbit, am ştiut că făcusem o greşeală. Feribotul făcea două curse pe zi spre Principală, oprindu-se pe insulele arhipelagului atunci cînd era solicitat. Lista pasagerilor se putea verifica.

Bărbatul făcu un semn din cap spre însoţitorii săi şi intră în salon. În timp ce mă privea cu acelaşi dispreţ indiferent, îi puteam auzi pe ceilalţi cercetînd încăperile domului.

Şeful se apropie de automatul pentru băuturi, comandă o bere, apoi veni pe verandă şi puse un picior pe parapetul scund. Vorbi scurt în transmiţătorul-brăţară, după aceea sorbi din pahar, în mod evident aşteptînd un răspuns. M-am gîndit că poate această intenţionată ignorare a prezenţei mele avea rolul să mă sperie.

Transmiţătorul bîzîi scurt şi chipul minuscul de pe ecran rosti ceva. Discuţia nu dură nici cinci secunde. Am înghiţit un nod, ştiind că minciuna îmi fusese descoperită. Individul goli paharul, îl azvîrli în tufişurile de sub verandă şi reveni lîngă mine.

― Minţi, Benedict. N-a fost pe feribot.

Mă privea, aşteptînd.

Am ridicat din umeri.

― N-am văzut-o cînd a plecat. Eram în dom. Am presupus doar c-a luat feribotul.

Ajunsesem într-un punct mort. Mă surprindea că rămăsesem atît de calm.

― Mai devreme sau mai tîrziu, tot o găsim, Benedict. N-are unde fugi.

Se uită în sus, dincolo de vîrful domului şi rînji. Deasupra celui mai înalt pisc al insulei, la o jumătate de kilometru depărtare, plana un mercenar susţinut de un reactor individual. Folosea o cameră în domeniu infraroşu, cu care baleia întreaga insulă. Vederea ei mi-a potolit entuziasmul; speranţele mele că Rug putea scăpa, ascunzîndu-se pe acolo, păreau zadarnice.

Şeful mă privea oarecum compătimitor. Clătină din cap.

― Nu ştiu de ce ai făcut-o, Benedict... N-o să-nveţi niciodată?

Mi se păruse, sau era cu adevărat îngrijorat?

Am încercat să-mi menţin poziţia.

― Despre ce-i vorba?

― Nu face pe prostul, rîse el. Ştii foarte bine. Ce naiba, Principala e plină de femei. De ce nu umbli după ele?

― Nici una nu-i Rug, am replicat sfidător.

― Ai dreptate, amice. Comandă încă o bere, se întoarse şi gesticulă cu paharul: Întîi Steiner şi Jade, acum tu cu Rug. Ce-i cu voi, milostivilor? Ezită, apoi urmă: Ascultă-mă pe mine, Benedict. Las-o-n pace pe Rug. E fruct oprit. Aparţine doamnei Trevellion şi n-ar trebui să-ţi bagi nasul în ce-i aparţine ei.

― Parc-ai vorbi despre un obiect, am remarcat.

― Şi nu-i aşa? rînji el. Benedict, uită c-ai văzut-o vreodată pe fată. Caută să n-o superi pe doamna Trevellion. Poate fi tare a dracului, dac-o enervezi.

― Mi se pare mie, sau n-o prea înghiţi?

Bău berea, privi paharul de plastic zburînd peste verandă, apoi răspunse:

― În meseria mea, sentimentele personale nu contează. Doamna Trevellion e şefa mea. Îi îndeplinesc ordinele.

― Şi nu simţi nici un regret s-o duci pe Rug înapoi, la viaţa de pe insula maică-sii?

― Putea fi şi mai rău. Faţă de alţii, o duce chiar bine.

― E destul de mare ca să aibă propria ei viaţă; cum doreşte şi unde doreşte.

― E bolnavă, Benedict, repetă el vechea minciună. Are nevoie de tratamentul pe care i-l poate da numai doctorul doamnei Trevellion.

Eram pe punctul de a-l repezi, spunîndu-i adevărul, dar m-am oprit. Am tăcut, lăsîndu-l să creadă că avusese ultimul cuvînt.

Vreo duzină de mercenari apărură dinapoia domului, şi-i raportară. M-am simţit uşurat că n-o găsiseră pe Rug, dar în acelaşi timp îngrijorat de soarta ei. Au venit şi cei care căutaseră zadarnic prin dom. Şeful încuviinţă din cap şi le făcu semn să plece; Coborîră spre golf.

Bărbatul îşi consultă din nou transmiţătorul. De data aceasta, am desluşit chipul inconfundabil al Tamarei.

― Da, da, sigur, rosti el. Părea muştruluit.

Închise aparatul şi mă privi.

― A fost doamna Trevellion. Doreşte să te duc la ea, ca să te interogheze. Ştii ce-nseamnă asta? Se spune că doctorul ei nu se limitează la a vindeca...

Gîtlejul mi se uscase. Cred că am surîs.

― Nu poţi face aşa ceva. Tamara n-are nici o putere...

― Ai făcut pe tine de frică, rînji el.

Chiar dacă ar fi fost aşa, n-aş fi recunoscut-o niciodată în ruptul capului.

― Întîmplător sînt prieten cu inspectorul Foulds..., am început.

― "Întîmplător sînt prieten cu inspectorul Foulds", mă îngînă bărbatul şi izbucni în rîs.

Am încercat să par cît mai stăpîn pe mine.

― Nu mă poţi lua...

― Dacă-mi spui unde-i Rug, facem un tîrg. Te las aici. Ce zici?

― Ţi-am mai spus: habar n-am unde-i.

― Am impresia că dac-ai ştii, ai fi în stare să mi-o dai pe tavă, rînji el. Unde ţi-e loialitatea?

― Nu ţi-aş fi spus, chiar dacă aş fi ştiut, am rostit. A plecat aseară.

Mi-am dat seama că asudasem ― nu doar la gîndul de a fi luat pe sus, ci la ideea că într-adevăr nu ştiam unde era Rug, sau de ce plecase. Ceea ce, cu o oră în urmă, fusese o idilă, acum era un coşmar.

― Ştii ceva, Benedict? Îmi vine să te cred...

― E adevărul...

Încuviinţă din cap.

― Uite ce-i, nu te iau acum. Ne ducem s-o căutăm pe Principală. Dacă nici acolo n-o găsim, ne-ntoarcem după tine.

― Vrei să mă sperii. Nici Tamara n-ar face aşa ceva.

― Nu? Părea amuzat. Mai discutăm noi...

Aruncă o ultimă privire scrutătoare în jurul

verandei, în caz că scăpase vreun amănunt, apoi se întoarse şi coborî spre golf. L-am privit, uşurarea mea sporind cu fiecare pas ce-l îndepărta de dom. Se alătură oamenilor săi din şalupă. Vehiculul se ridică, se răsuci în jurul axei şi porni. Apăru şi a doua şalupă şi o urmă pe prima. Le-am privit pînă s-au pierdut în depărtare, apoi m-am lăsat greoi pe canapea. Relaxarea mi-a fost scurtă; mi-am reamintit-o pe Rug, pierdută şi avînd nevoie de ajutor. M-am grăbit în salon, o parte din mine convinsă încă, în ciuda oricărei logici, că ea se ascundea prin dom. Am strigat-o; i-am spus că paznici plecaseră şi putea ieşi.

Salonul era răvăşit. Mobilierul fusese deplasat, rafturile desprinse din pereţi ― de parcă fata s-ar fi putut ascunde îndărătul lor! ― într-o răzbunătoare demonstraţie de forţă. Am presupus că în toate camerele era la fel şi am încercat o senzaţie arzătoare de nedreptate. Singura mea consolare era că nu găsiseră nimic.

M-am oprit lîngă fişierul mural unde ţineam vid-discurile; şi el fusese desprins de la locul lui. Am căutat în nişa din spatele lui. Aseară, dintr-o măsură de precauţie pentru care mă blestemam acum, ascunsesem acolo, cochilia cu ger. Mă asigurasem mai întîi că Rug era altundeva ― cel puţin, aşa crezusem ― însă fie că mă văzuse, fie că scotocise domul pînă găsise tainiţa; firida era goală. Cochilia dispăruse.

Am părăsit salonul, prea şocat ca să analizez implicaţiile acţiunii fetei. Acum era absolut necesar s-o găsesc. Am încercat să-mi limpezesc mintea şi să mă gîndesc unde s-ar fi putut duce. Dacă paznicii aveau dreptate şi ea nu mai era pe insulă, putuse pleca numai cu unul din cele două mijloace, disponibile, şalupa şi deltaplanul. Deoarece nu avea experienţă în pilotarea deltaplanului, rămînea doar şalupa. Am început să alerg pe potecă. Ajuns în golf, am pornit pe chei. Într-adevăr, şalupa lipsea. Am rămas încremenit, privind locul gol, şi atunci mi-am amintit broşura pe care Rug o răsfoise aseară ― şi dorinţa ei de a merge pe insula lui Abe. Dacă bănuise că Tamara avea să-şi trimită trupele, insula aceea putea reprezenta ascunzătoarea perfectă unde să testeze drogul.

Am scos deltaplanul din hangar şi l-am pregătit de zbor. Peste cinci minute, instalat în harnaşament, cuplam motorul şi mă înălţam deasupra golfului. M-am întors spre interiorul insulei, am virat şi am coborît, astfel încît să pun promontoriul între mine şi direcţia în care plecaseră mercenarii Tamarei, apoi am accelerat la rasul valurilor.

Insula lui Abe se găsea la un kilometru de a mea, însă drumul păru că durează o veşnicie. În timpul zborului, încercam să mă conving că unul dintre paznici furase drogul din nişă, totuşi oricît mă străduiam, nu-mi puteam aminti pe cineva cu un pachet masiv, de dimensiunile cochiliei.

Adevărul era că Rug luase gerul, şi puteam înţelege nevoia ei de a şti dacă moartea lui Jade fusese accident sau sinucidere. Mă implorase să-i dau drogul, dar o refuzasem... iar ea îl furase. Cu toate acestea, continuam să mă simt trădat. Apropiindu-mă de insula lui Abe, am decis să-i pun fetei o singură întrebare, o întrebare foarte simplă: voiam să ştiu dacă însemnasem ceva pentru ea, sau dacă dovezile de iubire făcuseră parte dintr-un scenariu.

Am coborît lin pe cărarea ce urca spre vila lui Abe şi am ascuns deltaplanul în desiş. Jos, în golf, îmi puteam zări şalupa, amarată la dană. Urcînd pe potecă, îmi simţeam pulsul înteţindu-se. Mi-am amintit de cîte ori trecusem pe aici, mergînd să beau o bere şi să pălăvrăgesc cu Abe, şi cît de diferite erau astăzi circumstanţele.

Acum, cînd sosise momentul confruntării cu Rug, mă apropiam neliniştit, iar cuvintele pe care mi le pregătisem mi se învălmăşeau în minte. Fata nu era pe verandă. Am pătruns în salon prin uşile deschise şi am simţit imediat mirosul amărui-înţepător al gerului ars. Am tuşit şi am alungat fumul ce plutea prin aer. Am auzit un zgomot şi o formă se îndreptă spre uşă ― pterozaurul lui Abe.

În cele din urmă, n-am avut posibilitatea s-o întreb ceva pe Rug. Era întinsă pe canapea, cu braţele şi picioarele răşchirate, sub influenţa drogului. Cochilia zăcea pe podea, acolo unde o scăpase. Am îngenuncheat lîngă fată şi i-am apucat mîna. Respira încet şi pulsul era slab.

Necunoscînd gerul, îl folosise greşit, inhalase prea mult. Nu era periculos în sine, dar însemna că atributele evenimentului retrăit ― probabil moartea lui Jade ― aveau să fie amplificate, prelungite. N-o puteam ajuta cu nimic, doar să fiu alături de ea în momentul trezirii.

Am deschis încă o uşă, pentru a face curent şi aerisi odaia, apoi am revenit lîngă Rug. Pînă atunci nu dorisem decît s-o găsesc ca să-i pun întrebarea care mă frămînta, atît şi nimic mai mult. Acum însă era mai important s-o scap de oamenii Tamarei. Deţineam un mijloc perfect de evadare ― deltaplanul ― şi puteam pleca imediat ce fata îşi recăpăta cunoştinţa. După aceea, ne puteam îndrepta, aşa cum plănuisem, spre o insuliţă dincolo de Principală.

O umbră apăru în camera. M-am răsucit. În pragul uşii se afla o siluetă. Datorită luminii puternice de de afară, nu-i puteam distinge chipul, însă uniforma îmi era familiară. Înaintă, şi mi-am dat seama că ţinea arma aţintită spre mine.

O dovadă de netăgăduit a încăpăţînării omeneşti, sau a prostiei pur şi simplu, era faptul că, pînă şi în situaţia aceea, mă gîndeam cu disperare la o cale prin care, împreună cu Rug, am fi putut scăpa de bărbat, ajunge la deltaplan şi părăsi insula fără să fim urmăriţi...

Apoi însă mai mulţi mercenari năvăliră în încăpere şi, realmente şocat, am priceput că n-aveam să mai ajung nicăieri, că indiferent ce am fi făcut, aveau să mă înfrîngă şi s-o ia pe Rug.

Chiar şi aşa, m-am năpustit asupra primului, cu ideea vagă de a-l dezarma şi a face uz de armă ca să ne croim drum. Clocoteam de furie pură, fără să mă gîndesc cîtuşi de puţin la lucruri practice. Eram un neştiutor în domeniul luptelor corp la corp; bărbatul ştia ce are de făcut şi mă întîmpină cu o eficienţă distrugătoare. N-am reuşit să-l văd mişcîndu-se, însă am simţit ceva ce putea fi o cizmă, proptită ferm în plexul meu solar, urmată de un pumn în plină figură, şi am căzut pe spate pe podea. Am căutat să-mi trag răsuflarea, gata să vomit, dar nici măcar nu eram băgat în seamă. Indivizii au înconjurat-o pe Rug, i-au ridicat pleoapele şi i-au cercetat pulsul. Apoi, fără nici un fel de ceremonie, unul dintre ei a ridicat-o şi a pus-o pe umăr, astfel încît pletele aurii atîrnau paralele cu braţele subţiri şi bronzate. Au părăsit odaia fără măcar să arunce o privire îndărăt, lăsîndu-mă să-i blestem în şoaptă, înghiţindu-mi lacrimile. Am încercat să mă consolez cu gîndul că, mai devreme sau mai tîrziu, ar fi scotocit şi insula aceasta, iar faptul că eu îi condusesem aici nu făcuse decît să grăbească inevitabilul.

Am rămas pe podea, trăgîndu-mi răsuflarea. M-am ridicat clătinîndu-mă şi m-am împleticit afară. Pe ocean nu se mai zărea nimic. Am comandat o băutură rece şi am dat-o peste cap, de parcă muream de sete. Pe măsură ce minutele treceau şi începu să se estompeze senzaţia de nedreptate faţă de cele întîmplate, am ajuns să privesc răpirea lui Rug ca pe o mişcare preliminară din jocul de intrigi al Tamarei ― nu un act de triumf final din partea ei. Poate că, deocamdată, reuşise să-şi ia înapoi fata, dar fusese un act contrar voinţei acesteia, şi nu intenţionam să admit înfrîngerea. Cum anume urma să procedez în continuare încă nu ştiam cu exactitate.

Am privit în jur şi m-am gîndit la Abe. Aici stătusem întotdeauna împreună cu el, iar acum absenţa lui conferea clădirii, şi insulei, o teribilă atmosferă de dezolare, de redundanţă. Oriunde m-aş fi uitat, la automatul de băuturi de pe verandă, ori la parapetul scund pe care se aşeza deseori ca să privească oceanul, îmi aminteam de el. Dintr-o clipă în alta, mă aşteptam să-l văd apărînd din salon.

Mi-am amintit reacţia lui Rug de aseară ― ciudată dar, în mod straniu, corectă ― cînd insistase să eliberăm animalele. Am părăsit veranda şi am pornit pe cărare spre cuştile şi domurile care adăposteau numeroasele specimene ale faunei de pe Meridian. Animalele ar fi putut trăi oricînd acolo ― erau hrănite şi adăpate de către un complex sistem computerizat, proiectat chiar de Abe ― însă continua lor captivitate, acum cînd zoologul nu mai exista pentru a-şi continua cercetările, părea o crimă. Am deschis una cîte una uşile, apoi m-am retras. Unele animale profitau de această neaşteptată eliberare şi se împrăştiau în libertate. Însă altele se ghemuiau bănuitoare la adăpostul habitaturilor lor artificiale, privindu-mă neîncrezătoare. Cele care aleseseră libertatea, dispărînd în vegetaţia înconjurătoare, îmi creaseră o senzaţie ciudată de bucurie.

Peste o oră, toate cuştile şi domurile erau deschise, iar majoritatea se goliseră; din tufişurile verzi şi dese ale insulei se înălţa un vacarm de triluri, mugete şi mormăieli, parcă jelind dispariţia lui Abe. Ud leoarcă de transpiraţie, am revenit în dom şi am luat o bere.

Mă gîndeam la următorul pas cînd, dintr-un arbore din apropiere, se desprinse pterozaurul lui Abe şi coborî pe verandă. Îşi frecă pliscul de piciorul meu şi emise un sunet care mi se păru de jale. Ne-am privit amîndoi mult timp, comunicînd ceva din tragedia noastră mută. Apoi, mînat de un impuls, m-am ridicat, am apucat pasărea şi, în ciuda protestelor ei, am azvîrlit-o în văzduh de la marginea verandei. A fîlfîit disperată din aripi, după care s-a înălţat maiestuoasă, cu gîtul întins, parcă într-o postură de indignare. S-a îndreptat către ocean ― şi ideea libertăţii ei m-a înfiorat ― apoi a revenit şi a poposit pe un promontoriu, la vreo cinci sute de metri depărtare. Sfidătoare, şi-a mai agitat de cîteva ori aripile, strîngîndu-le şi desfăcîndu-le cu hotărîre. Am înjurat-o şi am aruncat paharul gol în direcţia ei. Pterozaurul îşi clătină agitat aripile şi plonjă la adăpostul unui tufiş din apropiere ― nu atît speriat de proiectilul meu, cît de apariţia unei zburătoare mult mai mari.

Helicabul ivit lîngă insulă rămase o vreme nemişcat în văzduh, după care coborî pe plajă în mijlocul unui nor de nisip. De la distanţă, nu puteam desluşi literele de pe flancul bombat, totuşi emblema albă pe fond albastru era inconfundabilă; cele trei iatagane unite la vîrfuri ale Organizaţiei Telemass. Elicele încetiniră şi, oprindu-se, se curbară aidoma frunzelor de palmier. De lîngă pilot coborî o persoană care-şi scoase casca şi o azvîrli în carlingă. Puse palma pavăză la ochi şi privi în susul potecii, după care porni de-a curmezişul plajei. Cînd se mai apropie, am văzut că era scund, brunet şi bărbos: Weller, consilierul tehnic al lui Steiner.

Devenind evident că se îndrepta spre dom, m-am strecurat de pe verandă şi m-am ascuns în junglă. Weller trecu la cîţiva metri de mine, privind în jur, cu o armă în mînă. Pentru o clipă îngrozitoare, am crezut că mă zărise de pe plajă ― apoi, spre uşurarea mea., intră în clădire. În următoarele treizeci de minute, am auzit, sfîrîitul constant al razei laser şi pocnetele obiectelor care ardeau. La un moment dat, insula se zgîlţîi datorită unei explozii, urmată de trosniturile lacome ale flăcărilor. M-am ghemuit acoperindu-mi capul cu braţele.

Cînd mi s-a părut că lucrurile se mai liniştiseră, m-am uitat precaut printre ramuri. Weller apăru pe verandă şi, prin uşa salonului, am putut desluşi resturi arse şi contorsionate ale mobilelor. O încăpere din spate ardea violent, şi în curînd tot domul era un infern de flăcări. Dogoarea mă izbi ca un val, şi mi-am ţinut răsuflarea. Era tot ce puteam face ca să nu mă înece fumul, şi să mă trădez.

Weller puse pistolul în toc şi sări de pe verandă. L-am urmărit coborînd poteca şi traversînd plaja, lăsînd pe nisip un şir de urme simetrice cu cele făcute la venire. Îşi puse casca, mai privi o dată spre dom şi urcă în helicab. Aparatul se ridică, aplecîndu-şi botul, şi se îndepărtă de ţărm. Curentul elicelor spulberă nisipul pe o rază de cincizeci de metri, ştergînd orice urmă.

Am privit plaja, înţelegînd brusc...

Am aşteptat pînă cînd helicabul dispăru în depărtare, în direcţia Principalei, apoi am alergat spre dana unde Rug îmi amarase şalupa. Am sărit înăuntru, am pornit motorul şi am îndreptat-o spre insula mea. Pînă am tras la chei, mă cuprinsese un val de greaţă.

A trebuit să mă calmez, înainte de a mă aşeza în faţa ecranului. Mi-am închipuit imaginea răvăşită pe care urma să i-o prezint lui Doug, dar mi-am spus că era lipsit de importanţă. Conta doar ceea ce aveam să-i zic.

L-am sunat la birou.

Secretara mi-a spus că plecase de o jumătate de oră.

― Nu-mi puteţi face legătura pe traseu?

― Îmi pare rău. Puteţi sta de vorbă cu ajutorul lui...

― Trebuie să vorbesc neapărat cu domnul inspector. Nu v-a zis unde se duce?

― Un minut... Consultă un alt display, apoi răspunse: Participă la o festivitate, pe insula Trevellion, dar a lăsat instrucţiuni să nu fie...

Am întrerupt legătura şi am rămas privind în gol. În nebunia ultimelor zile, uitasem de evenimentul Tamarei, la care, mi-am amintit, mă invitase şi pe mine. În primul moment, m-am gîndit să plec imediat acolo, să provoc scandal şi să solicit eliberarea lui Rug... După aceea, m-am răzgîndit. Dacă apăream pus pe harţă, Tamara nu avea nevoie de alte motive ca să nu mă primească. Pe de altă parte, dacă soseam cuminte şi sobru, lăsînd să se înţeleagă că-mi acceptam înfrîngerea, atunci poate că artista nu-mi anula invitaţia.

Peste o jumătate de oră, plecam pentru ultima oară spre insula Trevellion.

Cînd am ajuns, se întuneca. Deja petrecerea începuse. O formaţie cînta muzică ritmată, gălăgioasă, zgomotul întîmpinîndu-mă încă din port. În vîrful insulei, domul sclipea iar pajiştea de lîngă el era iluminată ca un stadion în nocturnă. M-am apropiat rapid de dană şi am sărit afară, amintindu-mi că, numai cu cîteva zile în urmă, Abe Cunningham mă însoţise la evenimentul anterior. Acum în port se aflau mai puţine ambarcaţiuni şi, în consecinţă, nici prea mulţi oaspeţi nu aşteptau ascensorul care urca în zig-zag panta. Cele două cupluri din faţa mea s-au prezentat paznicului înarmat. Li s-a permis intrarea, cu zîmbete politicoase. Cînd a venit rîndul meu, paznicul mi-a blocat calea.

― Benedict, am rostit. M-a invitat doamna Trevellion.

Individul se întoarse într-o parte şi vorbi în transmiţător.

Poate că în seara aceasta nu era prea mulţi musafiri, însă paznicii erau exagerat de mulţi postaţi în jurul portului şi în poziţii strategice pe traseul ascensorului. Din cîte îmi dădeam seama, nici unul dintre ei nu făcuse parte din trupa care invadase insula mea şi pe a lui Abe, în decursul dimineţii. M-am întrebat dacă Tamara le sporise numărul şi, în caz afirmativ, de ce o făcuse.

Continuînd să vorbească în aparat, paznicul se întoarse către mine şi mă examină din cap pînă în picioare. Cu un gest scurt, îmi indică să trec. Am pornit, încercînd să nu-l bag în seamă, însă a fost mult mai dificil să ignor privirile celorlalţi zece-doisprezece paznici înşiruiţi pînă sus. Era clar că, în ciuda invitaţiei primite, în seara aceasta eram persona nan grata. M-am felicitat că abandonasem primele intenţii, violente, de a ataca insula ca s-o salvez pe Rug.

Un majordom ― am observat şi alţii, la intrările diferitelor clădiri ― m-a condus prin dom, pe pajiştea iluminată. Ca şi data precedentă, numele mi-a fost anunţat alături de fosta profesiune. Ca şi data precedentă, a fost primit cu indiferenţă. Pe gazon discutau gălăgioşi mai mulţi Transformaţi, Amplificaţi şi normali. I-am văzut pe Leo Realisto şi pe Trixi, şi am trecut grăbit, ca să nu fiu recunoscut. Arome euforizante se înălţau din arzătoare montate pe piedestaluri, coloanele de fum scînteind albastre, verzi şi roşii în lumina lampioanelor plutitoare. Am decis să nu mă apropii prea mult de ele. Voiam să fiu lucid în momentul confruntării cu Tamara.

Rug nu se zărea nicăieri printre musafiri, dar nici nu mă aşteptasem s-o găsesc aici. N-o vedeam nici pe Tamara, deşi, dacă respecta ritualul de data trecută, avea să apară ceva mai tîrziu, cu fastul de rigoare. Am luat un pahar de pe o tavă şi am cercetat mulţimea, căutîndu-l pe Doug Foulds, însă fără succes. Văzduhul vibra de rîsete, ceea ce era de aşteptat după numărul mare de arzătoare pentru euforice, totuşi înapoia veseliei se simţea limpede tensiunea aşteptării. Pe cerul întunecat de deasupra grădinii vecine, puteam desluşi un obiect dreptunghiular, care putea fi o o scenă plutitoare.

M-am ciocnit de un cunoscut ― cineva căruia îi reparasem şalupa ― şi am pălăvrăgit o vreme. Mă simţeam stînjenit, iar faptul că găsisem pe cineva cu care să discut nu schimba prea mult lucrurile. Eram frustrat că mă aflam atît de aproape de Rug fără să am nici măcar posibilitatea s-o întîlnesc ca să nu mai vorbesc de-a o lua cu mine. Acum trebuia să afişez o atitudine de interes politicos, o bonomie pe care n-o simţeam, întrebîndu-mă în acelaşi timp dacă, la sfîrşitul serii, urma să fiu împreună cu Rug ― bineînţeles, presupunînd că şi ea dorea acest lucru.

Am început să mă plimb printre invitaţi, constatînd că astfel nu mă simţeam atît de vulnerabil. După vreo cincisprezece minute, m-am aşezat pe balustrada din jurul unei sculpturi, fixînd preocupat imaginea nocturnă a oceanului. Din poziţia aceasta, puteam zări curba superioară a domului lui Rug. Era luminat, sugerînd că în interior se găsea cineva. Mi-am plănuit un traseu prin tufişuri, şi în acelaşi timp am cercetat şi amplasamentul gărzilor din jurul pajiştii. De acum, fata trebuie să-şi fi revenit de sub influenţa drogului, şi dacă aş fi putut ajunge, neobservat pînă la domul ei...

Eram gata să mă îndrept către un desiş, o primă ascunzătoare en route spre dom, cînd difuzoarele plutitoare anunţară sosirea directorului Wolfe Steiner şi a consilierului său tehnic, Guy Weller.

Am simţit o ciudată senzaţie de gol dînd Steiner a ieşit din dom, urmat de bărbosul scund pe care-l văzusem în aceeaşi zi. Poate că ar fi trebuit să simt mîine şi revoltă în clipa aceea, cînd un freamăt de aplauze politicoase străbătu audienţa, însă, deşi mă găseam numai la o aruncătură de piatră de ucigaşul lui Abe Cunningham, eram conştient doar de absenţa oricăror sentimente personale.

Cred că îmi dădusem seama de atunci că Weller şi Steiner nu erau decît simpli pioni într-un joc Expansionist de politică-şi-putere, în scopul de a elimina piesele ajunse, accidental, în calea progresului deşi despre ce anume progres era vorba şi care era ţelul lui, nu ştiam. Mi-am amintit că cineva, cred că Doug, îmi spusese că Steiner era o marionetă manevrată de superiorii lui de pe Pămînt, şi cred că, fără să ştiu exact de ce anume, începusem să-l simpatizez pe directorul Amplificat. Stătea în capul scării, privind musafirii cu aerul său destul de arogant. Coborî şi începu să descrie un tur printre invitaţi, urmat îndeaproape de Weller.

Brusc m-am simţit îndepărtat de realitatea petrecerii, chiar înstrăinat. Am revăzut multele incidente din ultimele zile, şi am înţeles că experienţa dobîndită de pe urma lor mă detaşa de spectacolul din jur, care avea prea puţine în comun cu izolarea mea fizică. I-am compătimit pe oaspeţi, pe insulari, elita de artişti, agenţi şi băgători-de-seamă; i-am compătimit deoarece ignorau faptul că, sub pojghiţa superficială a vieţii lor de zi cu zi, se petrecea ceva semnificativ. Sau poate că mila mea nu era altceva decît un mecanism de apărare; poate că doream ca şi eu să fiu tot atît de ignorant.

Atenţia mi-a fost atrasă de activitatea ce se desfăşura în partea opusă a pajiştii. Un reflector lumina ieşirea boltită a domului, şi discuţiile se reduseseră la un murmur general. Capete se întoarseră, iar musafirii mai îndepărtaţi se apropiară pentru a asista la apariţia Tamarei. Din poziţia mea, puteam zări, pe deasupra tuturor, treptele scăldate în lumină argintie. Pe cînd priveam, Tamara păşi în spotul de lumină, urmată îndeaproape de medic. Se opri în faţa unui microfon plutitor, înclinînd din cap într-o acceptare a aplauzelor. Purta un şal auriu, înfăşurat în jurul trupului şi drapat peste un umăr, şi o diademă de aceeaşi culoare. Poate că faptul că se deranjase să se îmbrace reprezenta o măsură a importanţei acordate de ea acestui eveniment.

Vocea ei rece şi precisă şfichiui rumoarea generală, reducînd-o la tăcere.

― Doamnelor şi domnilor.... Ca întotdeauna, este o onoare să vă avem aici...

M-am gîndit să profit de ocazie, în vreme ce lumea era concentrată asupra ei, şi să încerc s-o găsesc pe Rug. Însă ceva anume din tonul Tamarei, şi apoi din discursul ei, mă reţinu. Ascultînd obişnuitul preambul de politeţuri, mi s-a părut mai animată ca de obicei, ba chiar excitată. Prin comparaţie cu obişnuita lui monotonie distantă, glasul îi era marcat de emoţie. În acelaşi timp, mi-am dat seama că suna precum un mesaj de despărţire.

― Mulţi dintre cei care vă aflaţi aici astă-seară mi-aţi fost prieteni credincioşi şi colegi, în mulţii ani de cînd m-am stabilit pe Meridian. Am sosit aici ca o artistă necunoscută şi am muncit ani de zile. pentru a schimba această postură. De abia în ultima perioadă am fost în stare să afirm cu încredere că m-am apropiat de împlinirea potenţialului meu. În seara aceasta, cred, am creat o operă care va rămîne pe vecie ca o declaraţie asupra colonialismului planetar ― o lucrare ce va rezona, sper, cu adevărurile cosmice. Vă mulţumesc pentru sprijinul şi prietenia voastră de-a lungul anilor.

Se înclină scurt, şi o explozie de aplauze răsună pe pajişte. Ridică un braţ, unit de trup printr-un văl subţire, nervurat. La început am considerat gestul drept unul din adio; după aceea însă, cînd invitaţii au amuţit, am priceput că nu terminase.

― Cîteva cuvinte, dacă se poate, despre evenimentul din această seară.

Vreme de cinci minute, mă năuci cu referinţe ezoterice, şi probabil lipsite de sens, despre metaforă, simbolism, locul evenimentelor pe viu în panteonul artelor moderne, şi interpretare. Accentuă cuvîntul şi continuă, spunînd că urma să fim martori la un ansamblu de efecte produse de tehnici artistice necunoscute pe Meridian. Deja, musafirii, tropăiau de nerăbdare, încîntaţi la gîndul spectacolului. Din punctul meu de vedere, o consideram pe Tamara un şarlatan, un fariseu în domeniul realizărilor artistice, cu sufletul tot atît de corupt pe cît de măreţ pretindea că-i este talentul. Înălţă o mînă cu membrană palmară, pentru a potoli murmurele speculative.

― Evenimentul va începe peste o oră.

Coborî treptele de marmură şi fu imediat înconjurată de Trixi, Realisto şi ceilalţi admiratori ai ei.

În timp ce atenţia generală era îndreptată asupra Tamarei, care înainta încet prin mulţime, m-am asigurat că paznicii din jurul grădinii slăbiseră vigilenţa. Apoi, nepăsător, m-am oprit şi m-am gîndit la următorul pas.

Apreciasem că pînă la domul lui Rug erau peste două sute de metri. Cea mai mare parte din aceasta distanţă era ferită de privirile gardienilor, datorită unui gard viu ornamental, dincolo de care se găsea o aglomerare de tufişuri tropicale dar habar n-aveam dacă prin tufişuri nu se găseau paznici, sau dacă nu cumva zona era supravegheată de camere TV.

Am alergat pînă la următorul adăpost şi de acolo m-am afundat în vegetaţia înconjurătoare. În scurt timp, n-am mai zărit pajiştea; pînă şi muzica părea îndepărtată, înăbuşită de frunziş. N-am întîlnit nici paznici, nici camere cu circuit închis. Am fugit, aplecat, spre clădirea care se întrevedea sub formă de lumini, printre frunze şi ramuri.

Am ajuns la marginea grădinii şi m-am pitit înapoia unei tufe. În mod miraculos, se părea că domul nu era păzit. În lumina aurie ce se revărsa dintr-acolo n-am zărit nici o siluetă ameninţătoare, în uniformă neagră. Totul era nemişcat, liniştit. Petrecerea care se desfăşura de cealaltă parte a domului principal putea să fi fost la un milion de kilometri depărtare.

Cînd mi-am desprins ochii de la grădină, pulsul mi-a crescut brusc. Am inspirat adînc, zărind-o pe Rug, înăuntru, aşezată turceşte pe patul rotund, cu coatele pe genunchi şi capul în palme. Purta o rochie albă, iar părul blond îi era împletit şi înfăşurat în jurul capului. Mi se părea că niciodată nu fusese mai frumoasă.

Deocamdată ajunsesem aici fără probleme, totuşi ştiam că asta nu putea să dureze. Undeva în adîncul minţii eram conştient că fusese prea uşor ― iar pesimistul din mine aştepta urmările cele mai rele. M-am asigurat încă o dată că nu era nimeni în jur, apoi am sprintat peste semiluna de gazon, spre peretele transparent.

Din unghiul acesta, Rug nu mă putea zări. Am ocolit prudent domul, către intrare, apoi m-am oprit. Acum eram în raza ei vizuală... dacă ar fi ridicat ochii. Privea în jos cu o expresie de tristeţe, sau deznădejde, şi prezenţa mea, la numai cîţiva metri, era neobservată. Am ciocănit în perete, aşteptîndu-mă la un răspuns imediat, plin de fericire. Fata înălţă încet capul şi mă fixă cu ochi verzi şi mari, deşi opaci acum, parcă drogaţi. Expresia ei ― sau, mai degrabă, evidenta ei lipsă de expresie nu se modifică. Mă privea neînţelegătoare şi neutră, de parcă nu mă mai văzuse niciodată.

― Rug! am strigat. Am înhăţat clanţa, însă uşa n-a cedat.

Răspunzînd parcă strigătului meu, o licărire scurtă îi animă ochii: o derută neliniştită, ca şi cum era conştientă că trebuie să mă cunoască. Buzele i se ţuguiară într-o contemplare chinuită. Un nod rece de anticipare mi-a coborît în piept,

― Rug! am strigat iarăşi, fără să mă mai preocupe dacă puteam fi auzit şi de alţii. I-am făcut semn să deschidă uşa.

Cu graţia unei balerine drogate, se ridică şi traversă odaia, rochia albă unduind în urma ei.

Confuzia îi adumbrea ochii; se încruntă, parcă întrebîndu-se dacă făcea bine ceea ce făcea. Îndoiala aceea mi s-a părut şi mai dureroasă decît expresia anterioară.

― Ce ţi-au făcut, Rug?

Mi-am răşchirat degetele pe sticla ce ne despărţea şi, aidoma unei imagini din oglinda întîrziată cu cîteva secunde, a repetat gestul cu palma ei micuţă.

― Rug... deschide!

I-am arătat mecanismul de pe rama interioară a uşii. Mîna ei se apropie şi degetele îl prinseră, apoi fata se încordă, străduindu-se să-l acţioneze. În timp ce se chinuia, ochii ei mă priviră şi se păru că o luminiţă de recunoaştere tresări ― o recunoaştere în acelaşi timp liniştitoare şi îngrozitoare; poate că începea să-şi de a seama cine sînt, dar în acelaşi timp înţelegea că este întemniţată.

Cînd pricepu că uşa era încuiată, mîna îi căzu neajutorată pe lîngă trup.

― Nu-i nimic. Mă poţi auzi?

Încuviinţă.

Mi-am adunat toate puterile şi am întrebat:

― Rug, mă mai ţii minte?

O şovăială. Nesiguranţă. Apoi, aproape în silă, altă încuviinţare mai scurtă.

Am expirat o răsuflare încordată, convins că deruta ei era cauzată de vreun sedativ şi nu de un amnezic.

― Bun... Grozav. Am ezitat, neştiind cum să continui. Rug, poţi face ce-ţi spun eu? Mă înţelegi?

Se încruntă şi aprobă aproape imperceptibil.

― Ieşi din cameră fără să fii văzută, am urmat eu. Poţi s-o faci. Ocoleşte domul principal şi vino aici, în grădină. Te aştept. După aceea, mergem la tunelul secret.

Încuviinţa acum, parcă abia aşteptînd.

― Dă-i drumul.

După cîteva secunde, se întoarse şi porni către uşa care făcea legătura cu domul principal. Am privit-o, cu inima bătîndu-mi nebuneşte. Îmi făcusem un plan vag: coboram împreună pe plajă, eu aduceam şalupa şi o luam pe fată de acolo. După aceea, ne îndreptam spre o insuliţă îndepărtată şi ne ascundeam cît timp oamenii Tamarei răscoleau planeta.

După cîteva secunde, Rug se înapoie în dormitor, mişcîndu-se la fel de pasivă. Am simţit o undă de disperare faţă de imposibilitatea ei de a executa o comandă simplă ― apoi am zărit paznicul, înalt şi impunător urmînd-o. Privea direct spre mine şi, înainte ca disperarea mea faţă de eşecul lui Rug să se transforme în furie, o mîna mă prinse de braţ cu un gest aproape blînd.

― Benedict...

Vocea părea sincer îndurerată. M-am răsucit şi l-am văzut pe bărbatul care, în aceeaşi după-amiază, mă bătuse fără milă.

De după dom apăru Tamara Trevellion, creasta ei zimţată încordată de mînie. Se opri şi mă privi cu ochi plaţi, cenuşii şi goi.

― Benedict, rosti ea. Trebuia să-mi fi dat seama.

Şalul auriu pe care-l purta înfăşurat în jurul trupului şi drapat pe un umăr, departe de a-i conferi o anume umanitate, avea exact efectul opus: servea doar să sublinieze aspectul ei străin umanului. Îmi venea greu să cred că între flancurile alungite şi plate ale craniului femeii funcţiona o minte omenească, cu obişnuitele sentimente considerate normale la orice individ.

Rug rămăsese în mijlocul încăperii, privind în gol.

Simţeam strînsoarea degetelor paznicului, oprindu-mă să fac ceva ce să regret mai tîrziu. M-am străduit să-mi păstrez un ton firesc.

― De ce dracu' o ţii închisă?

Branhiile de la gîtul Tamarei se deschiseră, dezvăluind fantele roşii într-un gest despre care credeam că putea indica nemulţumire.

― Du-l înapoi, la petrecere, Tanner, rosti ea.

Bărbatul mă trase de braţ.

― Ştiu ce i-ai făcut, am spus.

Cuvintele au avut un efect imediat. Se opri din mers. Capul, el însuşi aidoma unui peşte cu individualitate proprie, se răsuci ca să mă privească independent de trup. Expresia ei nu trădă nimic, totuşi tăcerea spunea multe.

Îi făcu semn lui Tanner să plece. Solzii de pe obrajii ei scînteiau precum paiete în lumina domului.

― Domnule Benedict, poate vrei să explici ce anume înţelegi prin asta?

M-am gîndit cu rapiditate. Am decis să păstrez pentru mine ştiinţa faptului că Rug era absolut sănătoasă.

― Ai folosit implantul ca s-o droghezi...

Mă cercetă atentă.

― Benedict, grija ta faţă de Rug e împărtăşită şi de mine; de asta trebuie tratată, pentru propriul ei bine.

― Aşa cum şi Jade a trebuit să fie tratată ― pentru propriul ei bine? Şi ea a avut un implant, nu?

― Jade era bolnavă, Benedict. Starea ei era similară cu a lui Rug şi trebuia supravegheată. Am fost nevoiţi s-o echipăm cu un implant.

M-am reţinut s-o fac mincinoasă.

― Şi a fost o simplă coincidenţă că aceste implanturi puteau fi utilizate şi pentru administrarea de droguri? Am clătinat din cap. Voiai să controlezi vieţile fiicelor tale, să le aserveşti complet... Nu-i de mirare că Jade s-a sinucis ― nu mai rezista cruzimilor tale.

Branhiile i se deschiseră, expirînd zgomotos.

― Şi nu-i singura moarte în care eşti implicată am continuat. Ştii de ce-au fost ucişi Rodriguez şi Abe...

― Abraham? Părea cu adevărat surprinsă. Abraham Cunningham? Nu ştiusem...

― I-a omorît Weller, consilierul lui Steiner. Ştiau prea multe... De ce ai şters amintirile lui Rug despre Jade şi Hannah Rodriguez?

― Cum ai..., începu ea apoi se opri.

― Deci recunoşti că-i adevărat! Ce dracu se-ntîmplă?

― Benedict... Vocea ei avea o notă aspră, ameninţătoare.

― Eşti tot atît de implicată cît şi Steiner şi Weller, am spus. Aşteaptă numai să afle Doug Foulds.

Tamara lăsă capul pe spate şi scoase un sunet asemănător unui hohot de rîs.

― De parcă Foulds ar putea face ceva!

― O să vedem! M-am prefăcut că plec.

Mă opri printr-o simplă întrebare:

― Mai vrei s-o vezi pe Rug şi altă dată, Benedict?

― Ce vrei să spui?

― Nu face ceva care să poată strica evenimentul din seara asta, şi s-ar putea s-o mai vezi. Dar dacă umbli şi "strigi ,,crimă"...

Am privit în dom, spre fată. În cuşca ei din cristal părea un personaj tragic, cu ochi lipsiţi de vedere.

Brusc, n-am mai putut suporta prezenţa Tamarei. Pe lîngă izul marin, părea să degaje o aură de intenţii rele. Am scos un sunet înăbuşit, de dezgust nearticulat, am ocolit domul principal şi am revenit pe pajiştea petrecerii.

Am apucat un pahar de pe o tavă şi l-am dat peste cap. Rememorînd discuţia cu Tamara, mi se părea că cedasem prea uşor. Voiam s-o întîlnesc din nou, să am mai multă forţă, ba poate chiar s-o ameninţ cu violenţă fizică.

Sorbeam din al doilea pahar cînd, în celălalt colţ al grădinii, am zărit silueta butucănoasă a lui Doug Foulds. Stătea lîngă un piedestal cu fumuri euforizante, cu un pahar în mînă, şi rîdea zgomotos.. Era clar că se distra şi, cu două crime nerezolvate şi nici măcar anchetate, asta mă irita. Tocmai verificam dacă Tamara nu era prin preajmă, cînd Doug, se întoarse şi mă zări. Deodată păru să se trezeşte. Traversă grăbit pajiştea; îmi dădeam seama de prezenţa paznicilor, dar speram că discuţia mea cu inspectorul n-avea să-i fie raportată Tamarei. Nu mă îndoiam că, dacă dorea s-o ţină pe Rug departe de mine, n-ar fi întîmpinat greutăţi.

Doug îşi drese glasul:

― Ăăă... salut, Bob...

― Ieri n-ai primit mesajul meu? l-am atacat direct.

Păru stînjenit şi se uită împrejur, parcă temîndu-se să nu fie auzit. Mă prinse de braţ şi mă conduse pînă la marginea grădinii, înapoia unei sculpturi masive din oţel, care ne ferea de orice ochi curioşi. Locul îmi convenea, totuşi mă întrebam de ce-l considera necesar.

― Ştiu despre Abe, îmi spuse.

― Ştii?

― De asta m-ai sunat ieri, nu? Cadavrul a fost descoperit aseară şi am identificat şi apelul tău din hotel.

― Înainte de a începe să mă suspectezi: ştiu cine i-a omorît pe Abe şi Rodriguez.

― Vorbeşte!

― Ştiu cine a făcut-o.. . mai trebuie doar să aflu motivul. De ce i-a ucis pe Abe şi Rodriguez? Las asta pe seama ta. M-am săturat... L-am privit atent: Bănuiesc că vrei să ştii cine-i autorul.

― Ştiu deja.

Deruta, un sentiment cu care mă obişnuisem în ultima vreme, mă copleşi.

― Ştii? Atunci de ce dracu nu faci nimic? Am arătat cu mîna spre locul unde Wolfe discuta cu Steiner.

Doug îşi feri ochii, nervos.

― Am fost avansat, şopti el.

Am scuturat din cap, încercînd să-i înţeleg logica.

― Avansat? Cum dracu' poţi fi avansat? Eşti şeful poliţiei!

― Sînt transferat. Mîine plec pe Pămînt.

― Felicitări, am izbucnit. Totuşi asta nu explică de ce nu l-ai arestat pe Weller. Am ezitat o clipă, apoi am urmat: Autorităţile de pe Pămînt şi-au băgat coada, nu?

― Bob, să ştii ca nici mie nu-mi place situaţia. Abe mi-a fost prieten... Ieri am făcut nişte cercetări şi am aflat că Weller a fost văzut intrînd în Meridian Star în seara morţii lui Abe. L-am reţinut pentru anchetă, însă după o oră, guvernatorul mi-a cerat să-l eliberez. Peste alte cîteva ore, am fost anunţat că fusesem avansat şi urmează să plec spre Pămînt cu prima transmisie. La dracu', Bob, mi-e scîrbă şi mie de corupţia asta. Dar ce pot face?

― Ce se-ntîmplă, Doug? am murmurat.

― Realmente, nu ştiu, clătina el din cap.

Am făcut un gest resemnat, de înfrîngere.

― Cristoase, n-ai putea... nu ştiu... nu există nimeni cu care să putem lua legătura?

― Trezeşte-te, Bob, rosti cu blîndeţe Doug. Cine? Cui dracu-i putem spune? Aş dori să răzbun asasinarea lui Abe, însă nu vreau să mor ca un martir. Mă privi cu milă: Sîntem nişte pioni, Bob. Tu şi cu mine, Abe toţi... Pînă şi Steiner. Nu putem face nimic. Nici măcar nu-nţelegem regulile jocului... Ascultă sfatul meu. Întoarce-te pe insula ta şi uită tot ce s-a întîmplat.

Grija lui denotă toată furia din adîncul meu.

― Să uit? Abe mi-a fost prieten bun, Doug... şi zici să uit?

În clipa aceea, muzica se opri. Pentru o clipă, rumoarea conversaţiilor umplu văzduhul, apoi se stinse şi ea. Toţi ochii se întoarseră către dom, şi Tamara Trevellion îşi făcu cea de-a doua intrare triumfală a serii. Îşi schimbase veşmintele; acum purta o rochie albă, cu o diademă mare, făcută parcă din ţurţuri, semănînd cu Regina Zăpezilor din poveşti. Era flancată de medic şi de Rug. Zărind-o pe fată, am simţit, involuntar, un nod în stomac. Privea drept înainte, fără să vadă. Am reuşit să mă stăpînesc să n-o iau la goană prin mulţime, spre ea. Parcă pentru a preveni această posibilitate, cei trei erau înconjuraţi de paznici înarmaţi.

Tamara începu să vorbească.

― Doamnelor şi domnilor, vă mulţumesc pentru răbdare, care vă asigur, va fi răsplătită din plin. În scurt timp, evenimentul va începe. Dacă aveţi amabilitatea să mă urmaţi...

Coborî şi, însoţită de medic şi Rug, trecu printre musafiri, dispărînd înapoia tufişurilor şi statuilor.

Eram gata să urmez procesiunea, cînd am zărit, la piciorul podeţului de acces în vîlcea, silueta înaltă şi autoritară a lui Steiner. Stătea nemişcat, conturîndu-se aidoma unei statui pe fundalul aurorei Feţei-luminate. Părea concentrat asupra oaspeţilor care porniseră către amfiteatru. Weller nu se vedea nicăieri.

Doug văzu încotro priveam. Mă strînse de braţ.

― Bob... Nu fi imbecil! Dacă te vede Weller...

― Vreau' să ştiu ce se-ntîmplă. M-am eliberat din strînsoarea lui şi am traversat grăbit pajiştea.

M-am oprit înaintea lui Steiner ― sau mai degrabă sub el ― şi abia după cîtva timp binevoi să-mi remarce prezenţa. Era pierdut în vreo realitate digitalizată a Amplificării sale; peste traversa carotidă a implantului occipital se perindau hieroglife. Ochii îi erau ficşi.

― Benedict? rosti în cele din urmă.

― Ce se-ntîmplă; Steiner? am întrebat.

Îşi mută privirea asupra mea.

― Depinde de ceea ce cunoşti tu, Benedict.

Se întoarse şi porni peste podeţ, iar ceva din atitudinea lui sugera o invitaţie. I-am dat curs, mergînd alături de el. Am străbătut podeţul şi am trecut pe sub pîlcul de brazi care ascundeau vîlceaua.

― Ei bine? l-am întrebat după o vreme.

― Ştiu că Weller e responsabil pentru morţile lui Abe şi Rodriguez.

M-am simţit uşurat cînd s-a oprit şi m-a privit. Oftă.

― Benedict, nu mă aştept să mă crezi... dar n-am nimic de spus în privinţă asta. Nu sînt un ucigaş şi moartea lor mă îndurerează. Desigur, asta nu-i va ajuta pe ci, nici pe tine... Porni mai departe.

― Steiner, pentru cine lucrează Weller? Pentru Pămînt, ori pentru Meridian? Sau sînt implicate ambele planete?

Ne-am oprit în dreptul unui luminiş. În dreapta se putea desluşi panta largă a versantului opus al vîlcelei. În stînga, o faleză abruptă pînă la oceanul argintat de stele.

Stînd acolo, unul lîngă celălalt, într-o tăcere ce se prelungea, am distins cu coada ochiului o mişcare. Deasupra oceanului, poate la cîţiva kilometri depărtare, un elicopter mare se apropia de insulă. Cînd zgomotul lui a ajuns pînă la noi, Steiner se răsuci şi privi. Părea cu totul transpus, numai învelişul fizic îi mai rămăsese aici. În cele din urmă, se smulse din transă şi vorbi scurt în transmiţătorul-brăţară. Se întoarse şi se uită dincolo de copaci, către gărzile din vîlcea care-şi ocupaseră deja poziţiile.

― Steiner?

Păru surprins că mai eram lîngă el; mă privi amabil.

― Benedict, este vorba despre ceva mai important decît noi. Dacă ţi-aş spune..., o secundă fixă absorbit amfiteatrul care se umplea,... şi superiorii mei ar prinde de veste, n-ar avea absolut nici o reţinere ca să te elimine.

Se opri, iar cînd continuă mi s-a părut că i-am simţit în glas o undă de emoţie..

― Uite ce s-a întîmplat cu Abe Cunningham... i-am spus, l-am prevenit că dacă Weller află că el ştie...

― Ce s-a întîmplat? am şoptit.

Steiner închise ochii.

― Cunningham nu m-a ascultat, Benedict. Fie asta, fie nu m-a crezut. L-a acuzat pe Weller. N-a repetat tot ce-i spusesem... Dar destul ca să-l convingă că ştia prea multe şi era periculos.. .

Tăcu brusc şi se răsuci pe trei-sferturi, parcă răspunzînd unui mesaj al implantului său. Privea peste ocean.

Am avut atunci senzaţia subliminală că urma să se întîmple ceva despre care n-aveam habar. Numărul paznicilor de la petrecere, elicopterul care se apropia, comportarea, ciudată a directorului...

― Ce-i? am întrebat alarmat.

― Să zicem că am de plătit o mică datorie înainte de a părăsi planeta.

― O datorie? am repetat, surprins. Vrei să strici evenimentul Tamarei?

Înainte de a putea afla, un fulger laser orbitor ţîşni dintre brazi şi-l izbi pe Steiner. Ricoşă din blindajul pieptului său transformat şi-mi înţepă coastele ca o suliţă de foc. Am răcnit şi am căzut. Ameţit de durere, l-am văzut pe. Steiner fugind. Părăsi poteca, intrînd printre copaci; un al doilea fulger îl urmă, lovind o tulpină şi m-am bucurat că scăpase. De undeva dinapoia mea, gărzile ieşiră din pădure şi porniră în urmărirea lui: siluete neclare pe fundalul brazilor întunecaţi. Am încercat să-mi dau scama cît de grav fusesem rănit. Am pipăit cu degetele locul unde mă lovise raza. Era foarte puţin sînge ― laserul cauterizase rana ― însă durerea era teribilă.

Din poziţia mea, culcat pe partea opusă rănii, vedeam perfect oceanul. Elicopterul se îndrepta către ţăran, cu botul aplecat ― apariţia lui reprezentînd o altă componentă dintr-un mister care îmi depăşea cu mult puterea de înţelegere. Rămase în văzduh deasupra stîncilor şi am putut desluşi în cadrul uşii cîteva siluete, pregătindu-se să sară.

În clipa aceea, o rază sclipitoare de laser fulgeră din Stîncile de dedesubtul meu. Atinse aparatul în dreapta, şi fragmentele din motorul distrus se înălţară în noapte, rotindu-se parcă cu încetinitorul. Am distins emblema Organizaţiei Telemass pe flancul elicopterului, care rămase cîteva secunde înclinat, apoi se prăbuşi în apă, de la o înălţime de vreo doi metri. Mai multe forme minuscule îl părăsiră, înaintînd cu greutate, datorită adîncimii oceanului şi stîncilor alunecoase. După cîteva secunde, alte lasere despicară bezna dinspre faleză. Se abătură nemiloase asupra elicopterului şi celor din apă. Vehiculul explodă, iar cascada de foc fu urmată de un bubuit înfundat. Revărsarea de lumină sporea tragedia măcelului; oamenii Tamarei îi distrugeau pe invadatori cu o uşurinţă dispreţuitoare. Am zărit trupuri prăbuşindu-se, sfîşiate, unul cîte unul, pînă ce toate ţintele au fost atinse ― şi, după două minute de la începere, lupta se termină. Oceanul stinse flăcările, iar valurile înhăţară cadavrele şi le purtară sub stînci. În scurt timp, singura dovadă a invaziei nereuşite rămăsese carcasa arsă a elicopterului .

Am închis ochii, simţind din nou durerea intercostală. Zăceam aidoma unei victime, prinsă între sfîrşitul unui episod dramatic şi începutul altuia. Am încercat să înţeleg scopul atacului lui Steiner, să-l leg de întîmplările din ultimele zile. Mi se părea straniu că invazia trebuia să coincidă cu evenimentul Tamarei. Devenise imperativ să-l văd.

Nereuşind să mă ridic, m-am tîrît spre luminişul dintre brazi, şi cei trei metri pînă acolo au durat o eternitate. M-am oprit la o lungime de braţ de marginea peste care aş fi putut privi în vîlcea, şi am făcut un ultim şi disperat efort. Am simţit pe toată lungimea trupului zgîrieturile nisipului, pietricelelor şi conurilor de brad. Sclipirea lampioanelor m-a ameţit. Mi-am culcat obrazul pe pămînt, gîfîind. După aceea, ochii mi s-au obişnuit cu lumina şi am ridicat capul, privind scena.

Rug stătea complet nemişcată pe o platformă-grav circulară, în mijlocul vîlcelei, plutind la un metru deasupra solului. Aspectul ei sugera apatia, sau o pasivitate indusă de drog. Ţinea capul plecat iar braţele îi atîrnau pe lîngă corp.

Spectatorii se tolăniseră pe perne şi canapele îngropate, privind în sus, dincolo de fată; acolo unde scena plutitoare fu brusc scăldată într-o lumină aurie care se întinse ca o rampă peste pajişte. Se lăsă liniştea. Mi-am dat seama că-mi ţinusem răsuflarea.

Pe scena aurita păru o siluetă micuţă. Împleticindu-se, cocoşată, se apropie de margine şi privi. Apoi păşi pe rampa de lumină şi coborî prin văzduh. Era un om-maimuţă, purtînd o bîtă noduroasă: în curînd îl urmară şi alţii ― forme scunde; care alergară, dispunîndu-se în jurul pajiştii, ghemuindu-se în aşteptare. Unul se opri la un metru de mine, şi soliditatea lui, realitatea lui spuneau multe despre talentul Tamarei. Dedesubt un reflector fusese aţintit asupra lui Rug, şi fata recita poeme ale mamei ei în şoapte prea slabe ca să le pot auzi.

Apoi de pe scenă năvăli o hoardă de mamuţi, cu o viteză şi o ferocitate ce mă înspăimîntară. Un vînt programat suflă peste vîlcea, purtînd duhoarea lor rîncedă, şi iluzia veridicităţii era sporită de raportul galopului cînd se năpustiră în josul pantei. Cu puţin înainte de-a ajunge la mine, mamutul din frunte căzu şi dispăru, iar troglodiţii ţîşniră şi azvîrliră suliţe şi bolovani în groapa invizibilă.

În acest timp, de pe scenă, apărură şi coborîră egiptenii, flancaţi de statui impunătoare. Urmă după aceea o scrie de scenete, prezentînd o succesiune de popoare străvechi, fiecare jucîndu-şi istoria şi dispărînd, lăsînd loc următorului lider al civilizaţiei în decursul istoriei umane: de la egipteni la chinezi, de la greci la romani, şi apoi minunile lumii moderne: industrializarea Pămîntului, era fuziunii, perioada fericită a epocii post-nucleare, pînă la miracolele prezentului. Totul era însoţit de poeziile Tamarei, recitate de Rug, şi deşi nu distingeam cuvintele, spectacolul în sine era fascinant.

Cînd se dizolvă şi ultima scenă, un reflector se aţinti asupra platformei-grav pe care se afla fata, urmărindu-i urcuşul în văzduh. Rug intonă: "În Pămînt, nestemata Expansiunii / Cu toţii avem o moştenire..." Continuă, însă n-am mai putut distinge altceva. Platforma coborî iarăşi, şi spectacolul aerian continuă.

Tema celui de-al doilea act era cucerirea spaţiului. Pe scenă apăru una din primele rachete cu trepte. Exclamaţii de surpriză şi strigăte de încîntare răsunară din audienţă, cînd nava decolă, cu atîta realitate încît părea cu adevărat din foc şi oţel, şi nu doar o proiecţie extrem de reuşită. Am fost asurzit de bubuitul motoarelor, ba chiar am simţit un val de aer cald, cînd trecu deasupra locului unde mă aflam. După aceea se ivi un alt vehicul, şi am asistat la o adevărată procesiune, începînd din zorii explorării spaţiale; primele vehicule lunare, primitive, emoţionante prin vechimea lor, navele care exploraseră pe Marte, apoi cele îndreptate către stelele apropiate. Au urmat supernavele, care transportau colonişti spre nou-descoperitele planete locuibile, vehicule de mărimea unor cvartete de blocuri, ce se deplasau prin continuumul nada cu graţia lentă a tuturor obiectelor gigantice; nave purtînd denumiri evocative ca Mîndria Madrasului, Amintirea Trecutului, Expresul Satori... După dispariţia ultimelor, locul lor a fost luat de tehnologia ce înlăturase leviatanii spaţiului: am privit staţiile Telemass transmiţînd fulgere de încărcătură demolecularitată de pe Pămînt spre multele enclave de viaţă din jurul Expansiunii.

Reflectorul o găsi pe Rug, şi ea recită: "Am cucerit Pămîntul şi / Cu ambiţiile necucerite / Am pretins stelele..." Continuă, slăvind mîndria realizărilor omeneşti, permanenta noastră modelare a marilor procese evolutive culminînd cu cucerirea stelelor. Mă chinuiam să disting fiecare cuvînt, dar era clar că la răstimpuri, îmi pierdeam conştiinţa ― revenindu-mi la auzul vreunei fraze amplificate, sau la o explozie bruscă de lumină, doar pentru a aluneca iarăşi, împotriva voinţei mele, într-o beznă neliniştitoare, unde cuvintele şi imaginile se contopeau într-o alternativă de coşmar a episoadelor de pe scena aeriană. În delirul meu, m-am gîndit că o făptură cu fragilitatea lui Rug, avea, cu siguranţă, să fie strivită de recitarea atîtor fapte istorice. Oare asta intenţiona Tamara, dorea să zdrobească spiritul fetei prin etalarea propriei măiestrii şi erudiţii, în prezenţa mea? După aceea, brusc, reveneam la normal; coşmarul se destrăma şi-mi dădeam seama că-mi proiectam propriile temeri, spaima personală de a nu fi copleşit de greutatea şi semnificaţia patimilor lui Rug (poate cu rădăcini în contribuţia mea la cel mai mare dezastru spaţial din istorie). În decursul perioadelor de luciditate, încercam să alung groaza aceasta iraţională, însă chiar şi atunci oroarea nedefinită şi angoasa pîndeau într-un colţişor al minţii. La un moment dat, am căzut într-un leşin ce a durat parcă ore întregi, din care m-a deşteptat un fulger luminos. Cerul nopţii se transformase într-o serie de panorame extraordinare, nici una identică cu cea dinaintea ci. Am bănuit că reprezentau scene de pe mai multe planete-colonii. Am văzut o deltă acoperită de junglă şi un ocean de argint viu; şesuri de nisip cărămiziu, presărate cu domuri sferice; lumi acvatice pe care pluteau megalopolisuri...

Cînd scenele se schimbau, Rug repeta cuvintele familiare mie: "Sînt precum un abandonat/ Fiinţă străină pe sol Străin..." Acum imaginile erau de pe Meridian, atît de reale încît aveam senzaţia că mă deplasam fizic. Am zărit locuri de pe Faţa-luminată, cele mai îndepărtate unde se aventuraseră, fără a fi distruse, sondele automate: rîuri alb-incandescente, revărsîndu-se în uriaşe oceane aburind de magmă bolborositoare şi arzătoare. Urmară apoi alte peisaje, din regiuni tot mai temperate, pînă apărură zona albastră şi ţărmurile răcoroase ale oceanului meridional. În continuare, o succesiune de scene din pustiurile îngheţate, duşmane, ale Feţei-întunccate. Prima, în contrast absolut cu infernul de iad al Feţei-luminate, prezenta imaginea ostilă a unor gheţari gigantici şi calote glaciare întinse, reflectînd lumina permanentă a stelelor... Pe ansamblu, trecerea de la pîrjolul uneia la frigiditatea celeilalte, afirma că Meridianul se dovedea prea ostil pentru o specie atît de inadaptabilă cum era omenirea, dezvoltarea vieţii în sărăcăcioasele zone locuibile, făcîndu-se numai pentru a sfida forţele atotputernice, iraţionale, străine ce operau în ambele emisfere... Pe fundalul acestei concluzii melancolice, Rug jeli locul omenirii pe Meridian ― iar viziunea nimicniciei noastre îmi completă propriile coşmaruri de eşec personal, şi am leşinat din nou, cu mintea plină de flăcările iadului şi de neantul îngheţat al cosmosului, căruia îi sacrificasem o sută de victime inocente.

Cînd mi-am revenit, imaginile aeriene se destrămau. Luminile se stinseseră, urmate de reflectorul platformei-grav. Spectatorii se sculară aproape simultan şi ovaţionară, iar strigătele lor se repetară şi fură purtate în jurul vîlcelei într-un uriaş vuiet de apreciere. În cele din urmă, începură să părăsească amfiteatrul, revenind în grădina de lîngă dom pentru a-şi relua băuturile şi conversaţiile, gata să elogieze geniul Tamarei Trevellion.

Minutele trecură. Încercam o ciudată senzaţie de slăbire a încordării. Apoi reflectorul se aprinse din nou şi platforma coborî în faţa unei vîlcele pustii. Rug era o siluetă micuţă, epuizată, stînd cu picioarele încrucişate sub ea şi cu capul plecat aproape pînă în poală. Apoi, încet, ridică ochii şi am văzut-o că privea într-una din cele şase vid-camere ce pluteau lîngă platformă. Se sculă fără tragere de inimă, gesticulă şi declamă spre aparat, în mod clar continuîndu-şi rolul, însă vorbele nu-i mai erau amplificate şi de aceea se pierdeau în distanţa dintre noi. Abia atunci am remarcat că mai exista un spectator. Chiar sub mine, pe o canapea din spumă expandată era Tamara Trevellion. Se aplecase înainte, privind atentă, şi ţinuta ei indica anticipare care, în acelaşi timp mă îngheţa şi mă speria.

Fusese oare imaginaţia mea, sau Rug ridicase capul, cu o expresie torturată pe chipul ei perfect? Mi-am închipuit chiar că văzusem lacrimi în ochii fetei. Cu toate puterile de care eram în stare, am ridicat capul şi am strigat:

― Rug!

Fusese însă mult prea încet, aşa încît cu greu m-ar fi putut auzi. Privind, gata să-mi pierd iarăşi cunoştinţa, am auzit strigătul meu repetat, şi la început am crezut că era ecoul. Apoi, din umbrele din jurul platformei, l-am văzut ţîşnind pe Wolfe Steiner. Se năpustise într-un ultim şi disperat efort ― şi am fost alături de el, rivalitatea noastră uitată, dorind să reuşească şi în numele meu.

După razele laser care au fulgerat din beznă, cel puţin şase paznici îl aşteptau în ambuscadă. Liniile albastre strălucitoare au alcătuit o reţea ce l-a sfîrtecat pe director. Mi-am acoperit ochii, dar n-am putut să nu aud sfîrîitul laserelor pe piele şi să nu simt mirosul dulceag şi greţos.

Dedesubt, Tamara se ridicase în picioare.

De pe platformă, Rug privi descumpănită cadavrul. Se întoarse cu spatele şi, parcă împotriva voinţei sale, coborî şi porni peste iarba vîlcelei. Am strigat-o din nou, ignorînd pericolul. Rug s-a oprit. A ridicat capul şi s-a uitat spre mine cîteva secunde lungi, şi cine poate şti ce spaime şi regrete i-au fulgerat atunci prin minte... Cu fatalismul condamnatului, a îngenuncheat şi a apăsat ceva de pe sol. S-a sculat şi s-a întors. La cinci metri în faţa ei, o trapă s-a deschis automat, dezvăluind o intrare subterană. Chiar şi în clipa aceea, încercam să refuz ceea ce ştiam că urma să se întîmple.

Leul-de-nisip ieşi, se opri şi o privi pe fată. Pentru o secundă interminabilă, m-am gîndit că avea să-şi uite imperativele speciei şi s-o ignore pe Rug ― apoi am văzut-o pe Tamara mişcîndu-se. Purta ceva, un fel de aparat. Leul înaintă, legănîndu-şi capul imens cu coarne. Deschise botul într-un răget care-mi îngheţă inima. Am încercat să mă ridic, însă durerea m-a lăsat să ajung doar în genunchi. Tot ce-am putut face a fost să rămîn conştient şi să văd leul năpustindu-se. Rug încercă să fugă; puteam distinge teroarea de pe chipul ei; în vreme ce se străduia să anuleze condiţionările implantate prin droguri, însă rămînea ţintuită, precum într-un coşmar.

Leul, sări, îi trînti trupul firav, şi eu am răcnit de suferinţă.



***



Cînd mi-am revenit, se făcuse ziuă.

Am rămas cu faţa în iarbă, cele petrecute în noaptea trecută asaltîndu-mă in secundele care au trecut pînă m-am trezit pe deplin. Ţineam ochii închişi înaintea strălucirii soarelui, însă motivul adevărat era că nu voiam să mai văd rămăşiţele evenimentului din cursul nopţii. Cînd i-am deschis, o atracţie macabră m-a împins să privesc jos, în vîlcea. Spre surpriza mea era pustie. Nu se zărea Scena, platform-grav sau trapa subterană. M-am sculat nesigur, cu coastele pulsînd durerea. Indiferent la pericolul de a fi zărit de unul din paznici, am început să cobor panta.

Eram evident în stare de şoc: asta poate fi singura explicaţie că am putut ajunge pînă unde, doar cu cîteva ore în urmă, Rug îşi pierduse viaţa, şi am privit derutat în jur. Am pornit spre locul unde-i zărisem pe Steiner prăbuşindu-se, însă n-am găsit absolut nimic. Încă ameţit, am părăsit vîlceaua şi m-am îndreptat către grădină. Continuam să fiu prea copleşit de o neînţelegere paralizantă ca să mă gîndesc la răzbunare, şi singurul motiv pentru care mergeam în dom era că reprezenta o legătură cu un trecut mult mai bun. Poate că o parte din mine credea că s-ar putea să o găsesc pe Rug, ascunzîndu-se în odaia ei. Încercam să mă autoconving că finalul reprezentaţiei de aseară fusese doar un truc macabru, cu ecrane şi proiectoare....

Am intrat în dom. Era cufundat într-o linişte stranie. Am trecut prin camere, pînă în dormitorul fetei. Nu rămăsese nimic care să sugereze că, odată, locuise acolo. Mi-am spus că puteam simţi, vag şi ademenitor, parfumul ei în aer. Cînd multele amintiri ale momentelor petrecute alături de ea mi-au revenit, n-am mai putut opri imaginea finală, teribilă, şi pentru prima dată am început să pricep complexitatea chinuitoare a motivaţiilor Tamarei Trevellion. M-am întrebat dacă aveam vreodată să înţeleg pe deplin ceea ce se întîmplase, şi dacă, nu, atunci cum aveam să pot continua să trăiesc în ignoranţă.

M-am întors pe acelaşi drum. Ajungînd în salon, am înlemnit. Lîngă uşă se afla Tamara Trevellion. Aripioarele îi tremurau în jurul trupului zvelt, conferindu-i aspectul unui spectru.

― Cînd se va atinge evenimentul absolut, rosti, iar glasul ajunse la mine parcă din depărtări, voi fi extrem de încîntată să distrug cu mîna mea toate aceste... aceste obiecte.

M-am repezit către ea şi cînd a dispărut, o fantomă a imaginaţiei mele, am observat pentru prima dată rămăşiţele operelor ei. Pe piedestalele din odaie, sculpturile în cristal şi lemn erau ţăndări şi cenuşă ― distrugerea: un testament al ultimei creaţii.

RUG



În zilele ce au urmat, am rămas în domul meu, fără să am nici un contact cu lumea exterioară. Am decuplat vid-ecranul, pînă şi canalele de divertisment; voiam să fiu singur cu gîndurile mele. În izolarea aceea, aproape mă puteam convinge că cele întîmplate în noaptea de pe insula Trevellion nu fuseseră altceva decît o halucinaţie, un scenariu de coşmar, mai teribil decît orice realitate Desigur, o altă parte a mea cunoştea adevărul; cînd reuşeam să cred că Rug era vie, absenţa ei permanentă şi amintirile fulgerătoare ale atacului leului-de-nisip îmi afirmau contrariul... Chiar şi atunci cînd, în cele din urmă, am ajuns să accept realitatea morţii fetei, reacţiile mele erau stranii. Îmi puteam aminti momentele petrecute împreună, şi mă simţeam fericit; pentru ca apoi, fără nici un motiv, un amănunt, oarecare, de pildă, amintirea zâmbetului ei sau al mocasinului în nisip, să mă trimită în criza de plîns.

Obişnuiam să stau pe verandă şi să privesc oceanul. Insula lui Abe, în prim-plan, şi a Tamarei pe fundal, o pată neclară la orizont, îmi reaminteau permanent pierderea suferită. Îmi spuneam că, privindu-le zi după zi, aş fi putut ajunge la acceptarea psihologică a celor întîmplate. Nu zăboveam însă asupra Tamarei Trevellion: încercam să mi-o alung din minte, temîndu-mă că ideile răzbunării puteau deveni atotstăpînitoare şi, cu timpul, autodistrugătoare. În puţinele ocazii cînd mă gîndisem la ea, m-am înspăimîntat da capacitatea mea de a simţi ură.

Într-o dimineaţă, la vreo cinci zile după eveniment, stăteam ca de obicei pe verandă, privind oceanul în aşteptarea feribotului. În ultimele zile foloseam apariţia lui punctuală drept semnal al prînzului. Astăzi nu trecuse nici pe lîngă insulă, în drum spre Principală, şi nici la întoarcerea din arhipelag. Speculam alene asupra motivului, cînd am zărit o şalupă apărînd dinapoia insulei Trevellion şi descriind o lungă curbă parabolică pe suprafaţa albastră a oceanului. Am apreciat că dacă siajul avea să formeze un semicerc perfect, destinaţia şalupei era insula mea.

Am privit-o frînînd şi intrînd în dană, întrebîndu-mă cine putea fi vizitatorul. Fără Rug, Abe şi Doug, nu cunoşteam pe nimeni care să-mi facă o vizită de curtoazie. Un bărbat scund şi masiv coborî din şalupă, privi spre dom cu palma făcută streaşină la ochi apoi porni în susul potecii.

Peste cinci minute, cînd apăru de pe ultima serpentină şi se apropie de verandă, l-am recunoscut. Oamenii arată altfel în uniformă, şi şeful mercenarilor Tamarei, Tanner ― acelaşi care o luase pe Rug de pe insula lui Abe ― părea de-a dreptul uman în pantaloni şi cămaşă cu carouri.

Eram deja în picioare. Cred că dacă aş fi avut o armă, l-aş fi împuşcat fără să stau pe gînduri.

― Ce dracu...

Se opri imediat cum îmi auzi explozia de furie şi ridică braţele

― Uşurel, Benedict...

Lipsit de autoritatea uniformei sau a armei, şi poate conştient de justeţea mîniei mele, era împăciuitor.

― Cum îndrăzneşti să mai apari, m-am bîlbîit, după tot ce-ai... Clătină din cap.

― N-am făcut nimic, Benedict. Cînd am văzut ce se întîmplă, am plecat. N-am mai lucrat pentru doamna Trevellion dinainte de eveniment.

― Dacă te-aştepţi să cred...

― Am ceva pentru tine, Benedict.

Nici nu l-am auzit.

― Unde-i Tamara?

Înălţă din umeri.

― Habar n-am. S-a mutat pe altă insulă, nu ştiu care...

Am încercat să mă calmez, răsuflînd adînc, însă în acelaşi timp simţind cum ceva se acumula în adîncul meu. Era prima persoană cu care vorbeam de la noaptea cu pricina, prima confirmare exterioară că ceea ce văzusem nu fusese o halucinaţie. Într-un fel, era purtătorul de veşti rele şi-l uram pentru asta.

― Ce vrei?

― Înainte de-a... Înainte de eveniment, Rug a făcut o înregistrare...

Din buzunarul de la piept al cămăşii scoase un vid-disc argintiu. Mi-l întinse. Am observat că mîna îi tremura.

― M-a rugat să ţi-l dau... Privi discul: I-am promis. Eu nu l-am văzut. N-am putut să... aşa că nu ştiu ce-i pe el.

Făcu încă un pas, cu mîna întinsă, privindu-mă cu o expresie care putea fi compătimitoare.

Am rămas înlemnit, incapabil să răspund. Faptul că fata se gîndise la mine în ultimele ei ore, şi teama de ceea ce putea conţine discul îmi produceau o reacţie ambivalenţă: doream mai mult decît orice să iau înregistrarea, să restabilesc legătura cu Rug, însă în acelaşi timp nu voiam să fiu distrus de durerea pe care, deocamdată, mi-o stăpînisem.

Tanner făcu încă un pas.

― Te rog, ia-l. M-a implorat să ţi-l dau. A zis că vei înţelege.

Am întins mîna şi l-am luat, înclinînd capul într-o mulţumire tăcută.

Cu discul atîrnîndu-mi greu în palmă, l-am privit pe Tanner coborînd cărarea. Abia după ce şalupa a accelerat, îndepărtîndu-se de insulă, am intrat în salon. Chiar şi atunci, am amînat şi mai mult clipa, privind vid-ecranul stins, parcă încercînd să întîrzii inevitabilul.

Cînd am introdus discul în fantă şi l-am simţit cuplîndu-se, mi-am dat seama de pulsul pe care-l simţeam în tîmple. M-am concentrat asupra ecranului, excluzînd totul din jur. Am încercat nevoia bruscă de a scoate discul şi a-l distruge ― aşa încît am apăsat tasta de pornire înainte de a ceda impulsului.

Imaginea pîlpîi, mai întîi dungi alb-negre, apoi se limpezi. Rug era în dormitorul ei. Îi zăream doar capul şi umerii. Era aplecată deasupra reglajelor înregistrării. Apoi se îndreptă şi privi în obiectiv. Purta rochia albă, iar părul îi era împletit şi încolăcit în jurul tîmplelor. În mod evident, făcuse înregistrarea înainte ca medicul s-o drogheze pentru ultima dată.

I-am privit chipul palid, oval, bărbia ascuţită, linia neagră a sprîncenelor şi cîrlionţii blonzi, scurţi de pe frunte. Părea calmă, destinsă. Doar cînd vorbi, îşi trădă teama, tulburarea. Privi în jur, prin pereţii domului, verificînd dacă nu este observată, apoi începu:

― Bob... n-am multă vreme... Un paznic mi-a promis c-o să-ţi aducă discul şi... De fapt, ştii deja toate astea. Ştii şi că... Se opri, muşcîndu-şi buza de jos. Nu pot însă face nimic să scap. Au înconjurat insula. În curînd, o să vină aici Tamara cu doctorul. Tăcu din nou, şi cînd reluă păru stingherită: A mers, Bob... gerul... Privindu-şi degetele, şopti: Ştiu de ce Tamara mi-a blocat accesul la memoriile privind moartea lui Jade.

Se aplecă înainte, strîngînd tăblia mesei.

― Ai auzit, Bob? rosti ea, cu ochii verzi arzînd. Ştiu şi de ce a fost ucisă Hannah Rodriguez. Cunoştea prea multe. Îi spusese Tamarei, iar eu le auzisem...

Apoi Rug îmi spuse totul, şi clarifică teribilele evenimente din ultima săptămînă.



***



Am suit în şalupă şi am pornit spre Insula Principală.

Făceam drumul nu atît cît să verific spusele lui Rug ― o simplă convorbire cu cei de acolo ar fi fost suficientă ― ci ca să mă îndepărtez de vid-disc. Primul meu impuls, cînd Rug se întinsese să oprească înregistrarea, fusese să iau discul şi să-l distrug. Am ştiut însă că voi regreta gestul. Cu vremea, după ce durerea avea să treacă, el urma să fie mărturia clipelor petrecute de noi laolaltă. A-l distruge ar fi însemnat să distrug momentele trăite împreună, experienţele împărtăşite reciproc. Avea să fie cu adevărat dureros să privesc înregistrarea peste ani de zile, însă dincolo de tragedia aceasta puteam fi fericit că Rug se gîndise la mine, că o făcuse pentru ca să nu mă lase ignorant.

Apropiindu-mă de portul cel mare al Insulei Principale, mă gîndeam nu atît la ceea ce îmi spusese fata, ci la faptul cum o făcuse. Dovedise curaj înaintea morţii şi-mi spusese tot ceea ce ştia, conştientă că dacă ar fi cedat, trădîndu-şi, fie numai pentru o clipă, adevăratele sentimente, înregistrarea ar fi fost şi mai zguduitoare decît era deja.

În privinţa celor povestite, avea să mai dureze pînă să mă obişnuiesc aidoma durerii mele, pe care urma s-o accept după ani de zile; ba chiar şi atunci puteam să n-o accept complet. Şofînd încet pe străzile Principalei, mi s-a părut că sesisez în jur o transformare subtilă. Era adevărat, se vedeau mai puţini oameni ― ceea ce era de aşteptat ― însă transformarea remarcată se referea la atitudinea celor rămaşi. Păreau mai prietenoşi, uniţi în faţa nefericirii. Se strîngeau la colţurile străzilor pentru a discuta situaţia, sau se adunau înaintea intrărilor parcurilor. Cînd m-am oprit la o staţie de încărcare, mecanicul, un tip necunoscut, m-a salutat, zîmbind, ca pe un client vechi: zîmbetul lui mi-a spus că eram aliaţi, opunîndu-ne unei nedreptăţi cu care nu aveam cum ne lupta. Pentru prima dată în istoria Meridianului, ne confruntam cu un viitor nesigur.

Am mers mai departe, spre staţia Telemass. Am trecut pe lîngă un grup mare, adunat într-un parcaj, privind în tăcere un ecran uriaş pe care se transmitea în direct din reşedinţa guvernatorului. Adjunctul acestuia făcea apel la populaţie să rămînă calmă şi să strîngă rîndurile împotriva a ceea ce el numea "teribila trădare". M-am oprit şi am ascultat o vreme: adjunctul afirma că nu i se spusese nimic ― ceea ce era probabil destul de adevărat, altfel n-ar mai fi fost aici ― şi că nu trebuiau acuzaţi oficialii care rămăseseră. El milita pentru solidaritate şi perseverenţă, şi vorbea înflăcărat despre anii de muncă grea care-l aşteptau pe fiecare cetăţean al Meridianului... Am ambalat şi am traversat podul către staţie.

Nu eram singur. Se părea că jumătate din populaţia insulei avusese aceeaşi idee, parcă pentru a verifica ei înşişi că staţia era moartă, neoperantă. Se înălţa, măreaţă şi maiestuoasă pe cerul azuriu, un epitaf dominator pentru un popor sechestrat. În jurul tripodului erau parcate vreo sută de vehicule, iar oamenii se plimbau de colo-colo, neştiind ce anume să facă acum, cînd ajunseseră la destinaţie. Ascensorul funcţiona, şi transporta grupuri tăcute la platforma de operaţiuni. M-am aşezat la rînd şi am urcat împreună cu alţi zece colonişti. Pe pasarelă, insularii se plimbau într-o tăcere gînditoare, copleşiţi de libertatea de a păşi acolo unde, înainte, fusese interzis.

La un capăt al platformei, mai mulţi oameni erau adunaţi înaintea unui ecran. Mi-am croit drum printre ei şi am încremenit, văzînd chipul lui Wolfe Steiner, într-o înregistrare care anunţa închiderea generală a staţiei. Înregistrarea îmi amintea prea mult pe aceea de care fugisem, şi am simţit un nod în gît. Steiner se străduia să justifice încetarea totală a transmisiilor spre planeta colonie Meridian 673. "Îmi pare rău că trebuie să repet..." era una dintre expresiile cele mai frecvente. "Trebuie să înfruntăm realitatea dură", spunea, şi mi-am amintit de sacrificiul său, întrebîndu-mă dacă, în cazul cînd ar fi supravieţuit, ar fi părăsit planeta sau ar fi rămas, înfruntînd consecinţele. "Meridian nu este o colonie profitabilă, iar Pămîntul n-o mai poate subvenţiona, alături de alte douăzeci de planete similare din Expansiune. În ciuda opţiunii mele şi a altor membri din consiliu, s-a decis sistarea operaţiunilor Telemass pe Meridian. Staţiile vor fi închise pe încă douăzeci şi şase de colonii. S-a apreciat drept imposibilă repatrierea tuturor locuitorilor acestei planete, aproape un miliard de cetăţeni. Personal, regret hotărîrea şi pot doar sfătui..." Continuă, fără să pomenească faptul că, pentru a supravieţui, Meridian se baza pe aprovizionarea regulată din partea Pămîntului ― însă tăinuirea unui adevăr i se citea în încordarea chipului.

Cînd termină de vorbit, pe ecran apăru un alt oficial. Anunţă o serie de întruniri publice, care urmau să se desfăşoare în următoarele zile pe diferite insule din arhipelag, pentru o apreciere a situaţiei, alegerea organismelor guvernamentale şi numirea celor care aveau să coordoneze programul de dezvoltare. Un imbecil aplaudă şi toţi spectatorii ovaţionară.

I-am lăsat şi am pornit spre lift. Peste un minut, traversam parcajul către vehiculul meu.

Apropierea de atîtea persoane, preocupate de un singur lucru şi ignorînd moartea lui Rug, accentua senzaţia mea de izolare şi pierdere.. Am cuplat motorul şi am traversat rapid podul suspendat. În curînd mă aflam pe ocean, în drum spre sanctuarul propriei mele insule.

Zumzetul motorului şi izbiturile regulate ale valurilor îmi induceau o transă hipnotică. Chipul lui Rug îmi reapăru în minte şi n-am putut face nimic ca să-l alung. I-am auzit ultimele cuvinte.

"Steiner nu-i prost, Bob. Ştie ce fel de femeie este Tamara, ştie cît este de torturată psihologic. A fost apropiat de Jade ― a bănuit ce i s-a întîmplat în realitate, şi a putut-o vedea pe Tamara făcîndu-mi acelaşi lucru. Mi-a spus că sînt în pericol dacă rămîn pe insulă, că moartea lui Jade a fost mai mult decît un simplu accident. Chiar şi atunci, credeam că voia să spună că cruzimea Tamarei a împins-o pe Jade să-şi ia viaţa; şi nu...". Se oprise să-şi adune puterile. ...Acum înţelegi de ce trebuia să iau gerul? Înţelegi? Trebuia să aflu ce i s-a întîmplat!" Făcuse o altă pauză, după care continuase. "Acum cînd ştiu... cînd ştiu sigur cum s-au petrecut lucrurile... Îmi pare rău c-am..."

Faptul că era conştienţa de ceea ce urma să i se întîmple i se citea limpede pe chip, şi-mi frînsese inima.

Am oprit şalupa lîngă ponton şi am rămas locului multă vreme, strîngînd volanul şi privind în gol, văzînd doar faţa răvăşită a fetei, sus, pe cer.

"Ştiu că m-am folosit de tine. Bob...", încheiase ea. "Dar în acelaşi timp... dacă lucrurile ar fi putut să fie altfel, dacă..." Ridicase capul şi-mi zîmbise curajoasă printre lacrimi, apoi întinsese mîna şi oprise înregistrarea înainte de a se prăbuşi cu totul.

Mai tîrziu, beat şi înrăit, cu întîmplările din ultimele zile alergîndu-mi mereu prin minte, mi-am dat seama că Rug explicase totul ― cu o excepţie. De ce Tamara Trevellion păstrase pentru ea secretul abandonării planetei, şi nu-l făcuse public?

Răspunsul era atît de evident, încît nu-l pricepusem ― cîtuşi de puţin.

L-am aflat în ziua următoare.





10

"TRĂDARE"



M-am trezit tîrziu, ca de obicei, m-am tîrît în bucătărie şi am făcut cafea. Am băut-o în salon, privind afară, spre insule. Ceva mă împingea să pornesc vid-ecranul şi să încerc să găsesc un canal de ştiri, apatia mea socială cedînd înaintea dorinţei de-a afla cum progresa salvarea planetei. Am trecut de la un program la altul, întrebîndu-mă dacă situaţia se deteriorează în asemenea măsura încît autorităţile nu erau capabile nici măcar să redacteze un buletin de ştiri. Apoi am nimerit peste un film.

Era extrem de familiar.

Incapabil să mă clintesc, am rămas privind scurgerea imaginilor pe ecran. Erau acompaniate de o voce care recita poezii, vocea lui Rug. Priveam, îngrozit şi în acelaşi timp fascinat, cum istoria Pămîntului se derula înaintea ochilor mei. Imaginile erau intercalate cu planuri simple ale fetei, rigidă pe platforma-grav, recitînd.

De la Pămînt şi zborurile spaţiale, imaginile trecură la coloniile îndepărtate şi Meridian. Ar privit succesiunea familiară de peisaje de pe Faţa-luminată, urmate de gheţurile Feţei-întunecate şi culminînd cu panorame ale oceanului şi arhipelagului, prinse în menghina planetară a celor două emisfere duşmane. Poemele Tamarei Trevellion accentuau lipsa de ospitalitate a planetei. "Călărim talazul Înaintării/ Populînd lumi ce n-au fost hărăzite omenirii..." Glasul lui Rug, prim-planul feţei ei, lacrimile ei mă făcură să răcnesc de furie. Am ştiut, atunci, ce avea să se petreacă în continuare. Pentru spectatorii din seara respectivă, evenimentul luase sfîrşit aici. Însă această vid-artă înregistrată urma să depăşească spectacolul pe viu, arătînd ceea ce văzusem doar eu şi Tamara. Rug recită: "Trădaţi, sîntem izolaţi/ La douăzeci de ani-lumină de casă/ Pe o planetă ostilă şi neiertătoare".

Planurile generale ale fetei, singură în noapte, cu teama vizibilă pe chip, alternau cu imaginile unui leu-de-nisip, din altă lume, rea. O coloană sonoră prevestitoare de dezastru sporea tensiunea, imaginile fetei şi leului fiind montate într-o succesiune rapidă, cu un efect insuportabil. Am încercat să închid ochii cînd muzica spori, însă n-am fost capabil s-o fac. Leul sări. Fata care de-acum nu mai era Rug, ci personificare perfectă a omenirii ― ţipă, şi fiara o sfîrtecă. Cadrele erau scurte, din toate unghiurile posibile, iar ansamblul nu rămînea niciodată atît de mult încît să trezească repulsie. Văzută astfel într-o mie de cadre ― şi nu în cîteva secunde, cum fusese în realitate, ― moartea lui Rug făcea scena cu atît mai înspăimîntătoare, şi morala creaţiei cu atît mai şocantă. În viziunea Tamarei, locuitorii Meridianului aveau să moară lent, lăsaţi fără hrană de către o autoritate centrală nemiloasă.

Ultima imagine ― ochii mari şi morţi a lui Rug privind acuzatori obiectivul ― se destrămă, lăsînd loc titlului: "Trădare ― VidArt de Tamara Trevellion". Apoi dispăru şi acesta, înlocuit de imagini ale istoriei Pămîntului, şi de glasul lui Rug, reîncepînd iarăşi ciclul: evenimentul Tamarei fiind emis de Meridian, peste anii-lumină, spre un Pămînt acuzat.

M-am întins şi am decuplat ecranul. Am rămas locului multă vreme, încercînd să-mi analizez reacţiile faţă de cele văzute. Mi se făcuse rău, însă starea aceea nu era legată numai de conţinutul îngrozitor al filmului, ci şi de înţelegerea calităţilor sale.

Nu putea fi nici o îndoială că Trădare era cea mai importantă creaţie a Tamarei Trevellion. Bănuiam că avea să fie apreciată ca atare de cei de pe Pămînt şi Meridian care o vedea fără să cunoască întreaga istorie a realizării sale. Poate că numai eu eram în stare să judec creaţia, să înţeleg motivele artistului. Eu singur ştiam că ceea ce o împinsese să producă Trădarea era nu atît indignarea, sau mînia faţă de perfidia Pămîntului, şi nici dorinţa altruistă de a vorbi în numele cetăţenilor Meridianului. Tamara fusese mistuită de nevoia de a sacrifica ceea ce-i era cel mai apropiat, fiica ei pe care o ura ― ea nefiind în stare să se auto-deteste ― , pe altarul Artei, ca o jertfă de îmbunare a demonului interior, care o zgîndărea pentru eşecurile din trecut. Încercase acelaşi lucru cu Jade, însă după părerea ei dăduse greş; şi încercase din nou, cu Rug.

Timp de două zile după ce am văzut prima dată Trădarea, n-am dorit decît s-o caut pe Tamara Trevellion şi s-o ucid. Nu mă gîndeam la nimic altceva. Mi se părea că atîta timp cît Tamara mai trăia, balanţa universală a binelui şi răului era de-a pururi înclinată spre rău. Pentru o lume mai bună, pentru restabilirea echilibrului, era de datoria mea s-o omor.

Apoi, cu impactul unei revelaţii, am înţeles că răzbunarea nu era necesară. Stînd pe verandă într-o seară şi urmărind ecranul plutitor de mylar pornind o altă perioadă de întuneric, am priceput adevărul. Mi-am dat seama că, prin însăşi natura lor, artiştii sînt de-a pururi nemulţumiţi. Ei sînt buni şi generoşi numai cît ţine realizarea lucrării în curs, iar cînd satisfacţia începe să piară, cînd timpul intervine şi le arată că ultima creaţie nu-i chiar atît de măreaţă pe cît speraseră, atunci sînt împinşi să producă altceva care, cel puţin în ochii lor, este mai măreţ. Şi tot aşa. Aceasta este axioma efortului artistic. Tamara o folosise mai întîi pe Jade, apoi pe Rug, în arta ei ― şi, ştiu că indiferent cît de excepţională îşi considera ultima operă, urma să vină o vreme cînd satisfacţia avea să se uzeze, reapărînd nevoia de a crea... Acum Tamara nu se avea decît pe sine ca să se urască, şi m-am gîndit că lăsînd-o pradă proceselor auto-distructive ale artei ei, urma să obţin adevărata răzbunare. Am întrevăzut o vreme cînd Tamara fie că se sinucidea, disperată că nu are pe cine urî, fie că, forţată să se confrunte cu auto-detestarea, să producă, într-o răbufnire sadomasochistă de energie creatoare ― care şi atunci se putea dovedi sinucigaşă ―, o operă de artă ce avea cu adevărat să-i aparţină, şi să fie aclamată ca măreaţă, şi astfel să mai îndrepte, cumva, toate mizeriile şi suferinţele pentru care era răspunzătoare.

Senzaţia de a nu mai simţi ură a fost ca un balsam.



***



Seara, după o zi de pescuit sau muncă la cîmp, stau pe verandă şi privesc pterozaurii zburînd spre Faţa-întunecată. Întotdeauna vederea lor mă umple de tristeţe şi regret, şi-mi reaminteşte de Rug, care dorea atît de mult să evadeze, dar n-a putut.

În fiecare seară mă gîndesc la tot gerul de pe Faţa-luminată, care aşteaptă să fie cules. Apoi revăd întîmplările care m-au adus aici, şi ceea ce făcuse drogul din mine, şi alung din minte orice gînd despre ger.

Supravieţuiesc. Trăiesc de pe o zi pe alta, dorind uneori să n-o fi cunoscut niciodată pe Rug Trevellion, să nu fi suferit niciodată atîta durere, în vreme ce alteori îmi dau seama că desigur durerea era necesară.

--------------------------------------------------





